އޭލިޔަން – heyobas\nފުރަތަމަ ސަފްހާ އޭލިޔަން\nއެއީ 1988 ވަނަ އަހަރެވެ. އޭރު، މޯބައިލް ފޯނަކީ އަހަރެން ދަންނަ އެއްޗެއް ނޫނެވެ. ޢާއިލާގެ މީހުންނާ އެކުގައި އަހަރެން ދަތުރު ދިޔައީ ތުލުސްދުއަށެވެ. އަހަރެންގެ އުމުރުން އޭރު ވާނީ އެކާވީސް އަހަރެވެ. އެ ރެއަކީ ހަނދުވަރު ރީތި ރެއެކެވެ. އަތިރިމަތީގައި ވާހަކަދައްކަން އެންމެން ތިބެފައި، ފީކޯއިކުޅުމުގެ ޚިޔާލު ކުރީ ކޮއްކޮ އެވެ. މިހާރާ ޚިލާފަށް، އޭރު ރާއްޖެ އަކީ އަމާން ތަނެކެވެ. ކިތަންމެ ދަންވަންދެން މަގުމަތީގައި އުޅުނަސް އެއްވެސް ނުރައްކަލެއް ނޯންނާނެ އެވެ. ގުރުއަތުން ހޮވައިގެން، ފިލަން ދާން ޖެހުނު ގުރޫޕުގައި އަހަރެން ހިމެނުނެވެ.\n”ގަޑިބަލާތި!“ އެކަކު ބުންޏެވެ. ”އެންމެ ގިނައިރު ފިލާ އޮވެވުނު މީހަކު މޮޅުވާނީ.“\nއަހަރުމެން ހަތަރު އަންހެންކުދިން އެކުގައި ފިލަން ދުއްވައިގަތީމެވެ. ވަކި ހިސާބަކުން، ހަތަރު ކުދިން ހަތަރު ދިމާލަށް މިސްރާބު ބަދަލުކޮށްލީމެވެ. އަހަރެން ވަނީ ވަލަށެވެ. ހަމަޖެހިލާފައި ގަޑި ބަލައިލިއިރު، ރޭގަނޑު ހަތެއް ޖަހަނީ އެވެ. ދެން ދިމާވި ހުރިހާ ކަމެއް އަހަންނަށް ދިމާވީ، އެ ގަސްތަކުގެ ތެރޭގައި އަހަރެން ފިލާ ހުއްޓަ އެވެ. އެކަން ފެށުނީ، ކުއްލިއަކަށް މަތިން އެޅުނު، ވަރަށް ހުދު އައްޔަކުންނެވެ. މިހާރުގެ ގޮތުން ނަމަ އެއީ ލޭޒަ އައްޔެކެވެ. އެޅިފައި ހުރީ ސީދާ އަހަރެންގެ ގަޔަށެވެ. އިތުރު އެއްވެސް އަޑެއް ނީވެ އެވެ. އަހަރެން މަތި ބަލައިލުމާ އެކު، ގައިން ވާގިދޫވެގެން އަހަރެން ވެއްޓިއްޖެ އެވެ. އެއީ ހޭނެތުމެއް ނޫނެވެ. އަނބުރައިގަތުމެއް ވެސް ނޫނެވެ. ވާނުވާ އަހަންނަށް އެނގެ އެވެ. އެ އަލި އަހަރެން އުފުއްލާލި އެވެ. ހަޅޭއްލަވަން އަހަރެން ބޭނުންވި އެވެ. އެކަމަކު ގައިގެ އެއްވެސް ގުނަވަނެއް އެކަން ކޮށެއް ނުދިނެވެ. ”ދެބަދޭތެރެއަކަށް“ އަހަރެން ގެންދިޔުމުގެ އެއް ބޭނުމަކީ އެއީ ކަމަށް ވެދާނެ އެވެ. އަހަރެން މައްޗަށް އަރައިގެންދިޔައިރު، ފުނައޮށަކަށް ރަށް ބަދަލުވަމުން ދިޔަ ތަން އަހަރެން ދުށީމެވެ.\nއަހަރެން ގެންދަނީ ކޮން ތާކަށް، ކީއްކުރަން ނުވަތަ ކޮން ބަޔަކުކަމެއް ނޭނގެ އެވެ. އެކަމަކު ބުނަން ނޭނގޭ ކަހަލަ މަޑުމަޑު އަޑުތަކެއް މަތިން އިވެން ފެށުމުން، މައްޗަށް ބަލައިލެވުނެވެ. އޭރު، ވައްކޮށް އޮތް ބޮޑު އުޅަނދެއް ފެންނަން އޮތެވެ. އަލި އައިސްފައިވަނީ، އެ އުޅަނދުގެ ތެރެއިންނެވެ. ކުރެވޭނެ އެއްވެސް ކަމެއް ނެތުމުން، އަހަރެން ޖެހުނީ އޮންނާށެވެ. އިސާހިތަކު، އެ އުޅަނދު ނުވަތަ އިމާރާތް ތެރެއަށް އަހަރެން ވަނެވެ. ދިރުމެއް ފެންނަން ފެށީ އެ ހިސާބުންނެވެ.\nއަހަންނަށް ފެނުނީ، ނިތްކުރި އަށް ފުޅާކޮށް، ދަތްދޮޅި އަށް ހިމަކޮށް ހުރި މޫނުތަކެކެވެ. އެ މޫނުގައި، އިންސާނުން ފަދައިން ނޭފަތް އުފުއްލިފައެއް ނުހުރެ އެވެ. އެކަމަކު ނޭވާލާނެ ދެ ލޯވަޅު ހުރެ އެވެ. މުޅި މޫނުގައި ވެސް ހުންނަނީ ދެ ލޮލޭ ބުނާހާ ވެއެވެ. ކަންފަތެއް ނުދެކެމެވެ. ލޮލުގެ ކަޅުކަޅި ހުންނަނީ ހިމަކޮށް ދިގުކޮށް، ބުޅަލުގެ ހުންނަ ކަހަލަ ގޮތަކަށެވެ. އެކަމަކު ވަރަށް ފަނޑުކޮށެވެ. ގައިގައި ކެހެރިއެއް ނުވަތަ އިސްތައްޓެއް ނުހުރެ އެވެ. އިންސާނުންގެ ހުންނަ ގޮތަކަށް އެއްވެސް ގުނަވަނެއް އެ މަޚްލޫޤުންގެ ނުހުރެ އެވެ. ހަށިގަނޑު ހިމަތޮޅިވެފައި ދިގެވެ. ބައިމަތި ހަންޏެވެ. ހަށިގަނޑު ހުދުވެފައި، ހުންނަލެއް ބަލިކައްޓެވެ. ހަންގަނޑުގައި އޮފެއް ހުރެ އެވެ. އަތުގެ އިނގިލިތައް ދިގެވެ. ނިޔަފައްޗެއް ނުހުރެ އެވެ. ދެ މަޚްލޫޤުން އަހަރެން ދުށީމެވެ. ކަޅިޖަހާނުލައި އަހަންނަށް ބަލަހައްޓައިގެން ތިއްބަ އެވެ. އަހަރެންގެ އިންތިޒާރުގަ އެވެ. ހީވަނީ، އޮޕަރޭޝަން މޭޒު ކައިރީގައި، ޑޮކްޓަރުން ހުއްޓިލައިގެން ތިބިހެންނެވެ.\nކްލޮރިން އިން ދުވާ ކަހަލަ ވަހެއް އެ ތަނުން ދުވާކަން އަހަންނަށް ފާހަގަވި އެވެ. އެ ވަހުގެ ތެރެއިން، ވަރަށް ފޮނިފޮނި ވަހެއް ދުވާހެން ވެސް ހީވެ އެވެ. އެ ތަން، އިންތިހާ އަށް ފިންޏެވެ. ކުއްލިއަކަށް ފޯނުގެ ރޭންޖު ކެނޑުމުން އިވޭ ކަހަލަ އަޑެއް، ވަރަށް މަޑުމަޑުން އިވެމުންދިޔަ އެވެ. އަހަރެން އޮތީ ދެބަދޭތެރޭގައި ކަހަލަ ގޮތަކަށެވެ. އަމިއްލަ ބާރުން އެއްވެސް ކަމެއް ކުރެވޭ ވަރުގެ ހަކަތައެއް އަހަރެންގެ ހަށިގަނޑަކު ނެތެވެ. އަހަރެންގެ ގަޔަކު އެއިން އެކަކު ވެސް އަތެއް ނުލަ އެވެ. އަހަރެން އޮތީ، އެއްވެސް ތަނެއްގައި ނުޖެހި އެވެ. އެކަމަކު އެ ތަނުގައި ހުރި، އެލްމެނިޔަމް އައްޓެއް ކަހަލަ ތަނަކާ ދިމާލަށް އަހަރެން ކައިރިވަމުން އައީ ކޮން ބާރަކުން ކަމެއް ނޭނގެ އެވެ. އެއިން އެކަކު ވެސް ވާހަކައެއް ނުދައްކަ އެވެ. ނުވަތަ އަޑެއް ވެސް ނުލައްވަ އެވެ.\nއެ އަށިމަތީގައި އަހަރެން ބޭއްވުމާ އެކު، އެ މަޚްލޫޤުންގެ މަސައްކަތް ފެށުނެވެ. އިންޖެކްޝަނެއް ނުވަތަ އޮޕަރޭޝަން ކުރާ ސާމާނުތަކެއް އެ މަޚްލޫޤުން ނުގެންގުޅެ އެވެ. އެކި ކަންކަމަށް ބޭނުންކުރަނީ، އެކި ކަހަލަ އައްޔެވެ. އެއްވެސް ތަދެއް އަހަންނަކަށް އިހުސާސެއްނުވެ އެވެ. އެކަމަކު ހަށިގަނޑުގެ އެކި ހިސާބުތަކުގެ ފިނިހޫނުމިން އެކި ވަރަށް ތަފާތުވަމުންދިޔަކަން ފާހަގަކުރެވުނެވެ. އަހަރެންގެ މެޔާ ދިމާލަށް، ކެޕްސޫލެއް ކަހަލަ އެއްޗެއް ލެއްވިތަން ދުށީމެވެ. ލެއްވި ވަގުތު ވަރަށް ބޮޑަށް މޭނުބައިކުރި އެވެ. ހޮޑުލެވެން އުޅޭހެން ހީވި އެވެ. އެ ވަގުތު އަހަރެންގެ މޫނަށް ދުއްވާލި ވަޔެއްގެ ސަބަބުން އަހަރެން ހަމައަކަށް އެޅުނެވެ. އެ އަށިމަތީގައި އަހަރެން އޮތީ ކިހާ އިރަކު ކަމެއް ބުނާކަށް ނޭނގެ އެވެ. ބައެއް ފަހަރު، ނިދިފައި ހޭލެވޭހެން ވެސް އަހަންނަށް ހީވި އެވެ.\n”އައިންތޫ! އައިންތޫ!“ ކޮންމެވެސް މީހަކު އަހަންނަށް ގޮވަން ފެށި އެވެ.\nއަހަރެން ލޯ ހުޅުވާލީމެވެ. ކައިރީގައި ތިބީ އަހަރެންގެ ޢާއިލާގެ މީހުންނާއި އެކުވެރިންނެވެ. އަހަރެން އޮތީ، ކުރިން ވެސް އަހަރެން ފިލާ ހުރި ތަނުގަ އެވެ. ބަންޑުން އޮށޯވެގެންނެވެ. އަހަރެން ތެދުވެ އިށީނދެލީމެވެ.\n”ކިހިނެތްވީ؟“ އަހަރެން އެހީމެވެ.\n”މަށެއްނު އަހަންވީ ކިހިނެތްހޭވީ؟“ ދެލޯ ބޮޑުކޮށްލާފައި ކޮއްކޮ ބުންޏެވެ. ”ތިއްތަ ނުފެނިގެން އަހަރުމެން ގޮވާތާ ކޮން އިރެއް؟ އަހަރުމެން ހީކުރީ ތިއްތަ ގެއްލުނީކަމަށް. ނިދުނީތަ؟“\nއެ ސުވާލުގެ ޖަވާބެއް އަހަންނަކަށް ނޭނގެ އެވެ. ފަހަރަކު މީހަކާ ދިމާލަށް އަހަރެން ބަލަމުންގެންދިޔައީމެވެ. އަހަރެން އެ ވާހަކަތައް ކިޔައިދޭންވީ ހެއްޔެވެ؟ ގަބޫލުކުރާނީ ކާކު ހެއްޔެވެ؟ އޭރު އަހަރެން އިނީ ވަރަށް ބޮޑަށް ފެންބޮވާފަ އެވެ.\n”ދީބަލަ ފެންތައްޓެއް.“ އަހަރެން ބުނީމެވެ.\nއެއްވެސް މީހެއްގެ އަތަކު ފެނެއް ނެތެވެ. ވުމާއެކު، އެންމެން އެކުގައި ގެޔާ ދިމާލަށް ހިނގައިގަތީމެވެ. އަހަރެންގެ ސިކުނޑި އަށް ސިފަވަމުންދިޔައީ އަހަންނާ ދޭތެރޭގައި ކަންތައް ހިނގައިދިޔަ ގޮތެވެ.\n”ނަސީބެއް އައިންތު އެ ދިމާލަށް ވަންތަން މަށަށް ފެނުނުކަން.“ އަހަރެންގެ ގައިން ވެލި ފޮޅާލަމުން ރިޒްނާ ބުންޏެވެ.\nއަހަރެން ގަޑި ބަލައިލިއިރު އަށްގަޑި ބައިވަނީ އެވެ. އެއްގަޑިއިރާ ބައިގަޑިއިރު ވަންދެން، އަހަންނަށް އެ މަޚްލޫޤުން ކުރީ ކީއް ހެއްޔެވެ؟ އަހަންނަށް މޭގައި އަތްޖައްސާލެވުނެވެ. ތަދެއް ނުވެ އެވެ. ވީއިރު، އަހަންނަށް ފެނުނީ ހުވަފެނެއް ހެއްޔެވެ؟ އަހަންނަށް ނިދުނީ ހެއްޔެވެ؟ އެ ސުވާލުތަކުގެ ޖަވާބު ހޯދާނީ ކިހިނެތް ހެއްޔެވެ؟\n”ދެން ކަލޭމެން ގަބޫލުނުކުރަންޏާ ނުކުރޭ،“ ރިޒްނާ ބުނި އަޑު އަހަންނަށް އިވުނެވެ. ”ހަމަ މަތިން އެޅުނު އަލިގަނޑެއް އެއީ. މަގޭ ގަޔަށް ވެސް އެޅުނު ވިއްޔަ.“\n”…“ އެއްޗެއް ބުނަން އަނގަ ހުޅުވާލި ނަމަވެސް، އަހަރެންގެ އަޑެއް ނުނިކުތެވެ.\n”ޝޫ.“ މީހަކު ބުނި އަޑު އިވުނެވެ.\nއަހަރެން ވަށައިގެން ހޯދާލީމެވެ. އެންމެން ވެސް ތިބީ އެ މީހުންގެ ވާހަކައިގަ އެވެ. އަނެއްކާވެސް އަހަރެން އެ ވާހަކަ ބުނަން އަނގަ ހުޅުވާލީމެވެ. އެ ފަހަރަކު ވެސް އަޑެއް ނުނިކުތެވެ.\n”ނުދައްކާ ތި ވާހަކަ..“ ވައި އަޑުން މީހަކު ބުނެލި އެވެ.\nއެ ފަހަރު ވެސް ސިހިފައި އަހަންނަށް ވަށައިގެން ހޯދާލެވުނެވެ. އަހަރެންގެ ކަންފަތް ކައިރިއަކު މީހަކު ނެތެވެ.\n”ތި ވާހަކަދައްކައިފިއްޔާ ޑޮކްޓަރުން ބޭނުންވެދާނެ ގައި ކަފާލާފަ ބަލަން،“ އެ މީހަކު ބުންޏެވެ. ”ވަރަށް ތަދުވާނެ.“\n”ކާކުތީ؟“ މަޑުމަޑުން އަހަންނަށް އެހުނެވެ.\nޖަވާބެއް ނުލިބުނެވެ. ގެ އަށް ގޮސް، ލޯގަނޑު ކައިރި އަށް ހުއްޓިފައި އަހަރެން މެޔަށް ބަލައިލީމެވެ. އެއްވެސް ލަކުނެއް ނުވަތަ ނިޝާނެއް ވެސް ނެތެވެ. އެކަމަކު އެ ދުވަހުގެ ފަހުން، އެކި ވައްތަރުގެ ދަޅާއި، ޕްލާސްޓިކު ނޫން އުލާއި ސަމުސާ އަނގަޔާ ކައިރިއެއް ނުކުރެވެ އެވެ. މޭނުބައިކުރާ ވަރުންނެވެ. އަހަރެންގެ ހަށިގަނޑަށް އެ މަޚްލޫޤުން ކޮންމެވެސް އެއްޗެއް ލިއެވެ. އޭގެ ބޭނުމެއް އަހަންނަކަށް ނޭނގެ އެވެ. އެހެންނަމަވެސް، ސިއްރުން ވާހަކަދައްކާ އެކުވެރިއެއް އަހަރެންގެ ހިޔަންޏަށް ވެގެން އެކުގައި ދިރިއުޅެން ފެށި އެވެ. އެކި ފަހަރު އެކި ގޮތަށް، ނުރައްކާތަކުން އެ ”އެކުވެރިޔާ“ އަހަރެން ސަލާމަތްކުރެ އެވެ. ފޫހިވުމުން އަހަރެންގެ ފޫހިފިލުވައިދެ އެވެ. ހުއްޓާނުލައި ވާހަކަދައްކަ އެވެ. އެ އަޑުގެ ވެރިޔާ ނުވަތަ އެ ހާދިސާއާ ގުޅުން ހުރި އެއްވެސް ސުވާލަކަށް ޖަވާބެއްނުދެ އެވެ.\n”ތަޙުލީލު..“ ބައެއް ފަހަރު ބުނެލާނެ އެވެ. ”ކަލޭމެންގެ ލެބޯޓްރީތަކުގަ ވެސް، ދިރޭ އެއްޗެހި ބޭނުންކޮށްގެން އެކްސްޕެރިމަންޓު ހަދަމެއްނު. އަހަރުމެން މި ބޭނުންކުރަނީ ކަލޭމެން. މައްސަލައެއް އޮވެގެން ނުވާނެއްނު.“\nތަޙުލީލުގެ ނިމުން އަންނާނެ ގޮތަކާއި އެ ދުވަހެއްގެ އިންތިޒާރުގައި އަހަރެން އެބަހުރީމެވެ. އެ ކަމެއް ހިނގިތާ ސައުވީސް އަހަރު ވީ އެވެ. އަހަރެންގެ ”އެކުވެރިޔާ“ އަކީ ގާތް އެކުވެރިއަކަށް މިހާރު ވެއްޖެ އެވެ. މިހާރު މޭގައި، ނުފިލާ ރިހުމެއް ހުރެ އެވެ. އެކަމަކު ބަލިވެގެން، ދުވަހަކު ވެސް އެކްސްރޭއެއް ނަގާކަށް ނުޖެހެ އެވެ. ބޭސް ކާކަށް ވެސް ނުޖެހެ އެވެ. އާދަޔާ ޚިލާފަށް އަހަރެންގެ ނޭވާ ދިގެވެ. އަދި ހިތް ވެސް އައްޔެވެ. އެހެން މީހުން ނުބޯ ވަރަށް ފެން ބޯން ޖެހެ އެވެ. ނިދެނީ ވަރަށް ކުޑައިރުކޮޅަކު އެވެ. ކޮންމެ މަހަކު އެއްފަހަރު، ވަރަށް ތޫލިއަޑެއް ކަންފަތަށް އިވޭ ވަގުތުކޮޅެއް އަންނާނެ އެވެ. އެ ގަޑީގައި، އެހެން އެއްވެސް އަޑެއް އަހަންނަކަށް ނީވޭނެ އެވެ. މީހަކާ އިނދެ، މިހާރު ދެ ކުދިންގެ މަންމައަކަށް ވެސް ވެއްޖެ އެވެ. އެކަމަކު، ފިރިމީހާ އަށް ވެސް މި ވާހަކަ އަދި ކިޔައެއް ނުދެމެވެ.


vnews - National team in zuvan kulhunterinah furusathu dhefi!\nފަލަސްތީން މެޗަށް ޒުވާން ކުޅުންތެރިންނަށް ގައުމީ ކޯޗު ޑަރެން ސްޓެވާޓް ފުރުސަތު ދީފި\nމި މަހުގެ 28 ވަނަ ދުވަހު އޭޝިއަން ކަޕް ކޮލިފައިންގައި ފަލަސްތީނާ ދެކޮޅަށް ގައުމީ ފުޓްބޯޅަ ޓީމު ކުޅޭ މެޗަށް ޒުވާން ކުޅުންތެރިންނަށް ގައުމީ ކޯޗު ޑަރެން ސްޓެވާޓް ފުރުސަތު ދީފިއެވެ.\nމީގެ ތެރެއިން އިއްބެ އަކީ ފުރަތަމަ ޑިވިޒަނުގައި މުޅިން އަލަށް ކުޅޭ ކުޅުންތެރިއެކެވެ. އަދި އޭނާގެ ފުރަތަމަ އިންޓަނޭޝަނަލް މުބާރާތަކީ ވެސް ޓީސިއާއެކު ރަންމެޑަލް ހޯދި މުބާރާތެވެ. އިއްބެގެ މޮޅު ކުޅުންފެނި އޭނާ ވިދާލީ މިނިވަން ޗެމްޕިއަންޝިޕުން 2015 ވަނަ އަހަރު ސ. ފޭދޫ ޓީމަށް ދެއްކި މޮޅު ކުޅުމާއިއެކުގައެވެ. މިދިޔަ އަހަރުގެ ގައުމީ މުބާރާތުގައި ވެސް ފޭދޫ ޓީމަށް ކުޅުނު އިއްބެ ޓީސީއާ ގުޅުނީ މި އަހަރެވެ. އެ ޓީމުން ދެން ހިމެނޭ އިބްރާހިމް ވަހީދު ވަނީ މިދިޔަގެ ސައުތު އޭޝިއަން ގޭމްސްގެ އިތުރުން ބަންގްލަދޭޝްގައި ކުރިޔަށްދިޔަ ބަންގުބަންދު ގޯލްޑް ކަޕުގައި ވާދަކުރި ޒުވާން ގައުމީ ޓީމަށް ކުޅެފަ އެވެ.\nމިއަހަރު އީގަލްސްގައި މޮޅު ކުޅުމެއް ދައްކަމުން އަންނަ ބޮބީ ވަނީ 19 އަހަރުން ދަށުގެ ގައުމީ ޓީމަށް ކުޅެފައެވެ. ފުރަތަމަ ފަހަރަށް އެއްވަނަ ޑިވިޒަނުގައި ވާދަކުރާ ގްރީން ސްޓްރީޓްސް ގައުމީ އިން ނެގި ކުޅުންތެރިންގެ ތެރެއިން ނިޒާމް ވަނީ މީގެ ކުރިން ވީބީ ސްޕޯޓްސް އާއި ޓީސީން މޮޅުކުޅުމެއް ދައްކާފައެވެ. ޒުވާން ޑިފެންޑަރު ސާއިފް ވަނީ ޒުވާން ގައުމީ ޓީމަށް ކުޅުމުގެ އިތުރުން މާޒިޔާ އާއި ނިއު ރޭޑިއަންޓަށް ކުޅެފައެވެ.\nމި ފަހަރުގެ ސްކޮޑުގައި އެންމެ ގިނަ ކުޅުންތެރިންނަށް ފުރުސަތު ލިބިގެންދިޔައީ މާޒިޔާއިން އެވެ. އެޓީމުން ނުވަ ކުޅުންތެރިން ގައުމީ ސްކޮޑްގައި ހިމެނެއިރު ނިއު ރޭޑިއަންޓާއި ޓީސީން ހަތަރު ކުޅުންތެރިން، ވެލެންސިއާ އަދި އީގަލްސް އިން ތިން ކުޅުންތެރިން ނަށް ސްކޮޑުން ވަނީ ފުރުސަތުދީފައެވެ. ވިކްޓަރީ އާއި ގްރީން ސްޓްރީޓްސް އިން ހިމެނެނީ ދެ ކުޅުންތެރިންނެވެ.\nމި ފަހަރު އެކުލަވާލި ސްކޮޑްގައި ކީޕަރުންގެ ގޮތުގައި ހިމަނާފައި ވަނީ ވެލެންސިއާގެ މުހައްމަދު ފައިސަލާއި ވިކްޓަރީގެ މުހައްމަދު އިމްރާން އެވެ. ގައުމީ ޓީމަށް އެންމެ ގިނަ މެޗު ކުޅެދީ އަދި 17 އަހަރު ގައުމީ ޓީމުގެ ގޯލް ބެލެހެއްޓި އިމްރާން މުހައްމަދު ރިޓަޔާކޮށްފައިވާއިރު ދިވެހި ކީޕަރުންނަށް އިތުބާރު ކުރާ ކަމަށާއި އަލުން ގައުމީ ޓީމަށް ކުޅުމުގެ ވިސްނުމެއް ނެތް ކަމަށް އިމްރާން ވަނީ ބުނެފައެވެ.\nގޯލްކީޕަރުން: މުހައްމަދު އިމްރާން (ވިކްޓަރީ)، މުހައްމަދު ފައިސަލް (ވެލެންސިއާ)\nޑިފެންޑަރުން: އަމްދާން އަލީ (މާޒިޔާ)، ގާސިމް ސައްމާމް (މާޒިޔާ)، ސަމޫހު އަލީ (މާޒިޔާ)، މުހައްމަދު ރަޝީދު - ހޮކޭ (ނިއު)، އަހުމަދު އަބްދުﷲ - ލިލީ (ނިއު)، މުހައްމަދު ސާއިފް (ގްރީން ސްޓްރީޓްސް)، ހިސާމް ސަލީމް (ވެލެންސިއާ)، މުހައްމަދު އައްޒާމް (ޓީސީ)، ޝާފިއު އަހުމަދު (ވެލެންސިއާ).\nމިޑްފީލްޑަރުން: އަސްހަދު އަލީ - އަޑުބަރޭ (މާޒިޔާ)، މުހައްމަދު އުމެއިރު (މާޒިޔާ)، ޔަސްފާދު ހަބީބް - މުލަކޭ (މާޒިޔާ)، އިމްރާން ނަޝީދު (އީގަލްސް)، ރިހާމް އަބްދުލް ގަނީ (އީގަލްސް)، އަހުމަދު ޒާދު (އީގަލްސް)، އަހުމަދު ނިޒާމް (ގްރީން ސްޓްރީޓްސް)، އިބްރާހިމް ވަހީދު ހަސަން (ޓީސީ)، އިސްމާއިލް އީސާ - ވިކްޓަރީ.


Feynunnaai Hedhi Salmaan Ah Undhagoo Vejje\nފޭނުންނާއި ހެދި ސަލްމާންއަށް އުނދަގޫވެއްޖެ\n-7months ago0- އަމާލް މުހައްމަދު\nސަލްމާން ޚާން އަކީ ބޮލީވުޑްގެ އެންމެ ކުޅަދާނަ އެއް އެކްޓަރު ކަމާއިމެދު ދެބަސްވެވޭކަށް ނެތެވެ.\nސަލްމާންގެ ގިނަ ފިލްމުތައް ބަލަން މީހުން ދަނީ، ފިލްމުގެ ވާހަކަ މޮޅުވެގެން، ނުވަތަ އެހެން ސަބަބެއް އޮވެގެނެއް ނޫނެވެ. އެ ފިލްމެއްގައި ސަލްމާން އުޅުމަކީ، ގިނަ މީހުން އޭނާގެ ފިލްމުތައް ބަލަން ދާ ސަބަބު ކަމަށް ބޮލީވުޑްގެ އެންމެ ފުންނާބު އުސް ފަންނާނުންވެސް ހެކިވެއެވެ.\nއެންމެ ފަހުން ރިލީޒް ކުރި ފިލްމު ބާރަތަށްވެސް ބޮޑު ތަރުހީބެއް ލިބިފައިވާއިރު، ސަލްމާންގެ ފޭނުންގެ މެދުގައި އޭނާގެ މަގްބޫލްކަން ވަނީ އިތުރުވެފައެވެ. އެގޮތުން ސަލްމާން މިހާރު މަސައްކަތތް ކުރަމުން އަންނަ ފިލްމު ދަބަންގް3ގެ ޝޫޓިންގައި މަހާރަޝްތުރާގައި އުޅެނިކޮށް ވަރަށް ގިނަ ފޭނުން ސަލްމާން ފަހަތުން އުޅޭ ވީޑިއޯއެއް ވަނީ ވައިރަލް ވެފައެވެ.\nދަބަން 3ގައި ސަލްމާން ފެނިގެންދާނީ ޗުލްބުލް ޕާންޑޭގެ ރޯލުންނެވެ. އެ ފިލްމުގައި ސަލްމާންގެ އިތުރުން ސޮނާކްޝީ ސިންހަ، އަރްބާޒް ހާން އަދި މާހީ ގިލްވެސް ފެނިގެންދާނެއެވެ. ދަބަން 3ގެ ޑައިރެކްޓަރަކީ ޕްރަބޫ ދޭވާއެވެ. އެ ފިލްމު ރިލީޒް ކުރުމަށް ހަމަޖެހިފައިވަނީ، މިއަހަރުގެ ޑިސެމްބަރު މަހުގެ 20 ވަނަ ދުވަހުގައެވެ. ދަބަންގެ ފުރަތަމަ ދެފިލްމަށްވެސް ބޮޑު ތަރުހީބެއް ވަނީ ލިބިގެން ގޮސްފައެވެ.


ފުރަތަމަ ބޮޑު ހަނގުރާމަ އާއި ކުޑަރިކިލުގައި ކަނޑުމައިނެއް ގޮވުން – ލޫކަސްޖަލީލް\nދުވަސްވަރަކީ ފުރަތަމަ ބޮޑު ހަނގުރާމައިގެ ދުވަސްވަރެވެ. ދުނިޔެއަށް ވެރިވެފައިވަނީ ހަނގުރާމައިގެ ބިރުވެރިކަމެވެ. އިންޑިއާ ކަނޑުގެ ހަމަހިމޭން ދިވެހި ރާއްޖެއަށް ހަނގުރާމައިގެ ބިރުވެރިކަން އަންނާނީ ކިހިނެއްކަން އެކަކަށް ވެސް ނޭނގެއެވެ. މިއިރު ހަނގުރާމައިގެ ވާދަވެރި ގައުމުތަކުން ދިޔައީ ދުޝްމަނުންގެ ކަނޑުގެ ލަޝްކަރުތަކާއި މަނަވަރުތައް ހަލާކުކުރުމަށް ކަނޑަށް މައިންތައް އަޅަމުންނެވެ. އަދި ޓޯޕީޑޯ ފަދަ ބޯޓުފަހަރު ފޫއަޅުވާ ގޮއްވާލާޒާތުގެ ކަނޑުގެ ހަތިޔާރުތައް ވެސް ދުޝްމަނުންނާ ދެކޮޅަށް ފޮނުވަމުންނެވެ.\nމި ދުވަސްވަރު އިރުވައިގެތެރޭގައި އަަތޮޅުގެ މަސްވެރިން މަހަށް ނިކުތެވެ. މާޅޮސްމަޑުލު ދެބުރި ވަކިކުރާ ބަތަލާ އުތުރުން އޮންނަ ހަނިކަނޑަށް އެ ދުވަހު ފަސްދޭތެރެ އުނޑޫދޫ މީހުންނާއި، ހަކުރު ފުނަދޫ މީހުންނާއި، ކެންދޫ މީހުންނާއި ކަމަދޫ މީހުން އަދި ކުޑަރިކިލު މީހުން މަހަށް ނިކުތެވެ. އެ ދުވަސްވަރު ކުޑަރިކިލުގައި 11 ގަނޑެތި ދުއްވާކަމަށް ވެއެވެ. މާކަނޑުގެ ބިޔަ ރާޅާއި އެކު ހަނގުރާމައިގެ ނުރައްކާ ކަނޑުމަތިން ރަށެއްގެ ގޮނޑުދޮށަށް އަރުވަން ޖެހިދާނެކަން މަހަށް ނުކުތް މަސްވެރިން ނުވިސްނައެވެ. މާދަމާގެ ތާރީޚްގައި އެ ދުވަހާއި ޖެހިގެން އަންނަ ދުވަސްތައް ލިޔެވިގެންދާނެކަން އެނގޭނީ ކިހިނެއް ހެއްޔެވެ؟ ހަނގުރާމަައިގެ ހަތިޔާރެއް ގޮވާޒާތުގެ އެއްޗެއް ދުވަހަކުވެސް ފެނިފައިވާ ނުވާ ބަޔަކަށް ގޮވާޒާތުގެ އެއްޗެއް މަސްކަނޑުގައި އޮޔާދާނެ ކަމަށް ނުބަލާނެއެވެ. އާދައަކީ ކަނޑުމަތިން ހޮވާ ތަކެތި އެންމެކައިރީ މީހުން އުޅޭ ރަށަށް އަރުވާފައި އަތޮޅު އޮފީހާއި ހަވާލުކުރުމެވެ. އެ ޒަމާނުގައި އަތޮޅުވެރިކަން ކުރަނީ މާޅޮސްމަޑުލު ދަރަވަންދޫގައެވެ. އޭގެ ކުރީގެ ދުވަސްތަކުގައި 1800ގެ އަހަރުތަކުގައި މާޅޮސްމަޑުލު ދެބުރިއަށް ވާރުކަން ކޮށްފައިވަނީ ކުޑަރިކިލުގައެވެ. ވަރަށްމޮޅަށް ހަދާފައިވާ ވާރުގެއް އެ ޒަމާނުގައި ކުޑަރިކިލުގައި ހުރެއެވެ.\nމިއީ ފުަރަތަމަ ބޮޑު ހަނގުރާމައިގެ ދުވަސްވަރު ކުޑަރިކިލުގައި އެއްޗެއް ގޮވުމާއި ބެހޭގޮތުން ކުަޑަރިކިލު އަޙްމަދު އާދަމް މުހައްމަދު މޫސާމަނިކަށް އޭނަގެ ކާފަ ކިޔާދިން ގޮތަށް ލިޔެފައިވާ ލިޔުމެއްގެ ނަކަލެވެ. އަޙްމަދު އާދަމް މުހައްމަދު މޫސާމަނިކުގެ މުނިކާފަ، ކާފަގެ ބައްޕަ އަކީ ބޮންގޮވި ދުވަސް ދުށް މީހެކެވެ. މިއީ އެދުވަހުގެ ހާދިސާގެ ކުޑަ ތަފްސީލީ ހަނދާނެކެވެ. ރަށުގައި އެއްޗެއް ގޮވި ގޮތުގެ ހަނދާންހުރި އެކެއް އަނެއްކެއްގެ ކިބައިން ފަހުން ތިބި މުސްކުޅިން އެކި ގޮތަށް އެވާހަކަ ކިޔައެވެ. މައިގަނޑު އެއްވާހަކައެކެވެ. ފުރަތަމަ ހަނގުރާމައިގެ ދުވަސްވަރު ހިނގި މި ހާދިސާ ދޫދޫމަތިން ކިޔާގޮތަށް ކިޔާންދޭން އެނގޭ އެންމެ ފަހުން ތިބި ދުވަސްވީ މީހުން ވެސް ވަނީ ނިޔާވެފައެވެ. އެހެންކަމުން އެ ހާދިސާ ހިނގި ގޮތުގެ އިތުރު މައުލޫމާތު ލިބޭނެގޮތެއް ނެތެވެ. މި ހާދިސާ ހިނގިފަހުން މިހާރު މިވަނީ 102 އަހަރުވެފައެވެ.\n“އަޅުގަނޑުގެ މުނިކާފަ ބ. ކުޑަރިކިލު އިނގުރައިދޫ މޫސާ މަނިކު އިންނެވީ ކުޑަރިކިލު ކަތީބު މަނިކު ދޯނި ޞަލަވާތްފުޅު ކިޔަވާށެވެ. ދޯނި ބާލަން އައިސްތިބި މީހުން އެވަގުތު ދައްކަމުން ދިޔައީ ބޮމުގެ ވާހަކައެވެ. އެވަގުތު އެތަނަށް އައި މަޑުއްވަރި ގޯތި އަލީ ކިޔާ މީހަކު އައިސް މި ބުނަނީ މަށަކީ ބިރުގަންނަ މީހެއް ނޫނޭ! މިހާރުވެސް ކަނދުގަނޑުން ޖަހާ އޭތި ފަޅާލަފާނަމޭ މިހެން ބުނެ އޭނާ ކަދުގަނޑު ކޮޑުމަތީ ބާއްވައިގެން ހިނގައިގަތެވެ. އެވަގުތު އެތާ ތިބި މީހުން ގޮވާލިއެވެ. ޅާއައްޔާ ގޮވާޅެ! އަލީ ބުނަނީ ނުގޮވާޅެއެވެ. މިހެން ބުނެ ކަދު ގަނޑުން ބޮމުގައި ޖަހައިފިއެވެ. އެވަގުތު ބޮން އެނބުރެން ފެށިއެވެ. އަޅުގަނޑުގެ ކާފަ ކިޔާދިން ގޮތުގެ މިސާލަކީ ވައިޖަހާފައި އޮންނަ ފުއްޕާހަމެއް ތުންނާއްސަ ބިންމަތީގައި ބޭއްވީމައި ވައިދޫވާއިރު ހަން އެބުރޭ ގޮތް، އެ ގޮތަށް އެބުރުމަށް ފަހު ގޮވީއެވެ.\nމި ހިތާމަވެރި ހާދިސާގައި9މީހުން މަރުވެ އެތައް ބަޔަކު ޒަހަމްވިއެވެ. އޭގެތެރޭގައި އަޅުގަނޑުގެ މުނިކާފަ މޫސާ މަނިކުގެ އެއްލޯފުޅު ޒަހަމްވިއެވެ.\nމި ހިތާމަވެރި ހާދިސާ ހިނގި ތާރީޚް:\n17 – 05 – 1333ހ.\n02 – 04 – 1915 މ.\nމި ހާދިސާ ހިންގީ ހުކުރު ދުވަހު މެންދުރުފަހު ވަގުތެއްގައެވެ.\nމި ބޮން ކުޑަރިކިލު ގޮނޑުދޮށަށް އައިގޮތް:\nމާޅޮސްމަޑުލު ދެކުނު ބުރި ފަސްދޭތެރެ ހަކުރު ފުނަދޫ ރަތްމަސް ދޯނި މަހަށް ގޮސް އުޅެނިކޮށް މާޅޮސްމަޑުލު ދެބުރި ދޭތެރޭގައި އޮންނަ ހަނިކަނޑު ދެފެން ދޭތެރޭގައި މޮއިއަޅައަޅަ އޮތް އެއްޗެއް ފެނިގެން އެޔާ ގާތްކޮށް އޭގަ ވާބައްދައިގެން ކަފުޖަހައިގެން ދުއްވާފައި އައިސް ކުޑަރިކިލު އުތުރުފަރާތުގައި އޮންނަ މާނެރުން ވަދެގެން ގޮސް ކުޑަރިކިލު ގޮނޑުދޮށަށް ބީއްސާލުމަށް ފަހު އެއިތި ކުޑަރިކިލު ކާޑުގެ ކިޔާގެ ކައިރީ ބާއްވާ ކެޔޮޅު މީހާ ކުޑަރިކިލު ކަތީބު މަނިކު ކައިރީ މިބުނަނީ މި ގޮތްނޭނގޭ އެތި ދަރަވަންދުއަށް (އެޒަމާނުގައި އަތޮޅުވެރިކަން ކުރާ ރަށް) ގެންގޮސްދޭށެވެ. ކުޑަރިކިލު ކަތީބު މަނިކު ގޮތްނޭނގޭ އެތި ކައިރިއަށް ގޮސް ބެލިއިރު އޭތި މަތީގައި ބޯލްޓްއަޅާ ހަރުކޮށްފައި ހުރި އުޅައްގަނޑުތަކެއް ހުއްޓެވެ. އުޅައްގަނޑުގައި ޖަހާފައި ހުރީ މިޒަމާނުގައި ކިޔާ ނަމަ ދަގަނޑު ޗޭނު، އިހުޒަމާނުަގައި ކިޔާ ގޮތަކީ ހިލިހިލާ ބޮޅުފައްޗެވެ.\nކަތީބު މަނިކު ބުނެގެން ކުޑަރިކިލު މީހުން އޭތި މޫދަށް ލައިގެން ދަމާފައި މިހާރު ކުޑަރިކިލު ބަނދަރު އޮތް ދިމާލަށް ގެންގޮސް ބަންނެހެރު ނެރު ދެކުނު ފައިކަށިން ދެކުނަށް 30 ފޫޓް އެއްގަމަށް އަރުވާފައި އޮއްވާ ކަނދުބުރިން ޖަހައި ގޮއްވާލީއެވެ. މީގެ އިތުރުން އެ ގޮވިއެތީގައި ރަތްކުލައިގެ ލިޔުމެއް ފެންނަން ހުއްޓެވެ. އަޅުގަނޑަށް އިނގޭގޮތުގައި އެއީ ކަނޑުމައިނެކެވެ.”\nމި ހިސާބުން ކުޑަރިކިލުގައި އެއްޗެއް ގޮވި ގޮތުގެ ވާހަކައިގެ ނަކަލު ނިމުނީއެވެ.\nއަޅުގަނޑުމެންގެ ހަނދާނުގައި ކުޑައިރު “ބޮންގޮވި ފަސްގަނޑު” ކިޔާ ވަރަށް އުސް ފަސްގަނޑެއް ރަށުގައި އޮވެއެވެ. އެ ފަސްގަނޑު މައްޗަށް އަރާ އުޅޭ ހަނދާން ހުރެއެވެ. މި ފަސްގަނޑު އޮންނަނީ ކަނޑުމައިން ގޮވި ހިސާބުކަމަށް ބުނާ ހިސާބަށްވުރު އެއްގަމުގައެވެ. މިއީ އެދިމާލުގައިވާ ބޮޑު ނިކަގަހެއްގެ ބުޑަށް މޫސުމުގެ ވަޔާއި އެކު އަރާފައިވާ ފަސްގަނޑެއްކަމަށް ވެސް ކިޔާއުޅެއެވެ. އަޑިގުޑަން ހިސާބަކަށް ފަހު އޮންނަ އުސް ފަސްގަނޑު ކަހާފައިވަނީކުޑަރިކިލުގައި ބަނދުރު ހެދުމަށް ފަޅު ކޮނުނު ދުވަސްވަރު 2001 ވަނަ އަހަރުގެ އޮކްޓޫބަރު މަހުގައެވެ. އެ ހިސާބުން މިހާރުވަނީ ގޯތި ދޫކޮށް މީހުން ދިރިއުޅެން ފަށައިފައެވެ.\n“ބޮންގޮވި ފަސްގަނޑު” ކިޔާ ހިސާބުން ގޯތި ލިބުނު މީހުން ގެ އިމާރާތްކުރަން އެ ހިސާބު ކޮނުނު އިރު ސީދާ ފަސްގަނޑު އޮތް ތަނުން ގަބުރު ފެނިފައި ވެއެވެ. ނަމަވެސް މިއީ 1915 ގައި ހިނގި ހާދިސާއާއި ގުޅޭ ބަައެއްގެ ގަބުރުތައް ކަމަށް ބުނާކަށް ނޭނގެއެވެ. މި ގަބުުރުތައް ހުރީ ހަމަ ގަބުރުސްތާނުގައި ވެސް ވަޅުޅާގޮތަށް ކަފުންކޮށް ވަކި ވަކިން ވަޅުލާފައެވެ. މިއީ ދަތުރުވަރެއްގައި މަރުވި ބައެއް ނުވަތަ އެހެންވެސް ސަބަބަކާއި ހުރެ ވަކިންް އެކި ދުވަސް މަތިން ވަޅުޅާފައިވާ ބަޔަކަށް ވެސް ވެދާނެއެވެ. ކުޑަރިކިލު ފަޅަކީ އުތުރުން މާލެއަށް އަދި މާލެއިން އުތުރަށް ދާ އޮޑި ދޯނި ފަހަރު މަޑުކުރާ ހިތްފަސޭހަ ފަޅެކެވެ. ފަސްގަނޑު ދަށުން ފެނުނު ގަބުރުތައް ވަނީ ކުޑަރިކިލު ގަބުރުސްތާނުގައި ފަހުން ވަޅުލާފައެވެ.\nފުރަތަމަ ބޮޑު ހަނގުރާމައިގެ އިނގިރޭސިންގެ ކަނޑުމަތީ ލަޝްކަރެއް\nނޭވަލް މައިންސް ނުވަތަ ކަނޑު މައިނަކީ ހަނގުރާމަމަތީ މަނަވަރުތަކާއި ސަބްމެރިންތަކަށް ހަމަލާދިނުމަށް ކަނޑަށް އަޅާލެވޭ އަމިއްލައަށް ގޮވާޒާތުގެ ހަތިޔާރެކެވެ. ހަނގުރާމައިގެ ވާދަވެރި ފަރާތްތަކުން އިދިކޮޅު ހަނގުރާމަމަތީ މަނަވަރު ތަކާއި ސަބްމެރިންތަކަށް ގެއްލުން ދިނުމަށް މަނަވަރުތަކާއި ސަބްމެރިންތައް ދަތުރުކުރާ ކަނޑުގެ މަގުތަކަށް މި މައިންތައް އަޅައެވެ. ކަނޑުމައިންތަކުގައި ޖެހުމުން ސަބްމެރިންތަކާއި ބޯޓު ފަހަރު ގޮވައެވެ. ސަބްމެރިން ދަތުރުކުރާ ކަނޑުގެމަގުތަކުން އަޑިއަށް މިފަދަ މައިންތައް ޗެންޗޭނުގައި ބަރުލާފައި ފައްތާފައި ވެސް ހުރެއެވެ.\nޗެންޗޭނު ބޮޅުފަތި ޖަހާ ކަނޑުމައިނެއް ފައްތާގޮތުގެ ނަމޫނާ ކުރެހުމެއް\nއިނގިރޭސިންގެ ހަނގުރާމަމަތީ މަނަވަރު ދަ އޮޑޭސިއަސް ޖަރުމަނުގެ ކަނޑުމައިނެއްގައި ޖެހި އަޑިއަށް ދަނީ\nފުރަތަމަ ބޮޑު ހަނގުރާމައިގެ ދުވަސްވަރު ސިފައިންގެ މަރުކަޒުތައް ހުރި އަދި މުހިންމު ބަނދަރުތައް ހުރި އައްސޭރިފަށުގެ ހިސާބުތަކާއި އަދި ރަށްތަކުގެ ގޮނޑުދޮށްތަކަށް ދުޝްމަނުންގެ ހަނގުރާމަމަތީ ކަނޑުބޯޓު ފަހަރާއި ސަބްމެރިންތައް ވަނަ ނުދިނުމަށް ގިނަ އަދަދެއްގެ ކަނޑުމައިން ކަނޑުގެ އެކި ސަރަހައްދުތަކަށް އަޅާފައިވެއެވެ. މި ހަނގުރާމައިގެ ދުވަސްވަރު ޖަރުމަނުން އިނގިރޭސިންގެ މުދާ އުފުލާ ބޯޓުތަކާއި ހަނގުރާމަމަތީ ބޯޓުތަކަށް ހަމަލާ ދިނުމަށް ވިޔަފާރިގެ ދަތުރުތައް ކުރެވޭ ކަނޑުގެ މަގުތަކަށް މައިން އަޅާފައިވެއެވެ. ހަނގުރާމައިގެ ވާދައިގައި އެތައް ލައްކަ ކަނޑުމައިނެއް ދުނިޔޭގެ އެކި ކަނޑުތަކަށް އަޅާފައިވެއެވެ.\nމި ކުރެހުމުގައި އެވަނީ ތަފާތު އެކި ބާވަތުގެ ކަނޑުމައިންތައް އަޅާ ފުންމިނެވެ.\n1 – އޮޔާދާ ކަނޑުމައިން2– އޮޔާދާ ކަނޑުމައިން3– ދަގަނޑު ޗޭނު މައިން\n4 – ޗޭނު ކުރު މައިން5– ކަނޑުއަޑީ މައިން6– ޓޯރޕީޑޯ މައިން\n7 – އަރާ މައިން\nކޮންމެ ގޮވާ އެއްޗަކީ ބޮމެއް ނޫނެވެ. 1915ގައި ކުޑަރިކިލުގައި އެއްޗެއް ގޮވި ވާހަކައަކީ މަޝްހޫރު ވާހަކައެކެވެ. މި ހާދިސާ ހިނގަން މެދުވެރިވިގޮތާއި ގޮވި އެއްޗެއްގެ ބާވަތް އެކި މީހުން އެކިގޮތަށް ކީ ނަމަވެސް، އެ ހާދިސާ ގައި ގޮވި އެތި ސިފަކޮށްދީ އެކި މުސްކުޅިން ކިޔާދީފައިވާ ގޮތް ބެލުމުން އެއީ ކަނޑުމައިނެއްކަން އެނގެއެވެ. ކުޑަރިކިލު ގޮނޑުދޮށަށް އަރުވާފައިވާ އެތި ސިފަކޮށްދީފައިވާ ގޮތުން އޭގައި ބޯލްޓް އަޅާ ހަރުކޮށްފައިވާ އުޅައްގަނޑުތައް ހުރިކަމަށް ވެއެވެ. އަދި ދަގަޑު ޗޭނު ނުވަތަ ހިލިހިލާ ބޮޅުފަތިތައް ހުރިކަމަށް ވެއެވެ. މިއީ ބޮމެއްގެ ސިފަތަކެއް ނޫނެވެ. ކަނޑުމައިންތަކުގެ ސިފަތަކެވެ. ކަނޑުމައިން ކަނޑުމަތީގައި އޮންނާނީ ބޮއެއްގެ ގޮތުގައެވެ. އެހެންގޮތަކަށް ބުނާ ނަމަ ކަނޑުމައިނަކީ އަމިއްލައަށް ގޮވާޒާތުގެ މާއްދާތަކުން ފުރާފައިވާ ބޮއެކެވެ.\nދެފެންދޭތެރޭ އޮތް ކަނޑުމައިނެއް\nހަނގުރާމައިގެ އެ ދުވަސްވަރު ކަނޑުން ހޮވީ “ބޮއެ’އެކެވެ. މިއީ ފުރަތަމަ ބޮޑު ހަނގުރާމައިގައި ވާދަވެރި ގައުމުތަކުން ކަނޑަށް އަޅާފައިވާ މައިންތަކުގެ ތެރެއިން އިންޑިއާ ކަނޑަށް އޮޔާ ގޮސްފައިވާ މައިނަކަށް ވުމުގެ ފުރުސަތު ބޮޑެވެ. ހަނިކަނޑުން ފެނިގެން މަހަށް ދިޔަ ދޯނިތަކުން އެ “ބޮއެ” ކުޑަރިކިލަށް އެރުވީ ބޮމެއް ނުވަތަ އެހެންވެސް ގޮވާޒާތު އެއްޗެއް ކަމަށް ބަލާފައިކަމަށް ނުވެދާނެއެވެ. އަދި އެ ދުވަސްވަރު މި ހާދިސާއަށް ބޮންގޮވި ހާދިސާއޭ ކިޔާފައި ވެސް ނުވެދާނެއެވެ. ކުޑަރިކިލުގައި އެއްޗެއް ގޮވި ހާދިސާއާއި ގުޅުވައިގެން އަތޮޅުގައި ރައިވަރުބައެއް ކިޔާ އުޅޭކަމަށް ވެއެވެ. ރައިވަރު ބަޔަކީ 30 ރައިވަރެވެ. މިރައިވަރު ތަކުން އަޅުގަނޑު ވާހަކަދެއްވި ދުވަސްވީ މުސްކުޅިންގެ ހަނދާނުގައި ހުރީ އެންމެ ރައިވަރެކެވެ. އެއީ:\nމުޑިއަކުން ޖެހީމައި ހަނިކަނޑުން ހޮވައިގެން ކުޑަރިކިލަށް އެރުވި “ބޮއެ” ނުވަތަ ކަނޑުމައިން ގޮވި ވާހަކައެވެ. އުޑިއަށް އަޅާ ބިންބީގެ މިސާލުގައެވެ. އެ ގޮވުމާއި އެކު ކުޑަރިރިކިލު ގުޑިގެން ދިޔަ ވާހަކަ އާއި ފުނޑާފައި ހުންނަ ހަނޑޫހެން ފުށަށްވެ ގޮނޑުދޮށުގައި އެތައް ބަޔަކު މަރުވި ވާހަކައެވެ. މިއީ 102 އަހަރުވެފައިވާ އެ ހާދިސާ ހިނގިގޮތެވެ.\nކުޑަރިކިލުގައި އެއްޗެއް ގޮވި އަޑާއި ކުޑަރިކިލު މަލަމަތިން ދުން އަރަމުން ދިޔަ ތަން ކައިރި ބައެއް އެހެން ރަށްރަށުގެ މީހުންނަށް ވެސް ފެނުނު ކަމަށް ކިޔާއުޅެއެވެ. އަދި އެ ވާހަކަ އެކި ރަށްރަށު މީހުން ދޫދޫމަތިން އެކި ގޮތަށް ދައްކައިވެސް އުޅެއެވެ. ކުޑަރިކިލުގައި އެއްޗެއް ގޮވި ދިމާއިން ކުރިމަތީގައި އޮންނަނީ މާޅޮސްމަޑުލު ފަސްދޭތެރެ ރަށްތަކެވެ. ފަސްދޭތެރޭގައި މިހާރު މީހުން އުޅޭ ރަށަކަށް އޮތީ ކެންދޫ އެކަންޏެވެ. ކަނޑުމައިން ހޮވި ދުވަހު ފަސްދޭތެރެ ހަކުރު ފުނަދޫއާއި އުނޑޫދޫ މީހުންނާއި ކެންދޫ މީހުން މަހަށް ނިކުތްކަމަށް ވެއެވެ. އުނޑޫދޫއާއި ހަކުރު ފުނަދޫ މީހުން ވަނީ ނާސިރު ދައުރުގައި މާޅޮސްމަޑުލު އޭދަފުއްޓަށް ބަދަލުކުރެވިފައެވެ. މި3ރަށުން ކުޑަރިކިލުގައި އެއްޗެއް ގޮވި ގޮތާއި ބެހޭ މައުލޫމާތު ދެވޭނެ އެންމެ އުމުރުން ދުވަސްވީ މީހަކަށް އަޅުގަނޑާއި ބައްދަލުވީ ކެންދޫ އަބޫބަކުރު މުހައްމަދު (ގާޒީ ބަކުރު) އާއެވެ. ގާޒީ ބަކުރު އުފަންވެފައިވަނީ 1927 ވަނަ އަހަރެވެ. މިއީ ކުޑަރިކިލުގައި ކަނޑުމައިން ގޮވިތާ 12 އަހަރުފަހެވެ. ކުޑަރިކިލުގައި ކަނޑުމައިން ގޮވި ގޮތާއި ބެހޭގޮތުން ގާޒީ ބަކުރު ކިޔާދެއްވި ވާހަކަ ތިރީގައި މިވަނީއެވެ.\n“މިއީ މަންމަމެންނާއި އަދި އޭރުގެ މުސްކުޅިން އަދި ކުޑަރިކިލު ނައިބު މުހައްމަދު މަނިކު ކިޔާދިން ވާހަކަތަކުން އަހަރެންގެ ހަނދާނުގައި ހުރި މިންވަރެވެ. އެއީ އިރުވައި ހަޅައިގެތެރޭގައި ހިނގާދިޔަކަމެކެވެ. އެއިރު އިރުވައިގައި ފަސްދޭތެރެ ރަށްރަށު މީހުންނާއި ކުޑަރިކިލު މީހުން މަހަށް ނިކުމެ އުޅެނީ “ކަންދޮށު ކަނޑުއޮޅި” ކިޔާ ކަނޑުއޮޅިއަށެވެ. މި ކަނޑުއޮޅި އޮންނަނީ ގިރާވަރާއި ވިނަނެތްފަރާއި ދޭތެރޭގައެވެ. އެ ދުވަހަު މަހަށް ނިކުތީ ފަސްދޭތެރެ ހަކުރު ފުނަދޫ މީހުންނާއި އުނޑޫދޫ މީހުންނާއި ކެންދޫ މީހުންނާއި އަދި ކުޑަރިކިލު މީހުންނެވެ.\nކަނޑު އޮޅިން މަސް ބޭނުމުގައި ރަށްރަށު މީހުން ތިއްބާ ކުޑަރިކިލު އޮޑިއަކުން ހަންޖަހައިފިއެވެ. ކުޑަރިކިލު އޮޑިން ހަން ޖެހުމުން އެހެން ރަށްރަށު އޮޑި ފަހަރުވެސް ގޮސް އެ އޮޑިއާއި ގާތްކޮށްފިއެވެ. އޮޑި ފަހަރުގޮސް ބެލި އިރު އޮތީ ބޮޑު ބޮއެކެވެ. އެޔަކަށް ބޮމެއް ނުކިޔައެވެ. ކަނޑުމަތިން ފެނުނު އެއްޗަށް ކިޔަނީ “ބޮއެ”އެވެ. ގޮވާ އެއްޗެއް ކަމަށް ހިޔެއް ނުކުރެއެވެ. ކުޑަރިކިލު މީހުން ކަނޑުން ފެނުނު މި އެތި އަތޮޅު އޮފީހަށް ގެންދަން ޖެހޭނެއޭ، ކަފުޖަހަން ހިނގާށޭ ބުނުމުން ކެންދޫ އޮޑި ފަހަރުގެ މީހުން އެއީ ނުރައްކާތެރި އެއްޗަކަށް ވެސް ވެދާނެއޭ ބުނެ ކަފު ޖަހަން ބޭނުން ނޫންކަމަށް ބުންޏެވެ. އެއީ ފުރަތަމަ ބޮޑު ހަނގުރާމައިގެ ދުވަސްވަރެވެ. ދެން ކުޑަރިކިލު މީހުން އެރަށުގެ އޮޑި ފަހަރުގައި ކަފު ޖަހައިގެން އެ އެތި އަތޮޅު އޮފީހަށް ގެންދިއުމަށް ކުޑަރިކިލަށް އަރުވައިފިއެވެ. އެ ދުވަސްވަރު އަތޮޅުވެރިކަން ކުރަނީ މާޅޮސްމަޑުލު ދަރަވަންދޫގައެވެ.\nމިކަން ހިނގާފައިވަނިކޮށް އައި ބުރާސްފަތި ދުވަހެއްގައި މަހަށް ގޮސް އޮޑި ފަހަރު އެހެލައިފިއެވެ. ޖެހިގެން އައި ހުކުރު ދުވަހު މީހުން ހުކުރަށް ދިއުމަށް ތައްޔާރުވަނިކޮށް އޮޑިހަރުގެ ތަކާއި ދިމާއިން ދުން އަރާތީ ފެނުނެވެ. މިކަމެއް ހިނގީ ހުކުރު ވަގުތުގެ ކުރީގައި އެ ހިސާބުގައި އުޅުނު ކުއްޖަކު ރަށަށް އަރުވާފައި އޮތް “ބޮއެ” ގައި ހުރި ރަން އިސްކުރެއް ނައްޓަން އުޅުމުންނެވެ. ހުކުރުން ފައިބައިގެން އެންމެން އައީ އޮޑި ފަހަރު ބާލަން ޞަލަވާތް ކިޔަވާށެވެ. ޞަލަވާތް ކިޔަވާ ނިމުނުތަނުން ދުން އަރަމުން ދިޔަ ބޮއެ ގޮވައިފިއެވެ. ބޮއެ ގޮވީ އެބުރިފައި ހަރުތަނެއްގައި ޖެހުމަށް ފަހުއެވެ. ގޮވީ ކައިރީ ހުރި އޮޑި ފަހަރާއި ވެސް އެކުއެވެ. ހުކުރުން ފައިބައިގެން އައި ކެންދޫ މީހުންނަށް ވެސް ވަރަށް ބާރަށް އެއްޗެއް ގޮވި އަޑު އިވުނެވެ. ކެންދޫ މީހުން އެއަޑު އައި ދިމާއަށް އަތިރިމައްޗަށް ނިކުމެ ބެލި އިރު ކުޑަރިކިލާއި ދިމާއިން ދުން އަރައެވެ. ކެންދޫ މީހުން ނިންމީ ކަނޑުމަތިން ހޮވައިގެން ކަފު ޖަހައިގެން ކުޑަރިކިލަށް އެރުވި ބޮއެ ގޮވީކަމަށެވެ. އެހެންކަމުން އެ ހަބަރު ދޭން ކެންދޫ އެއް އޮޑި އަތޮޅު އޮފީހަށް ހަބަރު ދޭން ފުރުވާލިއެވެ. އަނެއް އޮޑީގައި ކެންދޫ މީހުން އައީ ހާލު ބެލުމަށް ކުޑަރިކިލަށެވެ. ކެންދޫ މީހުން އައިސް ބެލި އިރު އެއްޗެއް ގޮވާ އޮޑި ދޯނިފަހަރާއި މީހުންގެ އިނގިލިތަކާއި ބޯތައް ވެސް ވަނީ ބުރައިގެން ގޮހެވެ.\nކެންދޫ މީހުން ކުޑަރިކިލަށް ގޮސް ރަށުތެރެއަށް އަރާ ބެލި އިރު ކުޑަރިކިލު މީހުން ތަކްބީރު ކިޔާ ދަމު ހިނގަނީއެވެ. މިކަން ހިނގި ފަހުން ކުޑަރިކިލު އޮޑިފަހަރުގެ ލަކުޑިއާއި ގޭގޭގެ ޓިނުތައް ވެސް ކުޑަރިކިލު ކައިރީ އޮންނަ ކަށިދޫއިން ވެސް ގެނައި ކަމަށް ވެއެވެ. އަދި އެ ދުވަހު ކުޑަރިކިލުގައި އެއްޗެއް ގޮވި އަޑު މާލެ އަތޮޅު ކާށިދޫއަށް ވެސް އިވުނުކަމަށް ވެއެވެ”\nފުރަތަމަ ބޮޑު ހަނގުރާމައިގައި ކުޑަރިކިލުގައި އެއްޗެއް ގޮވި ހާދިސާ ތަހުގީގުކުރުމަށް އެއިރުގެ ވެރިކަމުގެ ފަރާތުން ކުޑަރިކިލަށް ސަރުކާރުގެ ވަފުދެއް ފޮނުވިއެވެ. މި ވަފުދުގައި އިސްކޮށް ހުންނެވީ ހުސައިން ޞަލާހުއްދީނެވެ. އަދި އެ ހާދިސާ ތަހުގީގުކޮށް މި ވަފުދުން ރިޕޯޓެއް ލިޔުނުވެ. ކުޑަރިކިލުގައި ފުރަތަމަ ބޮޑު ހަނގުރާމައިގައި އެއްޗެއް ގޮވި ގޮތާއި އަދި ހާދިސާގެ މައްޗަށް ލިޔުނު މި ރިޕޯރޓް ދައުލަަތުގެ ކޮންމެވެސް އަރުޝީފެއްގައި ވާނެއެވެ. މި ހާދިސާގައި މަރުވި މީހުންގެ ނަންތައް ލިޔެފައިވާ ގަނޑެއްވެސް ރަށުގައި ގެންގުޅުނެވެ. އެ ގަނޑުވީ ތަނެއް މިހާރު ނޭނގެއެވެ.\nކުޑަރިކިލުގައި އެއްޗެއް ގޮވި ގޮތާއި ބެހޭގޮތުން ރަށުގައި ލިޔެފައިވާ ލިޔުމެއް\nކުޑަރިކިލު އެކި މުސްކުޅިންގެ ފަރާތުން އެނގިފައިވާ މައުލޫމާތު\nއަބޫބަކުރު މުހައްމަދު (ގާޒީ ބަކުރުބެ)، ނިވައިދަށުގެ، ބ. ކެންދޫ ދެއްވާފައިވާ މައުލޫމާތު\nފުރަތަމަ ބޮޑު ހަނގުރާމަ އާއި ހަތިޔާރުތަކުގެ މައުލޫމާތު ހުރި ބައެއް އިންޓަރނެޓް ސަފްހާތައް\n12 ނޮވެމްބަރު 2017 - ރަށްފުށް, ތާރީހް\n4 ކޮމެންޓު ”ފުރަތަމަ ބޮޑު ހަނގުރާމަ އާއި ކުޑަރިކިލުގައި ކަނޑުމައިނެއް ގޮވުން“\nޖެނުއަރީ 3, 2018 ގެ 09:03 ގައި\nޖެނުއަރީ 11, 2018 ގެ 02:25 ގައި\nލުކަސް އަށް ޝުކުރިއްޔާ. މުހިންމު ދިރާސާ އެއް، ތާރީޚް އަށް ޚިދްމަތެއް،\nނޮވެމްބަރު 13, 2019 ގެ 01:36 ގައި\nތީގެ އަނެތް ސީމައިން ފެނުނީ ރ އަތޮޅު އާރަށުން 2017 ވަނަ އަހަރު އެ ސީމައިން ވަނީ އެމް. އެން. ޑީ. އެފް އާ ހަވާލު ކޮށްފައެވެ އަދި އެމައިންވަނީ ރައްކާތެރި ކަމާއެކު ނައްތާލާފައެވެ\nޖޫން 9, 2020 ގެ 19:22 ގައި\nއާރަށިގައޮތް މައިން މަ ދެކުނިން .އެއިން ބައެއް ތަކެތި ނެށްޓުވިން .ފެނުންއިރު އޮތީ ފޫގޮސް.


ދިވެހިރާއްޖޭގެ ކްރިމިނަލް ކޯޓަށް ފުރަތަމަ ފަހަރަށް އަންހެން ފަނޑިޔާރަކު އައްޔަންކުރުން » Uthema\nފޮޓޯ : ޖުޑީޝަލް ސަރވިސް ކޮމިޝަން، ދިވެހިރާއްޖެ (ޓުވިޓަރ)\nދިވެހިރާއްޖޭގެ ޝަރުޢީ ނިޒާމު އަދި ދައުލަތް ހިންގުމުގެ އެންމެހާ ގުނަވަންތައްވެސް ހަރުދަނާ ކުރުމަށްޓަކައި އަންހެނުންގެ ބައިވެރިވުން އިތުރުކުރުމަކީ ކޮންމެހެން ކުރަންޖެހިފައިވާ ކަމެއްކަން އެއީ މި ޖަމްޢިއްޔާއިން އަބަދުވެސް ފާހަގަކުރަމުންދާ ކަމެކެވެ. އެހެންކަމުން2ސެޕްޓެމްބަރު 2020 ގައި ދިވެހިރާއްޖޭގެ ކްރިމިނަލް ކޯޓަށް ފުރަތަމަ ފަހަރަށް އަންހެން ފަނޑިޔާރަކު އައްޔަން ކޮށް ޝަރުޢީނިޒާމަށް މިއައި ތާރީޚީ ހެޔޮބަދަލަށް މި ޖަމްޢިއްޔާއިން މަރުހަބާ ކިޔަމެވެ. އަދި އެ މަޤާމަށް އައްޔަން ކުރެވުނު އަލްއުސްތާޛާ ދީބާނާޒް ފަހުމީއަށް މި ޖަމްޢިއްޔާގެ ފަރާތުން ހޫނު މަރުހަބާއަކާއި އެކު ތަހުނިޔާ އަރިސްކުރަމެވެ. އަދި މި ތާރީޚީ ބަދަލު ދިވެހިރާއްޖޭގެ ޝަރުޢީ ނިޒާމަށް ގެނައުމަށް ކުރައްވާފައިވާ މަސައްކަތަށް ޖުޑީޝަލް ސަރވިސް ކޮމިޝަން ގެ މެމްބަރުންނަށާއި އެ މުއައްސަސާއަށް މިޖަމްޢިއްޔާއިން މަރުހަބާ ދަންނަވަމެވެ. އަދި ހަމައެއާއެކު ކްރިމިނަލް ކޯޓަށް2ސެޕްޓެމްބަރު 2020 ގައި އައްޔަން ކުރެވުނު ފަނޑިޔާރު އަލްއުސްތާޛު މުހަންމަދު މިސްބާޙު އަށްވެސް މި ޖަމްޢިއްޔާގެ ފަރާތުން ތަހުނިޔާ ދަންނަވަމެވެ.\nރާއްޖޭގެ ޝަރުޢީދާއިރާގައި 184 ފަނޑިޔާރުން މިވަގުތު މަސައްކަތް ކުރައްވަމުންދާއިރު، އޭގެ ތެރޭގައި ހިމެނެނީ 15 އަންހެން ފަނޑިޔާރުންނާއި 169 ފިރިހެން ފަނޑިޔާރުންނެވެ. އަދި ޖުމްލަ އަދަދަށްބަލާއިރު އަންހެނުންގެ ޙިއްސާ އޮތީ %8 ގައެވެ. ރާއްޖޭގެ އެކި ކަންކޮޅުތަކުގައިހުރި މެޖިސްޓްރޭޓު ކޯޓުތަކުގެ ފަނޑިޔާރުންގެ ތެރޭގައި އަންހެނުންގެ ހިއްސާ އޮތީ %6 ގައެވެ. ތަފާސްހިސާބަށް ބަލާއިރު ހައިކޯޓާއި، ޖުވެނައިލް ކޯޓާއި ޑްރަގްކޯޓުގައި އެއްވެސް އަންހެން ފަނޑިޔާރަކު އަދި ނެތެވެ. އެހެންކަމުން މިންތީގެ މި ބޮޑުފަރަޤު ފަނޑިޔާރުންގެ ތެރޭގައި ކުޑަކުރުމަށް ކުރެވެމުންދާ މަސައްކަތްތައް މި ޖަމްޢިއްޔާގެ ފަރާތުން ފާހަގަކުރަނީ އުފަލާއި އުންމީދާއި އެކުއެވެ. އަދި މި މަސައްކަތްތައް އަދަށްވުރެ ހަލުއިމިނުގައި ކުރިއަށްއޮތްތާގައި ދާނެކަމުގެ އުންމީދުއިތުރުވަނީ އަދު މިފެންނަމުންދާ ބަދަލުތަކުންކަން މި ފުރުސަތުގައި ފާހަގަކުރަމެވެ.\nމި ޖަމްޢިއްޔާގެ އެދުމަކީ، ދިވެހިރާއްޖޭގެ ޝަރުޢީ ނިޒާމުގައި އަންހެނުންގެ ބައިވެރިވުން ދުވަހެއް ދުވަހަކަށް އިތުރުވުމެވެ.\nމިޖަމްޢިއްޔާގެ އަބަދުގެ އުންމީދަކީ ދިވެހިރާއްޖޭގެ ޝަރުޢީ ނިޒާމަކީ އަންހެނުންގެ ހަމަހަމަ ޙިއްޞާ ލިބިގެންވާ، އިންސާފުވެރި، ނަޒާހަތްތެރި، ރައްޔިތުންގެ އިތުބާރާއި އިހުތިރާމް ލިބިގެންވާ އަދުލްވެރި ހަރުދަނާ ނިޒާމަކަށް ވެގެންދިއުމެވެ.


Buhdhiveree Japan ves gulhumeh ufehdhun: Russia\nބުއްދިވެރީ ޖަޕާނުވެސް ގުޅުމެއް އުފެއްދުން: ރަޝިއާ\nމާރިއާ ޒަހަރޯފާ: ޖަޕާނުން މަސްލަހަތު ގެއްލުވާލުމަށް ވުރެ ގުޅުން ރަނގަޅު ކުރަން ވިސްނުން ބުއްދިވެރި ކަމަށް ވިދާޅުވި\nރަޝިއާ ސިފައިން ކޫރިލް ރަށްތަކުގައި ކުރަނީ އެވެނި މިވެނި ކަމެކޭ ކިޔައިގެން ބަޔާންތައް ނެރުމަށް ވުރެ ދެ ގައުމުގެ ގުޅުން ހަރުދަނާ ކުރުން ބުއްދިވެރި ކަމަށް ރަޝިއާ ފޮރިން މިނިސްޓްރީގެ ތަރުޖަމާން މާރިއާ ޒަހަރޯފާ ވިދާޅުވެއްޖެ އެވެ. އެކަމަނާ ވިދާޅުވީ ކޫރިލް ރަށްތަކަކީ ރަޝިއާގެ ބިންތަކެއް ކަމަށާއި ޝައްކު އުފައްދަން މަސައްކަތް ކުރަން ޖާގަ ވެސް ނެތް ކަމަށެވެ.\nޖަޕާންގެ ކެބިނެޓް ސެކްރެޓަރީ ކަޓްސުނޮބު ކާޓޯ ވިދާޅުވީ ރަޝިއާއިން ކޫރިލް ރަށްތަކުގައި އަސްކަރީ ތަމްރީން ކުރުމަކީ ބިރުވެރިކަމެއް ކަމަށާއި ޖަޕާނާ އެހާ ކައިރީގައި ބަޔަކު އަސްކަރީ މަރުކަޒު ބިނާކޮށް ދާއިމަށް ގާއިމުވެ ތިބުމާ ދެކޮޅު ކަމަށެވެ.\nކޫރުލް ރަށްތައް އޮންނަނީ ޖަޕާނާ ވަރަށް ކައިރީގައި، އުތުރު ޕެސިފިކް ކަނޑަށް ވާގޮތަށެވެ. ރަޝިއާއިން ބުނަނީ އެއީ ރަޝިއާގެ ރަށްތަކެއް ކަމަށެވެ. ޖަޕާނުން ބުނަނީ މަސްލަހަތު އޮތް ކަމަށެވެ.\nމާރިއާ ޒަހަރޯފާ ވިދާޅުވީ ވަގުތާއި ފިކުރު ބޭކާރު ކުރުން ޖަޕާނަށް ވެސް ވާނީ ބޮޑު ގެއްލުކަމަށް ކަމަށާއި ދެ ގައުމު އެކުގައި ކުރެވެން ހުރި ކިތަންމެ ކަމެއް އެބަހުރި ކަމަށެވެ. އަދި ވިދާޅުވީ ރަޝިއާއާއެކު ތަރައްގީއަށް ކުރެވެން ހުރި މަސައްކަތްތަކުގައި ޖަޕާނުން ބައިވެރި ވުމުން ޚިލާފުތައް ފޮހެވި ހިނގައި ދާނެ ކަމަށެވެ.\nޖަޕާނާ ރަޝިއާއާ ބެހޭ ގޮތުން ތާރީހީ ސަފުހާތަކުގައި ވެސް ދެބަސްވުން ހިމެނިފައި ހުރެ އެވެ. ދެވަނަ ބޮޑު ހަނގުރާމައަށް ފަހު ދެގައުމުން ވަކި ގޮތެއް ކިޔަން ހަނދާނީ ލިޔުންތަކާއި މުއާހަދާތަކުގައި ސޮއި ކޮށްފައި ވެއެވެ. ދެގައުމުގެ މަސްލަހަތު ގިނަ ފަހަރު ގެއްލިފައި އޮންނަނީ ބިންބިމުގެ މިލްކުވެރިކަމާ ތޮޅެން ހަދައިގެންނެވެ.\nރަޝިޔާ ޖަޕާން ޕޮލިޓިކްސް\nޖަޕާން ބޮޑުވަޒީރު އިސްތިއުފާ ދެއްވަނީ


ފައިނޭންސް އޮފިސަރގެ މަޤާމަށް މުވައްޒަފަކު ހޯދުމާއި ގުޅޭ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 ސެޕްޓެންބަރު 2019 ވާ ބުދަ ދުވަހުގެ 13:00 ގެ ކުރިން ހައްދުންމަތީ މާމެންދޫ ކައުންސިލްގެ އިދާރާއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އީމެއިލް އެޑްރެހަކީ: [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ ޢަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nމިމަޤާމަށް މީހަކު ހޮވުމަށް ބޭއްވޭ އިންޓަރވިއު އޮންނާނީ 12 ސެޕްޓެންބަރު 2019 އާއި 19 ސެޕްޓެންބަރު 2019 އާއި ދެމެދު ހައްދުންމަތީ މާމެންދޫ ކައުންސިލް އިދާރާ ނުވަތަ އިދާރާއިން ކަނޑައަޅާ ތަނެއްގައެވެ. ވުމާއިއެކު، މިވަޒީފާއަށް ކުރިމަތިލާ ފަރާތްތަކުން، އެތާރީޚްތަކުގައި އިންޓަރވިއުއަށް ޙާޟިރުވުމަށް ތައްޔާރުވެ ތިބުން އެދެމެވެ. އިންޓަރވިއު ބާއްވާނެ ތަނާއި ދުވަހަށް ބަދަލު އަތުވެއްޖެނަމަ އެކަން ހުރިހާ ފަރާތްތަކަށް އެންގޭނެއެވެ.\n21 ޛުލްޙިއްޖާ 1440


Pique gaumee team ah kulhun huhtaalaifi | Mihaaru\nޕީކޭ ގައުމީ ޓީމަށް ކުޅުން ހުއްޓާލައިފި\n12 އޯގަސްޓް 2018 - 09:26\nމެޑްރިޑް (އޮގަސްޓް 12) - ބާސެލޯނާގެ ޑިފެންޑަރު ޖެރާޑް ޕީކޭ އުުމުރުން 31 އަހަރުގައި ސްޕެއިން ގައުމީ ޓީމަށް ކުޅުން ހުއްޓާލައިފި އެވެ.\nސްޕެއިނަށް 2009 އިން ފެށިގެން މި އަހަރުގެ ވޯލްޑް ކަޕުގެ ނިޔަލަށް 102 މެޗު އޭނާ ވަނީ ކުޅެދީފަ އެވެ. އޭނާ ނިސްބަތުން ޒުވާން އުމުރެއްގައި ސްޕެއިނަށް ކުޅުން ހުއްޓާލީ ބެލެވޭ ގޮތުގައި، ކަޓަލޫނިއާ ސަރަހައްދުގައި މިނިވަން ދައުލަތެއް ގާއިމްކުރަން ކުރާ މަސައްކަތަށް ތާއީދުކުރާތީ މެޑްރިޑުން ކުރިމަތިވާ ފާޑުކިއުންތަކެވެ.\nއެކަމަށް ތާއީދުކޮށް ސޯޝަލް މީޑިއާގައި ޕީކޭ ހިޔާލުފާޅުކުރުމާ ގުޅިގެން އޭނާ އަށް ސްޕެއިންގެ ގިނަ ސަޕޯޓަރުންގެ ފާޑުކިޔުން މީގެ ކުރިން ވެސް ވަނީ އަމާޒުވެފަ އެވެ. ޕީކޭ ވަނީ ވޯލްޑް ކަޕް ކޮލިފައިންގައި 2016 ވަނަ އަހަރު އަލްބޭނިއާއާ ދެކޮޅަށް ކުޅުނު މެޗުގައި ފާޑުކިޔުންތައް ކުރިމަތިވުމުން، ގައުމީ ޓީމަށް ކުޅުން ހުއްޓާލުމުގެ ވިސްނުމެއް ގެންގުޅޭ ކަމަށް ބުނެފަ އެވެ.\nޕީކޭ ގައުމީ ޓީމަށް ކުޅުން ހުއްޓާލިއިރު، ސްޕެއިން ކޯޗަކަށް ދާދި ފަހުން ވަނީ ބާސެލޯނާގެ ކުރީގެ ކޯޗު ލުއިސް އެންރީކޭ ހަމަޖައްސައިފަ އެވެ.\n"އަހަރެން އެންރީކޭއާ ވާހަކަ ދެއްކިން. އަހަރެން އޭނާ ގާތުގައި ބުނިން މި ނިންމުމަކީ ވަރަށް ރަނގަޅަށް ވިސްނާފައި ވަރަށް ކުރިން ނަގާފައި އޮތް ނިންމުމެއްކަމަށް،" ޕީކޭ ބުންޏެވެ.\nޕީކޭ ބުނީ ގައުމީ ޓީމާ ދުރަށްދާން ޖެހޭ ވަގުތާއި މި ހާލަތުގައި ކަންތައްތައް ވަމުންދާ ގޮތް ތަފާތު ނަމަވެސް ގައުމީ ޓީމުގައި އޭނާ ހޭދަކުރި ކާމިޔާބު ދުވަސްތައް މަތިން އަބަދުވެސް ހަނދާން ހުންނާނެ ކަމަށެވެ.\n"ގައުމީ ޓީމާ އެކު ހޭދަކުރި ވަރަށް ހިތްގައިމު ވަގުތުތަކެއް ވެސް ދިޔަ. އަހަންނަށް ވޯލްޑް ކަޕާއި ޔޫރޯ ކާމިޔާބު ވެސް ކުރެވުނު. މިހާރު އަހަރެންގެ އަމާޒަކީ ހަމައެކަނި ބާސެލޯނާ،" ޕީކޭ ބުންޏެވެ.\nބާސެލޯނާގެ ޔޫތު ޓީމުން ކެރިއަރު ފެށި ޕީކޭ ވަނީ ޒުވާން އުމުރުގައި 2004 ވަނަ އަހަރު މެންޗެސްޓާ ޔުނައިޓެޑަށް ބަދަލުވެފަ އެވެ. އެ ޓީމުގައި ހޭދަކުރި ދުވަސްތަކުގެ ތެރެއިން ޕީކޭ ވަނީ ސްޕެއިނުގެ ރެއާލް ޒަރަގޯޒާ އަށް ލޯން އެއްބަސްވުމެއްގެ ދަށުން އެއް އަހަރު ކުޅެފަ އެވެ. ޔުނައިޓެޑުގައި ޕީކޭ ހޯދަމުން އައި ކުރިއެރުން ފާހަގަވެ ބާސެލޯނާ އިން އޭނާ ގަތީ 2008 ވަނަ އަހަރެވެ.\nއިތުރު ލިޔުންތައް ބާސެލޯނާ ސްޕެއިންގެ ގައުމީ ޓީމް ޖެރާޑް ޕީކޭ


Inzaaru ge manzaru nujahai dhunfathuge baavaiythah ethere kurun manaa koffi | Mihaaru\nސިނގިރޭޓު ފޮށީގެ ބޭރުގައި ޖަހަން ނިންމާފައިވާ އިންޒާރުގެ ފޮޓޯ\nއިންޒާރުގެ މަންޒަރު ނުޖަހައި ދުންފަތުގެ ބާވަތްތައް އެތެރެކުރުން މަނާކޮށްފި\n31 ޖުލައި 2019 - 11:43 17 comments\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވާއިދުގައިވާ ގޮތުން މިއަދުން ފެށިގެން ދުންފަތުގެ އެއްވެސް ބާވަތެއް ރާއްޖެ އަށް އެތެރެކުރެވޭނީ އިންޒާރުގެ މަންޒަރުތައް ޖަހައިގެންނެވެ.\nއެ ގަވާއިދުގައި ބުނީ ރާއްޖެ އެތެރެކުރާ އަދި ރާއްޖޭގައި ބަންދުކުރާ ދުންފަތާއި ދުންފަތް ހިމެނޭ ބާވަތްތަކުގެ ޕެކެޓާއި ކާޓަންގެ ބޭރުގައި ހެލްތު މިނިސްޓްރީން އާއްމުކޮށްފައިވާ ގޮތަށް ފޮޓޯ ޖެހި ސިއްހަތުގެ އިންޒާރު ޖަހަން ޖެހޭ ކަމަށެވެ. ކުރިން އެތެރެކޮށްފައިވާ ސިނގިރެޓް ފޮށިތަކުގައި އިންޒާރުގެ މަންޒަރު ނުޖަހައި ނޮވެމްބަރު 30، 2019 އާ ހަމައަށް ވިއްކޭނެ އެވެ.\nއެކަމަކު އޭގެ ފަހުން ސިނގިރެޓް ފޮށީގައި ނުވަތަ ދުންފަތުގެ އެއްވެސް ބާވަތެއްގައި އިންޒާރު ނުޖަހައި ވިއްކުމަކީ ގަވާއިދުގެ ދަށުން މަނާ ކަމެކެވެ.\nސިނގިރެޓް ފޮށިތަކުގައި އިންޒާރުގެ ފޮޓޯ ޖަހާފައި.\nއެ ގަވާއިދާ ހިލާފުވާ ފަރާތްތައް އެ ކުށް ކުރުމަށް ބޭނުން ކުރި މުދަލެއްގެ އަގާއި އޭގެ ޓެކުހާއި އެހެނިހެން ފީތަކުގެ ޖުމްލަ އަދަދުގެ 10 ގުނަ އިން ޖޫރިމަނާ ކުރެވޭނެ އެވެ. އަދި ދެ ވަނަ ފަހަރަށް ގަވައިދާ ހިލާފުވެއްޖެ ނަމަ، އިތުރަށް 5،000ރ. އަދި ތިން ވަނަ ފަހަރަށް، 10،000ރ. އިން ޖޫރިމަނާކޮށް، ހަތަރު ވަނަ ފަހަރަށް 20،000ރ. އިން ޖޫރިމަނާ ކުރާނެ އެވެ.\nދުންފަތް ކޮންޓްރޯލްކުރުމާ ބެހޭ ބޯޑުގެ ވައިސް ޗެއާޕާސަން ޑރ. އާމިނަތު އަރޫނާ މިއަދު ވިދާޅުވީ ގަވާއިދުގެ ދަށުން ހުރިހާ އުމުރުފުރައަކަށް ވެސް ތަންފީޒުވެގެންދާ އެންމެ މުހިއްމު ފިޔަވަޅަކީ ސިނގިރޭޓު ފޮށީގެ ބޭރުގައި ގްރެފިކް ހެލްތު ވޯނިން ޖެހުން ކަމަށެވެ. އެއީ، ދުންފަތުގެ އިސްތިއުމާލުކުރާ މީހުންނާއި ނުކުރާ މީހުންނަށް ފައިދާވާ ކަމެއް ކަން އޭނާ ފާހަގަކުރެއްވި އެވެ.\nސިނގިރޭޓު ފޮށީގެ ބޭރުގައި ޖަހަން ނިންމާފައިވާ އިންޒާރުގެ ފޮޓޯއެއް.\n"ދުންފަތުން ކެންސަރު ޖެހެއޭ ބުންޏަސް ބައެއް މީހުން ގަބޫލެއް ނުކުރޭ. އެކަމަކު ސިނގިރެޓް ފޮށީގެ ބޭރުގައި މި މަންޒަރުތައް ޖަހައިގެން ވިއްކަން ފެށީމަ ހަގީގީ މައުލޫމާތު ލިބޭނެ، ދުންފަތުން ތިމަންނަ އަށް މި ލިބެނީ އެ ގެއްލުންތައް ކަން ވެސް އެނގޭނެ،" އަރޫނާ ވިދާޅުވި އެވެ.\nދުންފަތުގެ ބާވަތްތައް ޕެކެޓްކޮށް ލޭބަލް ޖެހުމާ ބެހޭ ގަވާއިދުގެ ދަށުން ވަކި ސިނގިރެޓް ވިއްކުން ވެސް މިހާރު އޮތީ މަނާކޮށްފަ އެވެ.\nދުންފަތާ ދެކޮޅަށް ކަމާބެހޭ އިދާރާތަކުން ގިނަ މަސައްކަތްތަކެއް ކުރަމުން ދިޔަ ނަމަވެސް ދުންފަތުގެ އިސްތިއުމާލް ކުރުން އަދިވެސް އޮތީ ކަންބޮޑުވާ ދަރަޖައިގަ އެވެ.\nއިންޒާރުގެ ފޮޓޯ އާއި މެސެޖް ލިޔެފައިވާ ސިނގިރޭޓު ފޮއްޓެއް: އަންނަ ނޮވެމްބަރު މަހުން ފެށިގެން އިންޒާރުގެ މަންޒަރު ނުޖަހައި ސިނގިރެޓް ނުވިއްކޭނެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އާއްމުކޮށްފައިވާ ހިސާބުތަކުން ދައްކާ ގޮތުގައި ރާއްޖޭގައި އަހަރަކު ގާތްގަނޑަކަށް 84 ޕަސެންޓް މީހުން މަރުވަނީ ގައިންގަޔަށް ނާރާ ބަލިތަކުގަ އެވެ. އާސަންދައިގެ ތަފާސްހިސާބުތަކަށް ބަލާއިރު ވެސް އެންމެ ގިނައިން ހަރަދުކޮށްފައިވާ ހަތް ބައްޔަކީ ދުންފަތުގެ އިސްތިއުމާލުކުރުމާ ގުޅުން ހުރި ބަލިތަކެކެވެ. އޭގެ ތެރޭގައި ފުއްޕާމޭގެ ބަލިތަކާއި ކެންސަރު ހިމެނެ އެވެ.\nއެންމެ ފަހުން 2016-2017 ގައި ހެދި ޑިމޮގްރަފިކް ހެލްތު ސާވޭގައިވާ ގޮތުން 15-49 އަހަރާ ދެމެދުގެ މީހުންގެ ތެރެއިން 42.4 ޕަސެންޓް ފިރިހެން އަދި 2.7 ޕަސެންޓް އަންހެނުން ދުންފަތުގެ އިސްތިއުމާލުކުރެ އެވެ.\nސިނގިރެޓް ފޮށީގައި ޖަހާފައި އިން އިންޒާރުގެ ފޮޓޯއެއް\nހިސާބުތަކުން ދައްކާ ގޮތުގައި ރާއްޖެ އަށް އެވްރެޖްކޮށް އަހަރަކު 462 މިލިއަން ސިނގިރޭޓް އެތެރެކުރެ އެވެ. ދުންފަތް ކޮންޓްރޯލް ކުރަން ފިޔަވަޅުތައް އަޅާއިރު، އެހެން ގައުމުތަކުގައި ތަފާތު ގިނަ ޓެކްސް ނަގަ އެވެ. އެކަމަކު ދެކުނު އިރުމަތީ އޭޝިއާގެ އެހެން ގައުމުތަކާ ބަލާއިރު ދުންފަތުން ޓެކްސް ނަގާ މަދު ގައުމުތަކުގެ ތެރޭގައި ރާއްޖެ އޮތުމަކީ ދުންފަތާ ދެކޮޅަށް މަސައްކަތް ކުރާ އިދާރާތަކުގެ ކަންބޮޑުވުމެކެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ސިނގިރޭޓް ހެލްތު ޕްރޮޓެކްޝަން އެޖެންސީ ހެލްތު މިނިސްޓްރީ


ހަރުގެ އިމާރާތް ނީލަންކިއުން\nހަރުގެއިމާރާތް ސިޓީލާ ނީލަމުގައި ވިއްކާލުމާއިގުޅޭ\nމިލަދުންމަޑުލު ދެކުނުބުރީ ވެލިދޫ ކައުންސިލްއިން މި ދަންނަވާ ހަރުގެ އާންމުކޮށް ހުޅުވާލައިގެން ސިޓީލާ ނީލަމުގައި ވިއްކާލަން ބޭނުންވެއެވެ.\nބާވަތް: ހަރުގެ އިމާރާތް\nމުދަލުގެ ތަފްސީލް: 53×107 (5,671) އަކަފޫޓް ގެ ހަރުގެއިމާރާތް\nމުދަލުގެ ވެރިފަރާތް: މިލަދުންމަޑުލު ދެކުނުބުރީ ވެލިދޫ ކައުންސިލްގެ އިދާރާ\nނޯޓް: މި ހަރުގެ އަކީ ގަލްވަނައިޒް ސްޓީލް ޓްރަސް އިން ފުރާޅާއި ބިތްތަކުގެ ފުރޭމް ހެދި ދަގަނޑު ޓިނު ޖަހާ ފުރާޅު ހިޔާކުރެވި، ދަގަނޑު ޓިނުން ބިއްބައްދާފައިވާ ހަރުގެއެކެވެ. ހަރުގޭގެ އެތެރޭގައި ވަކިކުރެވިފައިވާ އޮފީސް ބުލޮކެއް ހެދިފައިހުންނާއެވެ.\nއެންމެ ދަށްވެގެން ހުށައެޅޭނެ އަގު: 30,000:00 ދިވެހި ރުފިޔާ (ތިރީސް ހާސް ދިވެހި ރުފިޔާ)\nމުއްދަތު ހަމަވާ ތާރީޙް: 8 އޮކްޓޯބަރ 2020 ވާ ބުރާސްފަތި ދުވަހުގެ 13:00 އަށް\nސިޓީ ހުޅުވުން އޮންނަތަން: މިލަދުން މަޑުލުދެކުނުބުރީ ވެލިދޫ ކައުންސިލް އިދާރާގެ ޖަލްސާކުރާ މާލަމް\nމުއްދަތުހަމަވާ ތާރީހާއި ހަމައަށް ސިޓީ ހުށައަޅުއްވާ ފަރާތްތަކުގެ ތެރެއިން އެތަނަށް އެވަގުތު ހާޒިރުވެލައްވާފައިވާ ފަރާތްތަކުގެ ހާޒިރުގައި ސިޓީތައްކަނޑައި އެންމެ މަތީ އަގު އިއުލާންކުރެވޭނެއެވެ.\nކޮންމެ ދުވަހެއްގެ އެންމެ މަތީއަގު އެދުވަހެއްގެ 14:00 ގައި މި އިދާރާގެ ނޯޓިސްބޯޑުގައި އިއުލާންކުރެވޭނެއެވެ. ނީލަން ނިންމާލެވޭނީ އެންމެމަތީ އަގެއްކަމުގައި އިއުލާންކުރެވޭ އަގަށް ބަދަލެއްނައިސް އިއުލާންކުރެވޭ ތާރީހުންފެށިގެން5(ފަހެއް) ދުވަސް ވަންދެން (ސަރުކާރުބަންދު ދުވަސްތައް ހިމަނައިގެން) އެއްއަގެއްގައި އޮތުމުންނެވެ.\nއެދުވަހެއްގެ އަގު އިއުލާންކުރެވުމުން، އިތުރަށް އަގު ހުށައަޅާނަމަ ހުށައަޅާ ކޮންމެ ފަހަރަކު އަގަށް އިރުތުކުރެވޭނީ މަދުވެގެން -/5,000 (ފަސްހާސް) ދިވެހި ރުފިޔާއެވެ.\nނީލަންނިމުމުން އެންމެމަތީ އަގު ހުށައަޅާފަރާތަށް ނީލަން ކާމިޔާބުކުރެވުނުކަން މިއިދާރާއިން އަންގާނެއެވެ. އެފަރާތައް ނީލަން ކާމިޔާބު ވިކަން އަންގާ ތާރީޙުން ފެށިގެން 10 (ދިހައެއް) ދުވަހުގެ ތެރޭ (ސަރުކާރު ބަންދުދުވަސްތައް ނުހިމަނާ) އެފަރާތުން ނީލަމަށް ހުށައެޅި ޖުމްލަ އަދަދު މި އިދާރާއަށް ދައްކާ ނިންމަވަންވާނެއެވެ. އެ ފައިސާ ނުދައްކައިފިނަމަ، ނީލަން ބާތިލް ކުރުމުގެ ހައްޤު މިއިދާރާއަށް ލިބިގެންވެއެވެ.\nއެއް އަގެއްގައި ދެފަރާތެއް އޮވެ ނީލަން ނިމިއްޖެނަމަ، އެ ދެފަރާތަށް އަގު ހުށައެޅުމުގެ އިތުރު ފުރުސަތެއް ދެވިދާނެއެވެ. މި ހާލަތުގައި އިތުރު ކުރެވޭނީ ފަހަރަކު -/5,000 އަށް ވުރެ ކުޑަނުވާނެ އަގެކެވެ.\nނީލަން ނިމޭތާ 30 (ތިރީސް) ދުވަސް ތެރޭގައި ނީލަން ކާމިޔާބު ކުރެއްވި ފަރާތުން، ފައިސާ ދެއްކެވުމަށް ފަހު ހަރުގެ އިމާރާތް ހުރި ތަނުން ހަރުގެ ރޫޅާ ބިންސާފުކޮށް ތަކެތި ގެންދަވަން ވާނެއެވެ. މި މުއްދަތުގައި ބިން ސާފުކޮށް ތަކެތި ނުގެންދަވައިފިނަމަ ނީލަން ބާތިލްކޮށް އެ ހަރުގެ އިމާރާތް އަލުން ނީލަމަށް ލުމުގެ އިހްތިޔާރު މި އިދާރާއަށް ލިބިގެންވެއެވެ. ދެވަނަ ފަހަރަށް ކިޔާ ނީލަމުގައި، ކުރީގެ ނީލަން ކާމިޔާބު ކުރި ފަރާތަށް ބައިވެރި ނުވެވޭނެއެވެ.\nނީލަން ކާމިޔާބު ކުރިފަރާތުން ކަނޑައެޅިފައިވާ މުއްދަތުގައި ހަރުގެ ރޫޅާ ބިން ސާފު ނުކޮށްފިނަމަ، ދެވަނަ ފަހަރަށް ހަރުގެ ނީލަން ކިޔާއިރު، ފުރަތަމަ ފަހަރަށް ނީލަން ކާމިޔާބު ކުރި ފަރާތުން އަގު އަދާ ކުރުމަށް ދައްކާފައިވާ އެއްވެސް ފައިސާއެއް އަނބުރާ ނުދެވޭވޭނެއެވެ.\nއަގު ހުށައަޅަންޖެހޭ ގޮތް: މި އިދާރާއިން ދޫކުރާ އަގު ހުށައަޅާ ފޯމާއިއެކު ތިރީގައިވާ ލިކެކިޔުންތައް ބަންދުކުރެވިފައިވާ ސިޓީ އުރައެއްގައި ހެނދުނު 10:00 އިން މެންދުރު 13:00 އާއި ދެމެދު މި އިދާރާގައި ބެހެއްޓިފައިވާ "ނީލަން ފޮށްޓަށް" ސިޓީއުރަލައިގެންނެވެ. ސިޓީ އުރައިގެ ބޭރުގައި "ހަރުގެ ގަތުމަށްއެދި" މިހެން ލިޔެވިފައި އޮންނަންވާނެއެވެ. ނީލަމުގައި ހުށައަޅަންޖެހޭ ލިޔެކިޔުން ފުރިހަމަ ނުވާނަމަ، ނީލަމުގައި ހުށައަޅާފައިވާ އަގު ބާތިލްކުރެވޭނެއެވެ.\nއަމިއްލަ ފަރުދެއްނަމަ: - ފުރިހަމަ ކޮށްފައިވާ އަގު ހުށައަޅާފޯމް\n- ދިވެހި ރައްޔިތެއްކަން އަންގައިދޭ ކާޑްގެ ކޮޕީ\nކުންފުންޏަކުންނަމަ: - ފުރިހަމަ ކޮށްފައިވާ އަގު ހުށައަޅާފޯމް\n- ކުންފުނީގެ ރަޖިސްޓްރޭޝަންގެ ކޮޕީ\n- މި ނީލަމާއި ގުޅިގެން މުއާމަލާތްކުރާނެ ފަރާތެއް ކަނޑައެޅުމަށް ކުންފުނީގެ ޑިރެކްޓަރުންގެ ބޯޑުން ފާސްކޮށްފައިވާ ޤަރާރުގެ ކޮޕީ\n- ކުންފުނީގެ މެމޯރަންޑަމް އަދި އާޓިކަލް އޮފް އެސޯސިއޭސަންގެ ކޮޕީ\nނޯޓް: މި ނީލަން ކުރިއަށްގެންދެވޭނީ ނީލަން ކިޔޭ މުދަލުގެ ހާލަތަށް ބެލުމެއްނެތި، އެ މުދާ މިހާރު ހުރި ހާލަތުގައެވެ. ނީލަމުގެ މުއްދަތުހަމަވުމުގެ ކުރިން ނުވަތަ ނީލަމުގެ މަރުހަލާތައް ނިމުމުގެ ކުރިން ނީލަން ބާތިލްކުރުން ނުވަތަ ނީލަމުގެ މުއްދަތަށާއި މަރުހަލާތަކައް އުނިއިތުރު ގެނައުމާއި، މަތީގައި ބަޔާންކުރާ ފައިސާދެއްކުމާއި ގުޅޭ ސަރުތުތަކަށް ބަދަލުގެނައުމުގެ އިޙްތިޔާރު މިއިދާރާއަށް ލިބިގެންވެއެވެ.\nއިތުރު މައުލޫމާތު ސާފުކުރެއްވުމަށް:\nމިލަދުންމަޑުލުދެކުނުބުރީ ވެލިދޫ ކައުންސިލް އިދާރާގެ ފޮރޮކިއުމަންޓް ޑިވިޒަން އިން\nފޯން: 6560056 އީމެއިލް: [email protected]\n11 ޞަފަރު 1442\n28 ސެޕްޓެމްބަރ 2020\nސުންގަޑި: 28 ސެޕްޓެންބަރު 2020 1300\n- ހަރުގެ ނީލަންކިއުން


ކާޅު މަދުކޮށްދިނުމަށް ކައުންސިލުން، މާރިޔާ އަރިހު އެދިއްޖެ! — Ihavandhoo.com\nކާޅު މަދުކޮށްދިނުމަށް ކައުންސިލުން، މާރިޔާ އަރިހު އެދިއްޖެ!\n22 ނޮވެމްބަރު 20182މުހައްމަދު އަކްރަމް\nއިހަވަންދޫއިން ކާޅު މަދުކޮށްދިނުމަށް، އިހަވަންދޫ ކައުންސިލުން ޑިފެންސް މިނިސްޓަރު މާރިޔާ އަހުމަދު ދީދީ އަރިހު އެދިއްޖެއެވެ. މިގޮތަށް ކައުންސިލުން އެދުނީ އިއްޔަ އެކަމަނާއާއިއެކު ބޭއްވި ބައްދަލުވުމެއްގައެވެ. މިބައްދަލުވުމުގައި އިހަވަންދޫ ކައުންސިލްގެ ފަރާތުން ބައިވެރިވެފައިވަނީ ކައުންސިލްގެ ރައީސް މުހައްމަދު ރަޝީދުގެ އިތުރުން ކައުންސިލަރު އަޙްމަދު ރިޞްވާންއެވެ.\nކައުންސިލްގެ ރައީސް މުހައްމަދު ރަޝީދު ވިދާޅުވީ ޑިފެންސް މިނިސްޓަރު މާރިޔާ އަހުމަދު ދީދީއާއި އެކު ބޭއްވި ބައްދަލުވުމުގައި، އެމްއެންޑީއެފްއިން އިހަވަންދޫގައި ކުރިޔަށް ގެންދެވިދާނެ ޕްރޮގްރާމްތަކާއި ގުޅޭގޮތުން މަޝްވާރާކުރެވުނުކަމުގައެވެ. އެގޮތުން މޫދު ކަސްރަތާއި، މޫދުކުޅިވަރުގެ އިތުރުން ޤުރުއާން ކިޔަވައިދިނުމުގެ ޕްރޮގްރާމް ހިންގުމާއި ގުޅޭގޮތުން މަޝްވަރާކުރެވުނުކަމުގައެވެ. އޭގެ އިތުރުން އިހަވަންދޫ ސްކޫލަށް ރަންޔޫބީލް ފުރުން ފާހަގަކުރުމަށް ބާއްވާ ހަރަކާތްތަކަށް ސިފައިންގެ އެހީތެރިކަން ހޯދުމާއި ބެހޭގޮތުންވެސް މަޝްވަރާކުރެވުނުކަމަށް ވިދާޅުވިއެވެ. މުހައްމަދު ރަޝީދު ވިދާޅުވީ ކައުންސިލުން އެދުނުކަންކަމަށް މިނިސްޓަރުގެ ފަރާތުން ލިބިގެންދިޔައީ އުއްމީދީ ޖަވާބުތަކެއްކަމުގައެވެ.\nއިހަވަންދޫގެ ގޮނޑުދޮށް. ފޮޓޯ: މުހައްމަދު ވަހީދު\nމިބައްދަލުވުމުގައި ބައިވެރިވި ކައުންސިލަރު އަޙްމަދު ރިޞްވާން ވިދާޅުވީ ކާޅު މަދުކުރުމާއި ބެހޭގޮތުން ކުރެވުނު މަޝްވަރާގައި، އެކަމަށް ހުއްދަ ހޯދަންޖެހޭ ތަންތަނުން ހުއްދަ ހޯދުމަށްފަހު އޮންނަ އުސޫލްގެ ތެރެއިން ކުރިޔަށްގެންދިއުމަށް މިނިސްޓަރު އެދިލެއްވިކަމުގައެވެ.\nއިހަވަންދޫގައި އާދަޔާހިލާފަށް ކާޅު ގިނަވުމުގެ ސަބަބުން އެކަންވަނީ އާންމު އުދަގުލަކަށްވެފައެވެ. ނަމަވެސް އެކަމަށް ހައްލެއް ހޯދުމަށް އެކަށީގެންވާ މަސައްކަތެއް މިހާތަނަށް ކުރެވިފައެއްނުވެއެވެ.\nއައުސަރުކާރު އެކުލަވާލުމާއިއެކު އިހަވަންދޫ ކައުންސިލުންދަނީ އައު މިނިސްޓަރުންނާއި ބައްދަލުކުރަމުންނެވެ.\n– 22 ނޮވެމްބަރު 2018 1 1\nKaalu madhu koffinama v gina side effect takehkuraan9e <br>Babukeyo haruvanee kaaluge sababun... kaalu maraafiyyaa babukeyleh nulibeyne..dhn male hen agubodukoh babukeyo gannanjeheyny\n–9ޑިސެމްބަރު 201800


Hukuru Miskithah Vadhe Meehaku Miskiy Thereah Kudakamu Gosfi ހުކުރު މިސްކިތަށް ވެސް ވަދެ މިސްކިތް ތެރެއަށް ކުޑަކަމުގޮސްފި – Huvadhoo News Hukuru Miskithah Vadhe Meehaku Miskiy Thereah Kudakamu Gosfi Huvadhoo News\nހުކުރު މިސްކިތަށް ވެސް ވަދެ މިސްކިތް ތެރެއަށް ކުޑަކަމުގޮސްފި\nރައީސް އޮފީސް ކުރިމައްޗަށާއި، އިސްލާމީ މަރުކަޒަށް އަދި ހުކުރު މިސްކިތަށް ވަދެ މިއަދު ކުޑަކަމު ދިޔަ މީހާ— ފޮޓޯ: އެމްވީ ކްރައިސިސް\nހުކުރު މިސްކިތަށް ވަދެ މިސްކިތް ތެރެއަށް މީހަކު ކުޑަކަމުގޮސްފިއެވެ.\nމައުލޫމާތު ލިބިފައިވާ ގޮތުގައި ދާދި ދެންމެއަކު ހުކުރު މިސްކިތަށް ވަދެ މިސްކިތަށް ކުޑަކަމުގޮސްފައިވަނީ މީގެ އިރުކޮޅެއް ކުރިން އިސްލާމީ މަރުކަޒަށާއި އަދި ރައީސް އޮފީސް ކުރިމައްޗަށް ކުޑަކަމުދިޔަ މީހާކަމަށެވެ.\nމިކަމާގުޅިގެން ފުލުހުން ވިދާޅުވީ، ރައީސް އޮފީހަށާއި އިސްލާމީ މަރުކަޒު އަދި ހުކުރު މިސްކިތަށް ވަދެ ކުޑަކަމު ގޮސްފައިވަނީ ނުކުޅެދުންތެރިކަން ހުންނަ މީހެއްކަމަށެވެ.\nނަމަވެސް މިހާތަނަށް މިމީހާ ހައްޔަރުކޮށްފައިވާ ކަމުގެ މައުލޫމާތެއް ލިބިފައި ނުވެއެވެ. އަދި އެއީ ދިވެއްސެއް ކަމެއް ނޫނީ ބިދޭސީއެއް ކަން އެނގިފައެއް ނުވެއެވެ.\nމިކަމާ ގުޅިގެން އިސްލާމިކް މިނިސްޓަރު މީޑިއާތަކަށް މައުލޫމާތުދިން ގޮތުގައި މިސްކިތްތަކަށްވަދެ މީހަކު ކުޑަކަމު ދިޔަ މައްސަލައެއް މިނިސްޓްރީއަށް ހުށަހަޅާފައިވާ ކަމަށާއި، މިވަގުތު އިސްލާމީ މަރުކަޒުގައި މިނިސްޓްރީގެ މުވައްޒަފުން ހަރަކާތްތެރިވަމުންދާ ކަމަށެވެ.\nއެ ހައިވާނު ލަދުހަޔާތް ކޮބައިބާ؟


July Mahu Jalah Vahdhaigen Ulhunu 44 Phone Eh Athulaigaih - Vaguthu\nޖުލައި މަހު ޖަލަށް ވައްދައިގެން އުޅުނު 44 ފޯނެއް އަތުލައިގަތް\nމާފުށީ ޖަލަށް ވެއްދުމަށް ތައްޔާރުކޮށްފައިވާކަމަށް ބެލެވޭ ފޯނުތައް --\nޖުލައި މަހު އެކަނިވެސް ގައިދީން ޖަލަށް ވައްދައިގެން އުޅުނު 44 ފޯނެއް އަތުލައިގެންފައިވާކަމަށް މޯލްޑިވްސް ކަރެކްޝަނަލް ސާވިސް އިން ހާމަކޮށްފިއެވެ.\nކަރެކްޝަނުން އާންމު ކުރި ތަފާސް ހިސާބުގައި ވާގޮތުން މިދިޔަ މަހު މާފުށީ ޖަލުން 21، ފޯނެއް މާލެ ޖަލުން 13 ފޯނު އަދި އައްސޭރި ޖަލުން 10 ފޯނެއް ވަނީ އަތުލައިގެންފައި ކަމަށެވެ. މީގެ އިތުރުން 18 ޗާޖަރަކާއި، 38 ސިމާއި، ތިން ހެޑްސެޓާއި، އަށް ބެޓެރި ވަނީ ގައިދީން އަތުން އަތުލައިގަނެވިފައި ކަމަށް ކަރެކްޝަނުން ވަނީ ބުނެފައެވެ.\nއަދި އެ މުއްދަތު ތެރޭގައި މާފުށީ ޖަލުން ވަނީ 229.18 ގްރާމްގެ މަސްތުވާތަކެތިވެސް އަތުލައިގެންފައެވެ. އަދި ޖަލުގައި ގެންގުޅުން މަނާ އެހެނިހެން 23 ބާވަތެއް ވެސް މިވަނީ ހަމަ އެ މުއްދަތުގެ ތެރޭގައި އަތުލައިގެންފައެވެ.\nއެކި ކުށްތަކަށް އަރައިގަނެގެން މިދިޔަ މަހު ޖަލަށް ލާފައި ވަނީ 68 މީހުންނެވެ. މިދިޔަ މަހުގެ ތެރޭގައި ޖަލަށް ގެންދިޔަ މީހުންގެ ތެރެގައި ގިނައިން ހިމެނެނީ ވައްކަމާއި ފޭރުން ފަދަ ކުށްތަކުގައި ޖަލަށް ގެންދިޔަ މީހުންނެވެ. މިދިޔަ މަހު ޖަލަށް ގެންދިޔަ މީހުންގެ ތެރެއިން 43.75 އިންސައްތަ މީހުންނަކީ ވައްކަމާއި ފޭރުމުގެ މައްސަލަތަކުގައި ޖަލަށް ލީ މީހުންނެވެ. މަސްތުވާތަކެތީގެ މައްސަލަތަކުގައި ޖަލަށް ލާފައި ވަނީ 37.5 އިންސައްތަ މީހުންނެވެ.\nކޮރަޕްޝަނާއި ފައިސާ އާއި ގުޅުން ހުރި ކަންކަމާއި ގުޅިގެން 6.25 އިންސައްތަ މީހުން ޖަލަށް ލާފައިވާއިރު ގަވައިދަށް ނުކިޔަމަންތެރިވެގެން ވެސް 6.25 އިންސައްތަ މީހުން ވަނީ ޖަލަށް ލާފައެެވެ. އަދި ހަތިޔާރު ބޭނުންކޮށްގެން ވެސް 6.25 އިންސައްތަ މީހުން ވަނީ މިދިޔަ މަހު ޖަލަށް ލާފައެވެ.


Meehaku bunaa baheh lhemakah vany ein emeehakah kuraa asarakun: Maumoon - vNews.mv\nނިޝާން ޣާޒީގެ އިއްޒަތުގެ ވެރިޔާ އަދި ކުރީގެ ރައީސް މައުމޫން އަބްދުލްޤައްޔޫމް\nމީހަކު ބުނާ ބަހެއް ޅެމަކަށް ވަނީ އެއިން އެމީހަކަށް ކުރާ އަސަރަކުން: ރައީސް މައުމޫން\nޠާހިރާ އަޒްހާރު 19 January 2021, 11:46\nމީހަކު ބުނާ އެއްޗެއް ޅެމަކަށް ވަނީ އޭގެ ސަބަބުން ތިމާގެ ހިތަށް ކުރާ އަސަރަކުން ކަމަށް ނިޝާން ޣާޒިގެ އިއްޒަތުގެ ވެރިޔާ އަދި ކުރީގެ ރައީސް އަލްއުސްތާޒް މައުމޫން އަބްދުލްޤައްޔޫމް ވިދާޅުވެއްޖެއެވެ.\nމިއަހަރުގެ ޅެންވެރިންގެ ދުވަސް ފާހަގަކުރުމުގެ ގޮތުން ޅެންވެރިންގެ ބަހާރު 2021 ގެ ނަމުގައި ދިވެހި ބަހުގެ އެކަޑަމީން އިންތިޒާމުކޮށްގެން، ވީޓީވީންނާއި، ވީޓީވީގެ ފޭސްބުކް ޕޭޖުން ލައިވްކޮށް ގެނެސްދިން މި ޖަލްސާ ޝަރަފުވެރިކޮށްދެއްވާ ދެއްކެވި ވާހަކަފުޅުގައި ނިޝާން ޣާޒިގެ އިއްޒަތުގެ ވެރިޔާ އަދި ކުރީގެ ރައީސް އަލްއުސްތާޒް މައުމޫން އަބްދުލްގައްޔޫމް ވިދާޅުވީ މީހަކު ބުނާ އެއްޗެއް ޅެމަކަށް ވަނީ އެ އެއްޗަކުން ތިމާގެ ހިތަށް ކުރާ އަސަރަކުން ކަމަށެވެ.\nރައީސް މައުމޫން ވަނީ މިކަމަށް ބާރުދޭ މިސާލެއް ކީރިތި ޤުރުއާނުން ޖައްސަވާފައެވެ. މުޝްރިކުންގެ މީހުން ކީރީތި ރަސޫލާ މުހައްމަދު صلى الله عليه وسلم އަށް މުހާތަބުކޮށް އެއީ ޝާއިރެކޭ ބުނަމުން ގެންދިޔަކަން ރައީސް މައުމޫން ފާހަގަކުރެއްވިއެވެ.\nކީރިތި ޤުރުއާނަކީ މާތް ﷲ ގެ ވަހީ ބަސްފުޅު ނަމަވެސް މުޝްރިކުން ކީރިތި ރަސޫލާއާ މުހާތަބުކުރައްވާ އެއީ ޝާއިރެކޭ ބުނަމުން ގެންދިޔައީ އެކަލޭގެފާނު އިއްވަވާދެއްވަމުން ގެންދެވި ޤުރުއާނުގެ މޫރިތި އާޔަތްތަކުގެ ރީތިކަމުން އެމީހުންގެ ހިތަށް ކުރި އަސަރުން ކަމަށް ރައީސް މައުމޫން ވިދާޅުވިއެވެ.\nއެމީހުން ބުނާ ވާހަކަ ޤުރުއާނުގައި އޮންނަނީ، "އަދި ކިއެއް ހެއްޔެވެ. އެއީ ޝާއިރެކޭ އެއުރެން ބުނަނީ ހެއްޔެވެ. އެ ޝާއިރު މަރުވެ ދިއުމަށް ތިމަންމެން ބަލަބަލާ ތިބެމުއެވެ." އެހެންނަމަވެސް ހަގީގަތުގައި ކީރިތ ޤުރުއާނަކީ ޅެމެއް ނޫން. އެއީ ޅެންވެރިކަމުގެ އެއްވެސް އުފެއްދުމެއް ނޫން. ކީރިތި ޤުރުއާނަކީ މާތް ﷲގެ ވަހީ ބަސްފުޅު. އެބަސްފުޅު އަޅުގަނޑުމެންނާ ހަމައަށް އިއްވަވާދެއްވާފައިވަނީ ވަރަށް ރީތި އިބާރަތްތަކަކުން. ވަރަށް ރީތި ލަފްޒުތަކަކުން. އަރަބި ބަހުގެ ބަޣާވާތްތެރިކަމުގެ އެންމެ މަތީ ފެންވަރުން.\nރައީސް މައުމޫން ވިދާޅުވީ ޅެމަކީ މީހަކު ބުނާ އެއްޗެއް މިއުޒިކަށް ބަދަލުކޮށްދޭ ފަންނެއް ކަމަށެވެ. ޅެންވެރިކަމުގެ އެންމެ މުހިންމު ސިފައަކީ އޭގައި ހުންނަ މިއުޒިކް ކަމަށާއިި ޅެންވެރިކަމަކީ ގިނަ ބަޔަކު ހިއްސާކުރާ އާލަމީ ފަންނަކަށްވާތީ އެއީ ވަރަށް މުއްސަނދި އިންސާނީ މަސައްކަތެއް ކަމަށްވެސް ރައީސް މައުމޫން ވިދާޅުވިއެވެ.\nމީގެ އިތުރުން ދިވެހި ބަހުގެ އެކަޑަމީގެ ރައީސް އަޝްރަފު އަލީގެ ވާހަކަަފުޅުގައި ވަނީ ޅެންވެރިންގެ މަސައްކަތުން ގައުމުގެ ސުލްހަ މަސަލަސްކަން ދެމެހެއްޓޭކަމަށް ވިދާޅުވެފައެވެ. ޅެންވެރިންގެ ހިތުގެ ޝުއޫރުތަކުގެ ފުން އިހުސާސްތަކުން ހިތްތަކަށް މީރުކަން ލިއްބައިދޭކަމަށް އަޝްރަފު ވިދާޅުވިއެވެ.\nދިވެހި ބަހުގެ އެކަޑަމީގެ ރައީސް އަޝްރަފު އަލީ\nޅެމުން މީހުންގެ ހިތްތަކަށް އުފާވެރިކަން ގެނުވައި ދަތި ހާލުތަކުގައި ކެތްތެރިވުމަށް އުނގަންނައިދެވޭކަމަށް އަޝްރަފު ވިދާޅުވިއެވެ. ހަޔާތުގައި ކިތަންމެ އުނދަގޫ ކަމަކާ ކުރިމަތިލާންޖެހުނުނަމަވެސް ޅެމުގެ ފަށުވި ފޭރާންތަކުން އަޅުގަނޑުމެންނަށް ހިތްހަމަޖެހުން ގެނުވައިދޭކަމަށް އަޝްރަފު ވިދާޅުވިއެވެ.\nމިއަހަރުގެ ޅެންވެރިންގެ ދުވަސް ކުރިމަތިވެފައިމިވަނީ މުޅި ދުނިޔެވެސް ނުރައްކާތެރި ބައްޔަކާ ހަނގުރާމަކުރަމުންދާ ވަގުތެއްގައިކަން ފާހަގަކުރައްވައި އަޝްރަފު ވިދާޅުވީ މިފަދަ އުނދަގޫ ވަގުތެއްގައިވެސް ގައުމުގެ ހާލަތު ހަމައަަކަށް އަޅުވަން އެންމެން ގުޅިގެން މަސައްކަތް ކުރަންޖެހޭ ކަމަށެވެ. މިއަހަރުގެ ޅެންވެރިކަމުގެ ދުވަހާ ގުޅިގެން ކަނޑައަޅާފައިވާ ޝިއާރުންވެސް މިކަންކަން ކުރުމަށް ބާރުއަޅާކަމަށް އަޝްރަފު ވިދާޅުވިއެވެ.\nމިއަހަރުގެ މި އުފާވެރި މުނާސަބާ މި ލައިގަތީ މުޅި ދުނިޔެ ވަރަށް ހިތާމަވެރި ވަގުތެއްގައި ވަނިކޮށް. އަދި އަޅުގަނޑުމެންގެ ރާއްޖެވެސް މިފަދަ ހިތާމަވެރި ހާލަތެއްގައި ވަނިކޮށް. އެހެންނަމަވެސް އަޅުގަނޑުމެންނަށް މިކަމާ ކުރިމަތިލާން އެބަ ޖެހޭ. ގައުމުގެ ކަންކަން އިގްތިސޯދީ ގޮތުން، އިޖުތިމާއީ ގޮތުން އަދި ގައުމީގޮތުން އަޅުގަނޑުމެންގެ ގައުމީ ޝަރަފުތައް ދިރުވާ އާލާކޮށް ނެރެން އެބަ ޖެހޭ. އެހެންވީމަ މިއަހަރުގެ ޅެންވެރިންގެ ދުވަހުގެ ޝިއާރެއްގެ ގޮތުގައި އަޅުގަނޑުމެން މި ކަނޑައެޅީ "ތެދުވާށެ އަލުން އައު ދިރުމެއް ދޭނެ ގޮތެއްގާ" މި ޝިއާރައިގެން އަޅުގަނޑުމެން ޅެންވެރިން، މުޅި މުޖުތަމައު މި ހޭލީ މުޅި ގައުމަށް އާރާސްތުކަން ގެނެވި، އައު އުންމިދީ އައްޔެއް ދިއްލާދިނުމުގެ އުންމީދުގައި.\nމިއަހަރުގެ ޅެންވެރިންގެ ދުވަހުގެ ޝިއާރު "ތެދުވާށެ އަލުން އާދިރުމެއް ދޭނެ ގޮތެއްގައި" ހާއްސަކޮށްފައިވަނީ އައްނަބީލާ ފާތިމަތު ސައީދަށް ކަމަށް އަޝްރަފު ވިދާޅުވިއެވެ. އެކަމަނާގެ ރޫހުފުޅާއި، އެކަމަނާގެ ލޭގައިވެސް ވަނީ ޅެންވެރިކަމުގެ ތަޢާސީރު ކަމާމެދު ޝައްކެއް ނުކުރައްވާކަމަށް އަޝްރަފު ވިދާޅުވިއެވެ.\nއެހެންކަމުން އެކަމަނާއަށް ހާއްސަކޮށްގެން ޅެންވެރިންގެ ދުވަހެއް ބޭއްވޭކަމީ ޅެންވެރިންނަށް އައު އުފެއްދުތަންތަކުގެ ތެރޭގައި ފީނުމަށާއި، ފުރިހަމަގޮތެއްގައި ޅެން ހުށަހަޅަން ފޯރުވައިދިން ފުރުސަތެއް ކަމަށްވެސް އަޝްރަފު ވަނީ ވިދާޅުވެފައެވެ.\nމިއަހަރުގެ ޅެންވެރިންގެ ދުވަހުގެ ޖަލްސާގައި ޅެންވެރިކަމުގައި ގިނަ ދުވަސްތަކެއް ހޭދަކުރައްވާފައިވާ ބޭފުޅުން ވަނީ ބައިވެރިވެފައެވެ. މި ޖަލްސާއަކީ ޅެންވެރިން އެމީހުންގެ ހުނަރު ބޭނުންކޮށްގެން ދިވެހި ގައުމަށް ކޮށްދެއްވަމުންގެންދާ އަގުހުރި މަސައްކަތުގެ އަގު ވަޒަންކުރުމުގެ ގޮތުން ދިވެހި ބަހުގެ އެކަޑަމީން އިންތިޒާމުކޮށްގެން ބޭއްވި ޖަލްސާއެކެވެ.\nދިވެހި ބަހުގެ އެކަޑަމީ ރާއްޖެ މައުމޫން އަބްދުލް ގައްޔޫމް


ޙައްޖާޖީން މަދުވުމުން ވިޔަފާރިތަކަށްވެސް ގެއްލުން ޙައްޖާޖީން މަދުވުމުން ވިޔަފާރިތަކަށްވެސް ގެއްލުން\nޙައްޖާޖީން މަދުވުމުން ވިޔަފާރިތަކަށްވެސް ގެއްލުން\nޙައްޖުދުވަހުގެ އެންމެ މާތްވަގުތު އަރަފާތު ފަރުބަދައިގައި ދުއާކުރުމުގައި. ޙައްޖު ދުވަހުގެ މެންދުރު ފަހުގެ މި ވަގުތަކީ ޙައްޖުވެރިންގެ ދުއާ އިޖާބަކުރައްވާ ވަގުތެއްކަމުގައި އިލްމްވެރިން ވިދާޅުވޭ.- ފޮޓޯ: ހަރަމައިން ޝަރީފައިން (ޓްވިޓަރ )\nޙައްޖާޖީން މައްކާގައި- ފޮޓޯ: ރޮއިޓަރސް\nޙައްޖުގެ އަޅުކަން އަދާކުރުމަށް ދިޔަ މީހުންގެ އަދަދު މަދުވުމުން، މައްކާއާއި މަދީނާއަށް އެހެން ހައްޖު މޫސުންތަކުގައި ލިބުނު އާމްދަނީއާ އަޅާބަލާއިރު، މިފަހަރު އާމްދަނީ ވަރަށް ބޮޑަށް ދަށްވާނެވެ. އެގޮތުން9ބިލިއަން ޑޮލަރާއި 12 ބިލިއަން ޑޮލަރުގެ އާމްދަނީއެއް ގެއްލޭނެކަމަށް ސައުދީގެ ކަމާބެހޭ ފަރާތްތަކުން ބުނެއެވެ.\nހައްޖު މޫސުމުގައި ލިބޭ އާމްދަނީން ބޮޑު ބައެއް ގެއްލިފައިވާއިރު، ސަޢުދީ އަރަބިއްޔާއިން ދަނީ އެޤައުމުގެ ވިޔަފާރިތަކަށް ކުރިމަތިވި ހީނަރުކަމުން އަރައިގަތުމަށް އެހީތައް ފޯރުކޮށްދެމުންނެވެ. އެގޮތުން ވިޔަފާރިތަކުން ނަގާފައިވާ ލޯނުތައް ފަސްކުރުންފަދަ ފިޔަވަޅުތައް ދަނީ އަޅަމުންނެވެ. އަދި ކުރިއަށްއޮތްތާނގައި ވިޔަފާރިތައް މަޑުމަޑުން ހަމައަކަށް އެޅޭނެކަމަށްވެސް ސަޢުދީގެ ކަމާބެހޭ ފަރާތްތަކުން ލަފާކުރެއެވެ.


Committee in nimmee usoolun beyrun allowance nunagan IAS ah engumah | Mihaaru\nކޮމިޓީން ނިންމީ އުސޫލުން ބޭރުން އެލަވަންސް ނުނަގަން އައިއޭއެސް އަށް އެންގުމަށް\nއެސްއީއޯ ކޮމިޓީގައި އައިއޭސްގެ މެމްބަރުން ވާހަކަ ދައްކަވަނީ: މުސާރައިގެ މައްސަލަ ބަލައި ކޮމިޓީން ވަނީ ރިޕޯޓެއް އެކުލަވާލާފައި.\n19 އޮކްޓޯބަރ 2020 - 13:20\nރާއްޖޭގެ ގައުމީ އެއާލައިން ހިންގާ ކުންފުނި، އައިލެންޑް އޭވިއޭޝަން ސާވިސަސް (އައިއޭއެސް)ގެ މުވައްޒަފުންގެ މުސާރަ ބޮޑުކުރި މައްސަލަ ބެލިއިރު، ފިނޭންސް މިނިސްޓްރީން އެކުލަވާލާފައިވާ އުސޫލްތަކާއި ފާސްކޮށްފައިވާ މުސާރަ އާއި އިނާޔަތްތަކުގެ ބޭރުން އިތުރު އެލަވަންސެއް ސީނިއަ މެނޭޖްމަންޓުގެ ބޭފުޅުންނަށް ހަމަޖައްސާފައިވާ ކަމަށާއި އެކަން އެގޮތަށް ނުކުރަން އައިއޭއެސްއަށް އަންގަން ރައްޔިތުންގެ މަޖިލިހުގެ ކޮމިޓީން ފާސްކޮށްފި އެވެ.\nސްޓޭޓް އޯންޑް އެންޓަޕްރައިޒަސް ކޮމިޓީ (އެސްއޯއީ) އިން އައިއޭއެސްގެ މުސާރައިގެ މައްސަލަ ބަލައި ރިޕޯޓް މަޖިލީހަށް ހުށަހަޅަން ނިންމީ، އިތުރު ޑޮމެސްޓިކް އެއާލައިންތައް މާކެޓަށް ނުކުމެ އައިއޭއެސް އިން އޮޕަރޭޓްކުރާ ފްލައިޓްތައް ވަރަށް މަދުވެ ކުންފުންޏަށް ގެއްލުންވާ ދަނޑިވަޅެއްގައި ވެރިންގެ މުސާރަ ބޮޑުކުރުމުގެ ޝަކުވާތަކުގެ މައްސަލަ ބެލުމަށް ފަހު އެވެ. ކޮމިޓީން މައްސަލަ ބަލަނިކޮށް، އައިއޭއެސްގެ ޚާއްސަ ރިވިއުއެއް ހަދަން ރައީސް އޮފީހުން އޮޑިޓް އޮފީހުގައި އެދުމުން ކުރި އޮޑިޓަށް ވެސް ކޮމިޓީން ބެލި އެވެ.\nއައިއޭއެސްގެ މުވައްޒަފުންގެ މުސާރަ ބޮޑުކުރި މައްސަލައިގައި، ކުންފުނީގެ އިސްވެރިން ވެސް ކޮމިޓީއަށް ހާޒިރުކުރި އެވެ. އެއް ބައްދަލުވުމުގައި، މެނޭޖިން ޑިރެކްޓަރު މުހައްމަދު ރިޒްވީ ވިދާޅުވެފައި ވަނީ، މުސާރަ ބޮޑުކުރީ ވާދަވެރި ކުންފުނިތަކުގެ ހުށަހެޅުންތަކާ ހެދި، މުވައްޒަފުން ވަކިވާތީ ކަމަށެވެ. މި ފަހުން، ކޮވިޑާ ގުޅިގެން މުވައްޒަފުންގެ މުސާރަ އިން 20 ޕަސެންޓް އުނިކުރަން ނިންމިކަން އެ ކުންފުނިން އޮތީ އިއުލާންކޮށްފަ އެވެ.\nއައިއޭއެސް އާއި އޮޑިޓް އޮފީހާއި ފިނޭންސް މިނިސްޓްރީ ވެސް ކޮމިޓީއަށް ހާޒިރުކުރުމަށް ފަހު އެސްއޯއީ ކޮމިޓީން އެކުލަވާލި 40 ސޮފްހާގެ ރިޕޯޓުގައި، ބައެއް ކަންކަން އިސްލާހުކުރަން އެ ކުންފުންޏަށް އަންގަން އޮތީ ނިންމައިފަ އެވެ. އެކަމަކު މި ރިޕޯޓް އަދި މަޖިލީހަކުން ފާހެއް ނުކުރެ އެވެ.\nއެސްއޯއީގެ ރިޕޯޓުގައި ބުނެފައިވާ ގޮތުގައި ފިނޭންސް މިނިސްޓްރީން ޖޫން، 2019ގައި މުސާރައާ ގުޅޭ ގޮތުން އައިއޭއެސް އަށް ފޮނުވި ސިޓީގައި ކަނޑައަޅާފައިވާ މުސާރަ އާއި އިނާޔަތްތަކުގެ ބޭރުން އިތުރު އެލަވަންސްތަކެއް ސީނިއަ މެނޭޖްމަންޓުގެ ބޭފުޅުންނަށް ލިބިވަޑައިގަނެ އެވެ. އުސޫލްތަކުގެ ބޭރުން އިތުރަށް ނަގާފައިވާ ފައިސާއާ މެދު އަމަލުކުރާނެ ގޮތެއް ކަނޑައަޅައި އެކަމާ ގުޅޭ ގޮތުން ނިންމި ގޮތް ވެސް އެސްއޯއީ ކޮމިޓީ އަށް ފޮނުވަން އައިއޭއެސް އަށް އަންގަން ވެސް ކޮމިޓީން ވަނީ ފާސްކޮށްފަ އެވެ.\nޕްރޮމޯޝަން ދީފައިވާ ބައެއް މުވައްޒަފުންގެ މުސާރަ 10،000ރ. އިން 25،000ރ. ދެމެދުގެ މިންވަރަކަށް ބޮޑުކޮށްފައިވެ އެވެ. މިއީ، މާކެޓުގައި މުސާރަ ބޮޑުކުރާ ނިސްބަތަށް ވުރެން ވަރަށް ބޮޑު އަދަދެއް ކަމަށް ވެސް ރިޕޯޓުގައިވެ އެވެ.\nރިޕޯޓުގައި ބުނީ ކުންފުނީގެ ބައެއް ޑިޕާޓްމެންޓްތަކުގެ ވެރިންގެ މުސާރަ ބޮޑުކުރީ ފިނޭންސް މިނިސްޓްރީގެ ހުއްދަ ހޯދުމަކާ ނުލައި ކަމަށެވެ. މުސާރަ ބޮޑުކުރި ފަހުން ކުންފުންޏާއި ފިނޭންސް އިން މަޝްވަރާކޮށް، ބައެއް މުސާރަތަކަށް ބަދަލު ގެނައުމުގެ ހުއްދަ ދީ، ބޮޑުކުރި މުސާރަ ހޯދަން ކުންފުންޏަށް އެންގި ކަމަށް ވެސް ރިޕޯޓުގައިވެ އެވެ.\nމި މައްސަލައިގައި އައިއޭއެސް އިން ބުނެފައި ވަނީ ކުންފުނީގެ މުސާރަ އާއި އިނާޔަތްތަކަށް ބަދަލު ގެނައުމުގެ މަސައްކަތް ކުރަމުން އަންނަނީ، ފިނޭންސުން ހުއްދަ ހޯދައިގެން ކަމަށެވެ. މުވައްޒަފުން އަތުން އަނބުރާ ހޯދަން އެންގި ފައިސާ ގިނަ މުވައްޒަފުން ދައްކައި ނިންމާފައިވާ ކަމަށް އައިއޭސް އިން ބުނާ ކަމަށް ވެސް ރިޕޯޓުގައިވެ އެވެ.\nމެނޭޖިން ޑިރެކްޓަރު ރިޒްވީ އާއި ޑެޕިއުޓީ މެނޭޖިން ޑިރެކްޓަރު އާއިޝަތު ޖެނިފާގެ މުސާރަ އަށް ބަދަލު ގެނައީ، ރިޕޯޓުގައި ފާހަގަކޮށްފައިވާ ގޮތުގައި، ފިނޭންސް މިނިސްޓްރީން އެކުލަވާލާފައިވާ އުސޫލާ އެއްގޮތަށެވެ. އެގޮތުން މެނޭޖިން ޑިރެކްޓަރަކަށް ކަނޑައަޅާފައި ވަނީ އަސާސީ މުސާރަ އަށް 53،000ރ. އާއި ފައިނޭންޝަލް ޕާފޯމަސް އެލަވަންސާއި މެނޭޖްމަންޓް ޕަފޯމަންސް އެލަވަންސްގެ އިތުރުން ބޯޑު އެލަވަންސާ އެކު ޖުމްލަ 81،950ރ. އެވެ.\nޑެޕިއުޓީ މެނޭޖިން ޑިރެކްޓަރު ޖެނިފާގެ އަސާސީ މުސާރަ އަށް 42،880ރ. ހަމަޖައްސައި ފައިނޭންޝަލް ޕަފޯމަސް އެލަވަންސާއި މެނޭޖްމަންޓް ޕަފޯމަންސް އެލަވަންސްގެ އިތުރުން ބޯޑު އެލަވަންސާ އެކު ޖުމްލަ 67،630ރ. ލިބިވަޑައިގަންނަވާ ގޮތަށް ބަދަލު ގެނައި ކަމަށް ރިޕޯޓުގައިވެ އެވެ.\nރިޕޯޓުގައި ބުނިގޮތުގައި މުވައްޒަފުންނަށް މަގާމުގެ ކުރިއެރުމާއި މުސާރައިގެ ކުރިއެރުން ދޭން އެޕްރޫވްކޮށްފައިވާ ޕޮލިސީއެއް ނެތެވެ. އަދި ޓެކްނިކަލް މަސައްކަތްކުރާ މުވައްޒަފުން ފިޔަވައި އެހެން މުވައްޒަފުންނަށް ޕްރޮމޯޝަން ދިނުމުގައި އަމަލުކުރާނެ އުސޫލެއް އެކުލަވާލާ އާއްމުކޮށްފައި ނުވާ ކަމާއި މިހާރު އަމަލުކުރާ އުސޫލަކީ މަގާމަށް މުވައްޒަފަކު ޕްރޮމޯޓްކުރަން ބޭނުންވެއްޖެ ނަމަ، އެ މަގާމާ ގުޅޭ ޑިޕާޓްމެންޓުގެ އިސްވެރިޔާ އެ މަގާމަށް ގެނައުމަށް ބޭނުންވާ މީހެއް ކަނޑައެޅިދާނެ ފަދަ ހާލަތެއް ކަމަށް ރިޕޯޓުގައިވެ އެވެ. އެކަމަކު މިފަދަ އުސޫލެއް މި އަހަރުގެ އެޕްރީލް މަސް ނިމުގެ ކުރިން ބޯޑުން ފާސްކޮށް އަމަލުކުރަން ފަށާނެ ކަމަށް އައިއޭސްއިން ކޮމިޓީގައި ބުނެފައިވާ ކަން ރިޕޯޓުގައި ފާހަގަކޮށްފައިވެ އެވެ.\nރިޕޯޓުގައި ބުނީ ޕްރޮމޯޝަން ދިން ބައެއް މުވައްޒަފުންގެ ޕާފޯމަންސް ވަޒަންކޮށްފައިވާ ކަން އެނގެން ނެތް ކަމަށެވެ. ޖެނުއަރީ 1، 2018، އިން ޖޫން، 30، 2019ގެ ނިޔަލަށް މުވައްޒަފުންނަށް ދީފައިވާ ގިނަ ޕްރޮމޯޝަންތަކަކީ މަގާމެއް ހުސްވުމުން އެ މަގާމަށް މުވައްޒަފަކު ޕްރޮމޯޓްކުރުމުގެ ބަދަލުގައި އެއްފަހަރާ ގިނަ މުވައްޒަފުންތަކެއް ޕްރޮމޯޓްކުރުމުގެ ގޮތުން ދީފައިވާ ޕްރޮމޯޝަންތަކެއް ކަން ފާހަގަކުރެވޭ ކަމަށް ރިޕޯޓުގައިވެ އެވެ.\nއަނެއް ކަންބޮޑުވުމެއްގެ ގޮތުގައި ރިޕޯޓުގައި އޮތީ، އޮޕަރޭޝަން ފުޅާވާ މިންވަރަށް ބެލުމެއް ނެތި މުވައްޒަފުން އިތުރުކުރުމެވެ. ޖެނުއަރީ 2018އާ އަޅާބަލާއިރު 2019ގެ ނިޔަލަށް 169 މުވައްޒަފުން އިތުރުވެފައިވާ ކަމަށް ރިޕޯޓުގައިވެ އެވެ. އެކަމަކު 2018 ވަނަ އަހަރުގެ ފުރަތަމަ ހަ މަސް ދުވަހާ އަޅާބަލާއިރު 2019ގެ ފުރަތަމަ ހަ މަހު ކުންފުނީގެ ފްލައިޓް އޮޕަރޭޝަންގެ އަދަދު އިތުރުވެފައި ވަނީ ހަމައެކަނި 19 އޮޕަރޭޝަން ކަމަށާއި ފްލައިޓްތަކުން އިތުރަށް ދަތުރުކުރީ 62 ފަސިންޖަރުން ކަމަށް ރިޕޯޓުގައިވެ އެވެ.\nކުންފުންޏަށް އިތުރު މުވައްޒަފުން ނެގީ، އެކްސްޕޭންޝަން ޕްލޭނާ އެއްގޮތަށް ކަމަށް އައިއޭއެސްއިން ވަނީ ބުނެފަ އެވެ.\nއެސްއޯއީ ކޮމިޓީގެ ނިންމުމުގައި ބުނެފައި ވަނީ އައިއޭސް އަށް ލިބެމުން އަންނަ އަދި ކުރިމަގުގައި ލިބޭނެ ކަމަށް އަންދާޒާކުރާ އާމްދަނީއަށް ބަލާއިރު ކުންފުނި ދެމިއޮތުމަށް ހުރަސްއެޅިދާނެ ފަދަ ބޮޑު ގެއްލުމެއް ކުންފުންޏަށް ލިބިދާނެ ކަމަށް ލަފާ ނުކުރެވެ އެވެ. އެކަމަކު ކުންފުނީގެ ކޭޝްފްލޯއަށް ބަލާއިރު ކުންފުނީގެ ދަރަންޏާއި އެހެނިހެން ހިންގުމުގެ ހަރަދުތައް އަދާކުރުމުގައި ދަތިތަކެއް ހުރިކަން ފާހަގަކުރެވޭތީ ކުންފުންޏަށް އާމްދަނީ ލިބޭނެ ކަންކަން އަވަހަށް ފަށައި އަޅަން ޖެހޭ ފިޔަވަޅުތައް އެޅުމަށް އެންގުމަށް ކޮމިޓީން ފާސްކޮށްފައިވެ އެވެ. ކުންފުނި ހިންގުން ހަރުދަނާކުރަން މުޅި ކުންފުނީގެ ދިގު މުއްދަތުގެ ތަސައްވުރު އިސްލާހުކޮށް އެކަށައެޅުމަށް އައިލެންޑް އޭވިއޭޝަން ސާވިސް އަށް އެންގުމަށް ވެސް ކޮމިޓީން ވަނީ ނިންމައިފަ އެވެ.\nފިނޭންސް މިނިސްޓްރީ ދިވެހި ސަރުކާރު ރައްޔިތުންގެ މަޖިލިސް އައިލެންޑް އޭވިއޭޝަން އޮޑިޓާ ޖެނެރަލް މޯލްޑިވިއަން އެއާލައިން\n33 ކޮމެންޓް, 22 ރިއެކްޝަންސް\nއެމްޑީއަކަސް އެއަރލައިން އޮޕަރޭސަން ގެ އެއްވެސްރަޖުރިވާއެއްނެއް މީހަކުލާފަ، ކާކޯ އޮފިސަރ ގެނެސް ޑެޕިއުޓީ އެމްޑީއަކަސް ދެން ތިތަން ދާ ދިމާ ވޭނެ ގޮތް ލިބޭނެ ކުރިއެރުން ތިދަނީ ފެންނަމުން. ސިޔާސީ ވެގެންވެސް ކުރަންވާކަންތަކާ ނުކުރަންވާ ކަންކަން ހުންނަންވާނެ.\nމަޖިލިހުން ފާސް ނުކުރާ އޮޑިޓް ރިޕޯޓްގެ ވާހަކަ މީޑިއާތަކުގަ ލިޔެވުނު ސަބަބު ބަލަން އެބަ ޖެހޭ!\nފާމެން މިހާގަދައަށް މިމުސާރަ ބޮޑުކުރުންދިފާޢުކުރެއްވީ މިހެންވެ! މިނިސްޓަރުންނަވުރެވެސް މީނަގެ މުސާރަބޮޑު! ކުރާކަމެއް ނޯވޭ! ރައްޔިތުންގެ ލާރި އިސްރާފުނުކުރައްވާ!!\nކޮންމެވެސް ކުއްޖަކު ބަލާލަދީބަލަ އެޗް.ޑީ.ސީ ގެ ވެރިންނަށް މިނިސްޓަރުންނަށްވުރެ ބޮޑުކޮށް މުސާރަލިބޭ ސަބަބު. އެތަން އަދިވެސް ހިނގަނީ ވަކި ސަރުކާރެއްގޮތަށެވެ.\nސޯލިޙްގެ ސަރުކާރުން ދައުލަތުގެ ކުންފުނިތަށް މާޖްކުރެއްވުމަށް ގެންގުޅުއްވާ ސިޔާސަތާއި އެއްގޮތަށް މާލެ ސަރަހައްދުން ގްރޭޓަރ މާލެ، އެޗްޑީސީ، ތިލަފުށި ކޯޕަރޭޝަން އެއްފުރާޅެއްގެ ދަށަށް ގެނައިގޮތަށް މޯލްޑިވިއަން އާއި އައްޑޫ އިންޓަރނޭޝަނަލް އެއަރޕޯޓް ކަމްޕެނީ މާޖްކޮށް އެއް ކުންފުންޏަކަށް ހަދާންޖެހޭ. # އަދި މިދެންނެވި ކުންފުނީގެ މެޖޯރިޓީ ޝެއަރ އެމަރިކަން އެއަރލައިންސް، ކެންޓަސް، ލުފްތާންސާ، ޤަތަރ ނުވަތަ ނިޕޯން އެއަރލައިން ފަދަބަޔަކަށް 50 އަހަރަށް ވިއްކާލަންޖެހޭ.\nއަހަރެންވެސް ޤަބޫލު ކުރާ ގޮތުގައި އަހަރުމެން ދިވެހިންނަށް މިކަން ކުރެވޭނީ ތިފަދަ ގޮތަކަށް ކަންކަން ކޮށްގެން. ގަން އެއަރޕޮޓް ބެސް ތަރައްޤީ ކުރާންޖެހޭ. ޤައުމީ އެއަރލައިން ބަޤުރޫޓުނުވެ ދެމި އޮންނާންވެސް ޖެހޭ. މިދަންނަވަނީ ބައިވަރު މިލިޔަން ޑޮލަރުގެ ވާހަކަ. ގަން އެއަރޕޮޓާއި މޯލްޑިވިއަން މާޖްކޮށް އަދި އިންވެސްތަރ ފައިނޭންސް އުސޫލުން ތިކަން ކުރާނެ ބަޔަކު ހޯދުން ވަރަށް ރަނގަޅު. އަދި އަހަރުމެނަށް ދަސްވާންދެން މެނޭޖްމަންޓް ވެސް އެމީހުނާއި ހަވާލު ކުރާންޖެހޭ.\nއަފީފު ދީދީ ތިދައްކަނީ ތިކަން ކުރާން ނަޝީދު ނިންމާފައިވާގޮތް. ނަޝީދު އޭނާ ބޭނުން ވަނީ އައްޑޫ ގަން 100 އަހަރަށް އިޤިރޭސި ބިލިޔަނަރު ރިޗަރްޑް ބްރެންސަން އަށް ކުައްޔަށްދޭން. މިއީ އިޤިރޭސި ސަރުކާރު އަޑީގައި އޮވެގެން ކުރާން އުލޭ ކަމެއް. އަދި މިހާރު ދެ ކުންފުނި އެއްކޮށްގެން މޯލްޑިވިއަން ވެސް އެއުޅެނީ ބްރެންސަންއާއި ހަވާލު ކުރާން. ބޭނުމަކީ ވާރޖިންގް އެއަރލައިން އިން ސީޕްލޭން އޮޕަރޭޝަން ނެގުން.\nމޯލްޑިވިއަންގެ ހިންގުމަށާއި ކުންފުނީގެ އޮނިގަނޑަށް ބޮޑު ބަދަލެއް ގެންނާންޖެހޭ. # މިގޮތުން މޯލްޑިވިއަން އެއަރލައިނަކީ ލޯކޮސްޓް އެއަރލައިނެއްކަމަށް ރަސްމީގޮތުންކަޑައަޅާ އެތެރެއާއި ބައިނަލްއަޤުވާމީ ފެސެންޖަރުންނަށްދޭ ހިދުމަތްތަކަށް އެބަދަލު ގެންނަވާ. # އަދި ދެކުނުން ތިމަރަފުށި ގޭން އަދި ގޭން ތިމަރަފުށި، އުތުރުން ދަރަވަންދޫ ހަނިމާދޫ އަދި ހަނިމާދޫ ދަރަވަންދޫއަށް އެތެރޭގެ ދަތުރު ބާއްވަވާ ސީދާ މާލެއިން ދަތުރު ކުރެވޭނީ ހަމައެކަނި ގޭން އަދި ހަނިމާދޫއަށް ކަމުގައިހައްދަވާ.\nފްލައިޓް ރޫޓިންގއަށް ގެންނަ މިބަދަލުގެސަބަބުން އޮޕަރޭޝަނަލް ކޮސްޓް ބޮޑުތަނުންކުޑަވެ ތޮއްޖެހިފައިވާ ހުޅުލޭ އެއަރޕޯޓްގައި ބޮޑުއަގުގައި ޑޮމެސްޓިކް ފްލައިޓަށް ޕާކިންގއަށް ކުރާހޭދަ ކުޑެވެގެންދާނެ. # އަދި މާލެއިން ދެކުނަށް ތިމަރަފުށި، ކައްދޫ، ކޫއްޑޫ، ކާޑެއްދުއަށް ދާންބޭނުން ފަސިންޖަރުން ގޮވައިގެން މާލެ ގޭންއަށް A-330 ނުވަތަ އެއަރބަސް އޭ 321 ފްލައިޓް ދަތުރުކުރާންފެއްޓުމުން މިހާރާއި ޙިލާފަށް ދަތިކަމެއްނެތި މާލެއިން ގަމަށް ކާރގޯ ވެސް އުފުލޭނެ. ޢަދި ފައިދާވެސްބޮޑުވާނެ.\n"ގޭން" އެއް ނޫން "ގަން" ދިވެހި ބަހުން ކިޔަނީ.\nމުލޭ އަކަށް ނޭގޭނެ. މުލޭ ތިއުޅެނީ އޮޅިގެން. އަފީފު ދީދީ އެކިޔަނީ ރަނގަޅަށް. ގަން އެއީ އައްޑޫ އަތޮޅުގައި ކުރިން އޮތް ރަށަކަށް ކިޔާ ނަމެއް. ގޭން އަކީ އައްޑޫގައި އިޤިރޭސި ދައުލަތުން ޤައިމް ކޮށްފައިވާ އެއަރޕޮޓް އަށް އަޔާޓާ އިން ދީފައިވާ ނަން ނުވަތަ ކޯޓް.\nއަމިއްލަ ބާލިހަށް ބަންޑާރަ ކަފައަޅަން ލިބުމީމާ ބާލީސް ފުރެންދެންވެސް ކަފަ އަޅަންވީނުހަމަ.\nލިބޭތާ ލިބިގަންނާށެވެ. ނުލިބޭތާ ޖަހައިގަންނާށެވެ. އެހެން މީހަކަށް ބަލާނެކަމެއް ނެތް.\nމުޅި ދުނިޔެ ކޮވިޑްގަ ޖެހި ދުނިޔޭގެ ބޮޑެތި ކުންފުނިތައް ކަކުލަށް ތިރި ވި އިރު މިމީހުންނަށް ކަމެއް ވެގެން އުޅޭހެން ހީވެސް ނުވޭ. ލަދު ކޮބާ މި ސަރުކާރުގެ؟\nރައްޔިތުންގެ މަޖިލީހުގެ މުސާރަތައް ބޮޑުކޮށް އެލަވަންސްތަށް ކަނޑައަޅާފައިަނީ އަމިއްލައަށް ރަނގަޅަށް.


Test kuran touristun ge list mihaaru fonuvan jehenee HEOC ah | Mihaaru\nޓެސްޓްކުރަން ޓޫރިސްޓުންގެ ލިސްޓު މިހާރު ފޮނުވަން ޖެހެނީ އެޗްއީއޯސީ އަށް\nރާއްޖެ އައި ޓޫރިސްޓުންތަކެއް ފްލައިޓުން ފައިބަނީ: ޗުއްޓީ ހޭދަކުރުމަށް ފަހު ފުރާ ޓޫރިސްޓުން މިހާރު ޓެސްޓުކުރާނީ އެޗްއީއޯސީ މެދުވެރިކޮށް. --ފޮޓޯ/މިހާރު\n06 އޯގަސްޓް 2020 - 13:30\nކޮވިޑުން ރައްކާތެރިވުމުގެ ފިޔަވަޅެއްގެ ގޮތުން ރާއްޖޭގެ ބޯޑަރު ހަތަރު މަހަށް ބަންދުކުރުމަށް ފަހު ހުޅުވާލީ މިދިޔަ މަހު 15 ގަ އެވެ. ޓޫރިޒަމް ދާއިރާއާ މަޝްވަރާކޮށް، އަމަލުކުރާނެ ގޮތުގެ އެސްއޯޕީއެއް އެކުލަވާލާފައިވާ އިރު ކޮވިޑަށް ޓެސްޓްކުރުން ހަމަޖައްސާފައި އޮތީ އޭޑީކޭ މެދުވެރިކޮށެވެ.\nއެކަމަކު، އޭޑީކޭގައި ބޮޑު ބެކްލޮގެއް އޮވެ، ޓެސްޓް ނުކުރެވި ޓޫރިސްޓުން ފުރުން ލަސްވިކަމުގެ ޝަކުވާ ވަނީ ބޮޑުވެފަ އެވެ.\nއެޗްއީއޯސީން ރޭ ބޭއްވި ނިއުސް ކޮންފަރެންސްގައި ތަރުޖަމާން، ޑރ. ނަޒްލާ ރަފީގް ވިދާޅުވީ ބޯޑަރު ހުޅުވާލައި ޓޫރިސްޓުން ރާއްޖެ އައުމުގެ ހުއްދަ ދިން އިރު އަމިއްލަ ލެބޯޓްރީތަކުގައި ކޮވިޑަށް ޓެސްޓްކުރެވޭނެ އިންތިޒާމް ހަމަޖައްސައި ތަފްސީލްތައް ވާނީ ރިސޯޓްތަކާ ހިއްސާކޮށްފައި ކަމަށެވެ. އެކަމަކު އެންމެ އެދެވޭ ގޮތެއްގައި އެކަން ނުދާކަން ފާހަގަކުރެވިފައިވާތީ އިތުރު މަސައްކަތްތަކެއް ޓޫރިޒަމް ދާއިރާއާ ގުޅިގެން ކުރަމުން އަންނަ ކަމަށް ވިދާޅުވި އެވެ.\n"މިހާރު އެއްބަސްވެވިފައި ވަނީ ފުރާ މީހުންގެ ލިސްޓު ކުރިއާލައި އަޅުގަނޑުމެންނާ ހިއްސާކުރީމަ ހެލްތު އިމަޖެންސީ އޮޕަރޭޝަން ސެންޓަރު މެދުވެރިކޮށް ޓެސްޓް ކުރެވޭނެ ގޮތް ހަމަޖައްސައިދިނުން،" ނަޒްލާ ވިދާޅުވި އެވެ.\nރާއްޖެ ޗުއްޓީ ހޭދަކުރަން އައި ޓޫރިސްޓަކު ކޮވިޑަށް ޕޮޒިޓިވް ކަން އިއްޔެ ވަނީ އެނގިފަ އެވެ. އެކަން އެނގުނީ އެނބުރި ގައުމަށް ދާން ފުރުމުގެ ކުރިން ހެދި ޕީސީއާރު ޓެސްޓުންނެވެ. އޭނާއާ އެކު ރިސޯޓުގައި ތިބި އާއިލާ ވެސް މިހާރު ވަނީ ޓެސްޓްކޮށްފައި ކަމަށް ނަޒްލާ ވިދާޅުވި އެވެ.\nބައްޔަށް ޕޮޒިޓިވްވާ މީހުންގެ އަދަދު އިތުރުވެ، ހާލަތު ވަނީ ގޯސްވެފަ އެވެ. ލަފާކުރުންތަކުން ދައްކަނީ މި މަހުގެ ތެރޭގައި ކޮންމެ ދުވަހަކު ވެސް އެވްރެޖްކޮށް 170 މީހުން ޕޮޒިޓިވްވެ އެޑްމިޓްކުރަން ޖެހޭ އަދަދު އިތުރުވާނެ ކަމަށެވެ. އެޗްއީއޯސީން ރޭ ބުނިގޮތުގައި ކޮވިޑު ބަލީގައި އައިސީޔޫގައި އަށް މީހުންނަށް ފަރުވާދޭ އިރު 110 މީހަކު ވަނީ އެޑްމިޓްކޮށްފަ އެވެ. މި ބަލީގައި މިހާތަނަށް ރާއްޖެ އިން 19 މީހަކު ވަނީ މަރުވެފަ އެވެ.\nޑރ. ނަޒްލާ ރަފީގް (އެޗްޕީއޭ) އެޗުއީއޯސީ ސިއްހަތު ބަލިތައް ޓޫރިސްޓުން ޓޫރިޒަމް ހެލްތު ޕްރޮޓެކްޝަން އެޖެންސީ\nޓެސްޓް ކުރުމަކީ ފައިސާ ލިބޭ ކަމެކެވެ. އެއަރ ޕޯޓުން ޓެސްޓް ކުރެ ވޭގޮތް ހަދަން ވީ އެވެ.\nބަރާބަރު. ހިންގާލާފަ ބަހައްޓާ.\nހަމަ ތަންފުކެއްވެސް ދޫ ނުދޭ.. ހުރިހާ ކަމެއް މެނޭޖް ކުރަމުން ހެލްތު ތި ދައްކަބާ ސާބަސް، އައްސަރި ބަހާއި ސާބަސް! ގައުމައިގެން ކުރިއަށް!\nރިސޯޓުތަކުގަ ޑޮކްޓަރުންނާ ނަރުހުން ނުތިބޭތަ؟ވަސީލަތްތަށް ރިސޯޓުތަކުންގަނެ އަމިއްލަޔަށް ޓެސްޓުހެދޭފެންވަރަށް އާދެބަލަ. އެހެންމީހަކު ފައިހިއްޕައިނުދިނިއްޔާ ބޮޑުކަމުނުދެވޭތަ؟ތިމާމެންގެ ކަސްޓަމަރުންނަށް ޚިދުމަތްދިނުމަށް ތިމާމެން ތައްޔާރުނުވިކަމަށް އެއްބަސްވެބަލަ\nއެހެންވިއްޔާ މިހާރު ދެ ދުވަހުން ދިވެހި ރައްޔިތުންގެ ޓެސްޓުގެ ނަތީޖާ ދޭ ދިނުން ދެ މަސްދުވަސް ވާއިރުވެސް ލިބޭނެބާ؟\nމާލޭގައި ސާންފަލު ނުނެގިގެން އުޅޭބަޔަކަށް ރިޒޯޓްތަކުން އަދި ނެގޭތަ. މެސިނުތަކާއި އެއްޗެހި ގިނަވީމަ މާ ބޮނޑަށް ވެސް ގޯސް މިވީ ހުރިހާ ކަމެއް ވެސް.


ޔާމީންގެ ޝަރީއަތް އަލުން ނުފަށައި، ހުކުމް ކުރުން މިމަހު 28 ގައި – Haftha\nFri, 10 July, 2020, 2:06 am\nކުރީގެ ރައީސް އަބްދުﷲ ޔާމީން އަބުދުލް ގައްޔޫމުގެ މައްޗަށް ދައުލަތުން ކުރާ މަނީ ލޯންޑާ ކުރުމުގެ މައްސަލައިގެ ޝަރީއަތުގެ އަޑުއެހުންތައް ނިމިފައިވާ ހިސާބުން ކުރިއަށް ގެންދަން ނިންމައި، މިމަހުގެ 28 ވަނަ ދުވަހު ހުކުމް ކުރަން ނިންމައިފިއެވެ.\nރައީސް ޔާމީންގެ މައްސަލަ ފުރަތަމަ ބެއްލެވީ ކުރިމިނަލް ކޯޓުގެ އިސް ގާޒީ އަހުމަދު ހައިލަމެވެ. ނަމަވެސް އެ މައްސަލާގައި މިމަހުގެ ފަސް ވަނަ ދުވަހު ހުކުމް ކުރަން އޮއްވައި، ޖުޑީޝަލް ސާވިސް ކޮމިޝަން (ޖޭއެސްސީ) އިން ވަނީ ކުއްލި ގޮތަކަށް ގާޒީ ހައިލަމް ސަސްޕެންޑު ކޮށްފައެވެ.\nއެއަށްފަހު ކުރިމިނަލް ކޯޓުގެ އިސް ގާޒީ އަކަށް ހަމަޖެއްސީ ގާޒީ އަލީ ރަޝީދެވެ. އަދި ޔާމީންގެ މައްސަލަ ބެއްލެވުމަށް ފަސް ގާޒީންގެ ބެއްޗެއް ނެގިއެވެ. އެއީ ރައީސް ޔާމީންގެ ފަރާތްޕުޅުން އެގޮތަށް އެދުމުންނެވެ.\nއެ މައްސަލާގައި މިއަދު ބޭއްވި އަޑުއެހުމުގައި އިސް ގާޒީ އަލީ ރަޝީދު ވަނީ ފަނޑިޔާރު ބަދަލުވާ ހާލަތުގައި އަމަލު ކުރަންޖެހޭ ގޮތްތައް ޖިނާއީ އިޖުރާއަތުގެ 152 ވަނަ މައްދާގައި ބަޔާން ކޮށްފައިވާ ކަމަށެވެ. އެއީ ނިމިފައި އޮތް ހިސާބުން ފަށައިގެން ކުރިއަށް ގެންދިއުން ނުވަތަ މައްސަލަ އަލުން ބަލަން ނިންމުން ކަމަށެވެ.\nނަމަވެސް އެ ދެގޮތުން ގާޒީންގެ ބެންޗުން ނިންމާފައިވާ ނިންމުން އިއުލާން ކުރުމުގެ ކުރިން ގާޒީ އަލީ ރަޝީދު ވަނީ ދައުލަތާއި ރައީސް ޔާމީންގެ ވަކީލުން އެކަމާ ގުޅިގެން ދެކެވަޑައިގަންނަވަނީ ކިހިނެތްތޯ ސުވާލު ކުރައްވައިފައެވެ.\nދައުލަތުގެ ފަރާތުން ބުނީ، އެ މައްސަލައަކީ ގާޒީގެ އިހްތިޔާރުގައި އޮތް ކަމަކަށްވާތީ ދެގޮތުން ކުރެ ކޮންމެ ގޮތަކަށް ގާޒީންގެ ބެންޗުން ނިންމި ނަމަވެސް މައްސަލައިގެން ކުރިއަށްދާން ބޭނުންވާ ކަމަށެވެ. ރައީސް ޔާމީންގެ ވަކީލުންގެ ފަރާތުން އެދުނީ ގާޒީންގެ ބެންޗެއް އެކުލަވާލުމުން މައްސަލަ އަލުން ފަށައިެން ކުރިއަށް ގެންދިއުމަށެވެ.\nނަމަވެސް ގާޒީންގެ ބެންޗުން މަޝްވަރާކޮށް ނިންމާފައިވާ ނިންމުން އިއުލާން ކުރައްވަމުން އިސް ގާޒީ އަލީ ރަޝީދު ވިދާޅުވީ، އެ މައްސަލައަކީ ހެކި ބަސް ނެގުމުގެ މަރުހަލާ ވެސް ނިމިފައި އޮތް މައްސަލައެއް ކަމުން، އަލުން ހެކިބަސް ނެގުމަކީ ރަނގަޅު ކަމަކަށް ނުވާނެތީވެ މައްސަލަ ނިމިފައި އޮތް ހިސާބުން ކުރިއަށް ގެންދަން ކަމަށެވެ. އަދި އެއީ ކޯޓުގައި ކަންކުރާ އާންމު އުސޫލު ކަމަށް ވެސް ވިދާޅުވިއެވެ.\nގާޒީ އަލީ ރަޝީދު އިތުރަށް ވަނީ އެ މައްސަލައިގެ ލިޔުންތައް ބަލައި ދިރާސާ ކުރުމަށްފަހު ވަކި ފަރާތަކަށް ނުޖެހި ފައިސަލާ ކުރަނިވި ނިންމުމެއް ނިންމަވާނެ ކަމުގެ ޔަގީންކަން ދެ ފަރާތަށް ވެސް އަރުވައިފައެވެ.\nއެގޮތުން ގާޒީ އަލީ ރަޝީދު މިއަދުގެ ބައްދަލުވުން ނިންމަވާލެއްވީ މި މަހުގެ 28 ވަނަ ދުވަހުގެ މެންދުރުފަހު 1:30 ގައި އެ މައްސަލަ ނިންމުމަށް ހުކުމް ކުރުން އޮންނާނެ ކަމަށް ވިދާޅުވެފައެވެ.


"Bappa Aai Kokko Maraalumah Fahu Ahannaai Aharen Ge Aailaa Ves Dhuvvaalaane Kamah Buni" - Vaguthu\n"ބައްޕަ އާއި ކޮއްކޮ މަރާލުމަށްފަހު، އަހަންނާއި އަހަރެންގެ އާއިލާ ވެސް ދުއްވާލާނެ ކަމަށް ބުނި"\nއިރާގާއި ސީރިޔާޣައި މުސްލިމުންގެ ނަމުގައި ހަރަކާތްތެރިވާ ހައްދުފަހަނައަޅާފައިވާ ނިރުބަވެރި ޖަމާޢަތް، އިސްލާމިކް ސްޓޭޓްސް (އައިއެސް) ގެ ލާއިންސާނީ އަމަލުތަކުގެ ސަބަބުން އެ ޤައުމުތައް ސުންނާފަތިވެ އެތައް އާއިލާއެއް ބިކަވެ ހާލުގައި ޖެހުނެވެ. އެ އަނިޔާވެރިކަން އިންތިހާއަށް ގޮސް މުޅި ދުނިޔެއަށް ޖަމާޢަތުގެ ނުރައްކާ ބޮޑުވެ ފެތުރެމުން ދަނިކޮށް އެ ޖަމާޢަތުގެ ލީޑަރު، އަބޫ ބަކުރު އަލް ބަޣްދާދީ ވަނީ މިދިޔަ ހަފްތާގެ ތެރޭގައި މަރާލާފައެވެ.\nއައިއެސްގެ ދުއްތުރާތަކާއެކު ބިކަހާލުގައި ޖެހުނު އެތައް ބައެއްގެ ހިތަށް ބަޣްދާދީގެ މަރުގެ ޚަބަރުން ފިނިކަމެއް ލިބިގެން ދިޔަ ނަމަވެސް އެ ޖަމާޢަތުގެ ނުރައްކާ އަދިވެސް އޮތީތީ ގިނަ ބަޔަކު އެކަމާއި ކަންބޮޑުވެއެވެ. މިއީވެސް އެފަދަ އާއިލާއެއްގެ ވާހަކައެވެ.\nއިރާގުގައި އައިއެސްގެ އަތްދަށުވެ ބޮޑެތި އަނިޔާތައް ލިބުނު އާއިލާތަކުގެ ތެރޭގައި އުއްމު އަލާގެ އާއިލާ ހިމެނެއެވެ. އޭނާގެ ފިރިމީހާ އައިއެސްގެ އަނިޔާވެރިކަމާއި ދެކޮޅަށް އަޑު އުފުލުމުގެ ނަތީޖާއަކަށް ވީ ހަނގުރާމަވެރިންގެ ވަކިތަކުގެ ދަށުވެ ޝަހީދުވެ ދިއުމެވެ. އެވަރުން ނުވެގެން އަލާގެ ހަނގު ފިރިހެން ދަރިފުޅުވެސް ޝަހީދުކޮށްލީއެވެ.\nއަލް އަރަބިއްޔާ ނޫހަށް ދިން އިންޓަވިއުއެއްގައި އަލާ ބުނެފައި ވަނީ، ބަޣްދާދީގެ މަރުގެ ޚަބަރުން ހިތަށް އުފާވެރިކަމެއް ލިބުނު ނަމަވެސް އެއަށްވުރެ ބޮޑު ނުތަނަވަސްކަމެއް އޮތް ކަމަށެވެ. އަދި ބަޣްދާދީ މަރުވެދިޔަ ނަމަވެސް ޖަމާއަތުގެ ހަނގުރާމަވެރިންގެ ނުރައްކާ ވަކި ކުޑައެއް ނުވާނެ ކަމަށް އޭނާ ޤަބޫލު ކުރަނީ، އެ މަންޒަރު ލޮލުން ދެކެ އަތުން ހިފާފައި ވުމުންނެވެ.\n"އެ ޖަމާޢަތުގައި ހަރަކާތްތެރިވާ އެންމެން މަރުވެއްޖެ ކަމުގެ ޚަބަރު ލިބުމާއި ހަމައަށް ހިތަށް ހަމަޖެހުމެއް ނުލިބޭނެ. އެއީ އަނިޔާވެރި ލާއިންސާނީ ބައެއް." އުއްމު އަލާ ބުންޏެވެ.\nއުއްމު އަލާގެ ދޮށީ ފިރިހެން ދަރިފުޅު އެ ނޫހުގައި ބުނެފައިވާ ގޮތުގައި، އައިއެސް އިން ވަނީ އެމީހުންގެ މުޅި އާއިލާގެ އުފާވެރިކަން ނިގުޅިގެންފައެވެ. އިރާގުގެ ސަލާދީން އަވަށުގައި ހަމަޖެހިގެން ދިރިއުޅެމުންދިޔަ އެ އާއިލާއަށް އައިއެސްގެ ހަނގުރާމަވެރިން ދިން ހަމަލާއަކީ ދުވަހަކުވެސް ހިތުން ފިލައިނުދާނެ އަނިޔާޥެރި ކަމެއް ކަމަށް އޭނާ ބުނެއެވެ. ބައްޕަ މަރާލުމަށްފަހު، ހިތް ނުފުރުމުން އެއްބަނޑު އެއްބަފާ ހަމަ އެކަނި ކޮއްކޮ، ސަފާ، ވެސް މަރާލުމުން އޭނާގެ ހިތުގައި ހަނގުރާމަވެރިންނަށް އޮތީ ނަފްތަރެވެ.\nއުއްމު އަލާ ބުނެފައިވާ ގޮތުގައި އައިއެސްގެ ހަނގުރާމަވެރިން ވަނީ އޭނާގެ ބައްޕަ އާއި ބޭބެވެސް މަރާލާފައެވެ. އަދި ދުވަހެއް ދުވަހަކަށް އެ އަނިޔާވެރިކަން އިތުރުކޮށް މުޅި އާއިލާގެ އެންމެން "ދުއްވާލާނެ: ކަމުގެ އިންޒާރު ހަނގުރާމަވެރިން އޮތީ ދީފައި ކަމަށް އަލާ ބުންޏެވެ. ނަމަވެސް ތަޤުދީރު ނިޔާކުރި ގޮތުން، އެ އަނިޔާވެރިންގެ އަތްދަށުން ފިލައިގެން ޤައުމު ދޫކޮށް ދިއުމުގެ ފުރުސަތެއް ލިބުނީ ކަމަށް އޭނާ ބުންޏެވެ.\nއަލާ އާއި އޭނާގެ އާއިލާ މިހާރު ދިރިއުޅެމުން ދަނީ ޖޯޑަންގައެވެ. އާއިލާއަށް ކުރިމަތިވި ބިރުވެރި އިންޒާރުތަކާއެކު ގެދޮރު ދޫކޮށް ހަނގުރާމަވެރިންގެ އަތްދަށުން އެ އާއިލާ ސަލާމަތްވީ ކިރިޔާއެވެ. މިއީ އައިއެސްގެ ހައްދުފަހަނައަޅާފައިވާ ނިރުބަވެރިންގެ އަނިޔާވެރިކަމާއި ކުރިމަތިވި އެތައް ހާސް އާއިލާއެއްގެ ތެރެއިން އެންމެ އާއިލާއެއްގެ ވާހަކައެވެ.\nމީގެ އިތުރުންވެސް އެ އަނިޔާވެރިންގެ އަނިޔާވެރިކަމާއި ކުރިމަތިލާން ޖެހި ހިތާމަތައް ބަރުދާސްތު ކުރަމުންދާ އެތައް އާއިލާތައް އުޅެމުން ދެއެވެ. އަދި ހަނގުރާމަވެރިންގެ އަތްދަށުން ސަލާމަތްވެވޭނެ މަގު ބަންދުވެ ރަހީނުންގެ ގޮތުގައިވެސް އެތައް ހާސް ބަޔަކު ސީރިޔާ އާއި އިރާގުގެ އެކި ހިސާބުތަކުގައި ތާށިވެފައި އެބަތިއްބެވެ. އައިއެސްގެ ހަނގުރާމަވެރިން، ކުށެއްނެތް އެމީހުން ބޭނުން ކުރަމުންދަނީ ހަނގުރާމައިގެ އައްޑަނައިގެ ގޮތުގައެވެ.\nނޮވެމްބަރު 3, 2019 23:04\nދައުލަތުލް އިސްލާން ބާޤިޔާ


Tuchel ge furthama molhu, Liverpool3akah\nބާންލީއާ ދެކޮޅަށް ކުޅުނު މެޗު 2-0 ގެ ނަތީޖާ އަކުން ކާމިޔާބު ހޯދައި، ތޯމަސް ޓޫހުލްގެ ކޯޗް ކަމުގެ ދަށުން ޗެލްސީ ފުރަތަމަ މޮޅު ހޯދައިފި އެވެ.\nޓޫހުލްގެ ކޯޗް ކަމުގެ ދަށުން ޗެލްސީގެ ގޭމަށް ވަނީ ބޮޑު ބަދަލެއް އައިސްފަ އެވެ. ޗެލްސީ އަތުގައި މެޗުގެ ކޮންޓްރޯލް އޮވެ ކްރިއޭޓިވީޓީ ފެނުނެވެ. މައުރީޒީއޯ ސާރީގެ ކޯޗް ކަމަށް ފަހު އުފެއްދުންތެރި ފުޓްބޯޅައެއް ޗެލްސީން ކުޅޭތަން ފެނުނެވެ.\nޓޫހުލްގެ ދައުރުގެ ފުރަތަމަ ގޯލް ކާމިޔާބު ކުރީ ކެޕްޓަން ސެޒާ އަޒްޕްލިކްއޭޓާ އެވެ. ޓޫހުލްގެ ޓީމުން ފެނުނު އަނެއް ބަދަލަކީ، އެޓޭކާއި ކޮމްބިނިނޭޝަންގައި ގޭމްގައި ސާފް އައިޑިއާއެއް އޮތްކަން ހާމަވެގެން ދިއުމެވެ. އަދި ބޯޅަ ގެއްލުމުން ވެސް ޓެކްޓިކަލް ޑިސިޕްލިން ހިފަހައްޓައިގެން ކުޅޭ ގޭމް ވެސް ފާހަގަ ކުރެވެ އެވެ.\nޗެލްސީގެ ދެ ވަނަ ލަނޑު ޖެހި މާކޯސް އޮލޮންސޯ އެވެ. ބާންލީގެ ކޯޗް ސީން ޑައިކް ބުނީ، ޗެލްސީގެ ގޭމް ކުޅުނު ގޮތުން އޭނާގެ ޓީމަށް ވަރަށް ބޮޑަށް އުނދަގޫ ކުރިމަތި ވެގެން ދިޔަ ކަމަށެވެ.\nޓޫހުލް ބުނީ، އޭނާގެ ޓީމުގެ ފަރާތުން ފެނުނީ، ކޮމްޕްލީޓް ޕާފޯމަންސެއް ކަމަށެވެ. "ޑިފެންސިވް އަދި އޮފެންސިންވް ކޮށްވެސް އަހަރެމެން ކުޅުނީ ވަރަށް ރަނގަޅު ގޭމެއް،" ޓޫހުލް ބުންޏެވެ. "އަހަރެމެން ޖެހޭ ބޮޑު ބޯޅަ އާ ދެކޮޅަށް ވަރަށް ރަނގަޅަށް މަސައްކަތް ކުރަން. އަދި ސެކެންޑް ބޯލްއަށް އަށް މަސައްކަތް ކުރަން ޖެހޭ."\nވެސްޓްހަމް އާ ދެކޮޅަށް ކުޅުނު މެޗު 3-1 ކާމިޔާބު ކޮށް ލިވަޕޫލް ވަނީ ތާވަލުގެ ތިން ވަނައަށް ޖެހިލާފަ އެވެ. މުހައްމަދު ސަލާހް ދެ ލަނޑު ކާމިޔާބު ކުރި މެޗަށް ފަހު ލިވަޕޫލްގެ ކޯޗް ޔާގަން ކްލޮޕް ސިފަ ކުރީ ސަލާހް އަކީ "އާދަޔާ ހިލާފް" ކުޅުންތެރިޔެއްގެ ގޮތުގަ އެވެ.\nސަލާހް ލަނޑު ޖަހަން ފެށީ ހަ މެޗުގައި ލަނޑެއް ނުޖެހި ދިއުމަށް ފަހު އެވެ. ރޭ އޭނާ ލަނޑު ކާމިޔާބު ކުރީ ޑިސެމްބަރުގެ ފަހުން ލަނޑެއް ނުޖެހި ހުރުމަށް ފަހު އެވެ. ލިވަޕޫލްގެ އަނެއް ލަނޑު ކާމިޔާބު ކުރީ ޖޯޖީނިއޯ ވައިނަލްޑަން އެވެ. ވެސްޓްހަމްގެ ލަނޑު ކާމިޔާބު ކުރީ ކްރައިގް ޑޯސަން އެވެ.


SunOnline: MIB ge hissaage faidhaa dhookuran fashanee\nއެމްއައިބީގެ ހިއްސާގެ ފައިދާ ދޫކުރަން ފަށަނީ\nއައިޝަތު ފަރީޙާ 23 Feb 2021, 13:49\nމޯލްޑިވްސް އިސްލާމިކް ބޭންކް (އެމްއައިބީ) އަށް 2019 ވަނަ އަހަރު ލިބުނު ފައިދާ އިން ހިއްސާދާރުންނަށް ބަހަން ނިންމާފައިވާ ފައިދާ ބެހުމުގެ ހުއްދަ އެމްއެމްއޭ އިން ލިބިފައިވާ ކަމަށާއި ހިއްސާ ދާރުންނަށް ފައިދާ ބެހުމުގެ މަސައްކަތް ކުރަމުންދާ ކަމަށް އެމްއައިބީ އިން ބުނެފިއެވެ.\nއެމްއައިބީގެ 2019 ވަނަ އަހަރުގެ އަހަރީ އާންމު ޖަލްސާ މިދިޔަ ޖުލައި 23 ވަނަ ދުވަހު ބާއްވާފައިވާއިރު ހިއްސާ ދާރުންނަށް ބަހަން ފާސްކޮށްފައިވަނީ ހިއްސާ އަކަށް 1.575 ރުފިޔާ އެވެ.\nއެމްއައިބީ އިން ބުނީ ބޭންކް ޑިޕޮސިޓް މެދުވެރިކޮށް ހިއްސާދާރުންނަށް ހިއްސާގެ ފައިދާ ބަހާނެ ކަމަށާއި ހިއްސާދާރުން ފޯރުކޮށްދީފައިވާ އެކައުންޓުތަކަށް ފައިދާ ޖަމާކުރާނެ ކަމަށެވެ.\nބޭންކު ޑީޓެއިލްސް ބަދަލުކުރަން ބޭނުން ފަރާތްތަކަށް މާޗު ނުވަ ވަނަ ދުވަހުގެ ނިޔަލަށް އެ ފުރުސަތު އޮންނާނެ ކަމަށްވެސް އެމްއައިބީ އިން ބުންޏެވެ. އެގޮތުން ޝެއާ ހޯލްޑާ އިންފޮމޭޝަން ފޯމު މެދުވެރިކޮށް މައުލޫމާތު ހިއްސާ ކުރެވޭނެ ކަމަށް ބޭންކުން ބުންޏެވެ.\nދެހާސް ނަވާރަ ވަނަ އަހަރު އެމްއައިބީ އަށް ލިބުނު ފައިދާ އިން ހިއްސާގެ ފައިދާަ ބަހާނީ 2020 ޖުލައި ފަސްވަނަ ދުވަހުގެ ނިޔަލށް ބޭންކުގެ ހިއްސާދާރންގެ ގޮތުގައި ރެޖިސްޓްރީވެފައި ތިބި ފަރާތްތަކަށެވެ.\nއެމްއައިބީގެ 36 ޕަސެންޓް ހިއްސާ އަކީ އިސްލާމިކް ކޯޕަރޭޝަންފޯ ޑިވެލޮޕްމެންޓް އޮފް ޕްރައިވެޓް ސެކްޓާ (އައިސީޑީ)ގެ ހިއްސާ އެވެ. ސަރުކާރުގެ 28 ޕަސެންޓް ހިއްސާ އެމްއައިބީގައި އޮންނައިރު 10.53 ހިއްސާ އަކީ ޕެންޝަން އޮފީހުގެ ހިއްސާ އެވެ. އަމާނާ ތަކަފުލްގެ ފަސް ޕަސެންޓް ހިއްސާ އަދި އާންމުންގެ 20.47 ޕަސެންްޓް ހިއްސާ އެ ބޭންކުގައި އޮވެ އެވެ.


Shaahee aailaa aa Prince Harry ge dhekanbalun vakikoffi | Mihaaru\nޝާހީ އާއިލާއާ ޕްރިންސް ހެރީގެ ދެކަނބަލުން "ވަކިކޮށްފި"\n11 ޖެނުއަރީ 2020 - 08:10\nއެ ދެކަނބަލުންގެ ސްޓެޗޫ ކުރިން ހުންނަނީ ހެރީގެ ބޭބޭފުޅު ޕްރިންސް ވިލިއަމާއި އޭނާގެ އަނބިކަނބަލުން ކޭޓް މިޓްލްޓަންގެ އިތުރުން ދެ ބޭފުޅުންގެ މާމާފުޅު ރާނީ އެލި ޒަބަތާއި ކާފާފުޅު ޕްރިންސް އެންޑްރޫގެ ސްޓެޗޫތަކުގެ ކައީރީގަ އެވެ. ނަމަވެސް ހެރީ އާއި މޭގަންގެ ސްޓެޗޫ ވަކިކޮށްލިކަން މެޑަމް ޓްސޯޑްސް އިން ޓްވީޓްކުރި ފޮޓޯއަކާ އެކު ވެސް ހިއްސާކޮށްފައިވެ އެވެ.\nބުރާސްފަތި ދުވަހު ހެރީ އާއި މޭގަންގެ ސްޓެޗޫ ޝާހީ އާއިލާގެ އެހެން ބޭފުޅުންނާ ވަކިކުރީ އެ ބޭފުޅުން ޝާހީ ޒިންމާތަކަށް ދުރަށް ވަޑައިގެން، އަމިއްލަ ފައިމައްޗަށް ތެދުވަޑައިގަންނަވާކަން ބުދަ ދުވަހު އިއުލާންކުރައްވާފައި ވަނިކޮށެވެ.\nހެރީގެ ދެކަނބަލުންގެ މި ނިންމެވުމާ ގުޅިގެން ޝާހީ އާއިލާ އިން ވަނީ އެ ނިންމުމާ ދޭތެރޭ ހިތްހަމަނުޖެހޭ ބަހުރަވައަކުން ކުރު ބަޔާނެއް ވެސް ނެރެފަ އެވެ. އޭގައި ބުނެފައި ވަނީ ހެރީގެ ދެ ކަނބަލުންގެ އެ ނިންމެވުމަކީ އެކަށީގެންވާ ވަރަށް މަޝްވަރާކުރުމެއް ނެތި އެޅުއްވި ފިޔަވަޅެއް ކަމަށެވެ.\nމިކަމާ ގުޅިގެން މީޑިއާތަކުގައި އެކި ކަހަލަ ވާހަކަ ދެކެވެމުންދާ އިރު، ހެރީ ޝާހީ އާއިލާއާ ފެއަށް ވަޑައިގަތުމަކީ އާއިލާ ތެރޭގައި ހުރި މައްސަލަތަކާ ގުޅިގެން ހެރީ ނިންމެވި ނިންމުމެއް ކަމަށްވެ އެވެ.\nއަދި މިކަމާ އެންމެ ބޮޑަށް ގުޅުވަނީ އެމެރިކާ އަށް އުފަން މޭގަންއާ ޝާހީ އާއިލާ ދޭތެރޭ ހުރި "އަރައިރުންތަކެވެ."\nޑަޔާނާ ޕްރިންސް ވިލިއަމް ކޭޓް މިޑްލްޓަން އިނގިރޭސިވިލާތް ޕްރިންސް އެންޑްރޫ ޕްރިންސް ހެރީ އެމެރިކާ ޝާހީ އާއިލާ\n4 ކޮމެންޓް, 84 ރިއެކްޝަންސް\nމާމަ ތަޚްތު ދޫކޮށް ނުލާ ގިނަ ދުވަސް ވާތީ ދަރިން ނާއި މާމަ ދަރިން ތަށް މާ ޔޫސް ވަނީ އެވެ.\nތަހުތު ދޫކަށްލާކަށް ނުޖެހޭ. އެހެންވީމަ އެކަކުވެސް މާޔޫސް ވާކަށް ނުޖެހޭ.\nތި ފަޚްރުވެރި ޝާހީ އާއިލާ އަށް ވެސް ޑިމޮކްރެސީގެ އަސަރު ވެރިވަނީ ތާއެވެ. އެމެރިކާ ފިލްމުސްޓަރަކަށް ޝަހީ އާއިލާއެއްގެ ޝަޤަފަތު ގައި ދެމިހުން ނަން ކެތެއް ނުކުރެވޭ ނެ އެވެ.\nޑިމޮކުރަސީއަކީ އިގިރޭސި ވިލާތަށް އަލަށް އައިއެއްޗެއް ނޫން. 1215 ވަނަ އަހަރުގެ މެގްނާ ކާޓާ ގެ ވާހަކަ އަހަމުތަ؟ ކަލޭމެން ހީކުރަނީ މުޅިދުނިޔެއަށް ޑިމޮކުރަސީ އައީ ކަލޭމެންގެ އެމްޑީޕީ އާ ހެދި ކަމަށްތަ؟ މީގެ 15 ވަރަކަށް އަހަރު ކުރިން ކަލޭމެންގެ ތިޔަ މޮޅު ޑިމޮކްރަސީ ޕާޓީ ރަޖިސްޓަރި ކުރަން ދިޔައިމަ އޭރު މިނިސްޓަރަކަށް ހުރި މީހާ ބުނީ، ޕާޓީ އަކީ ކޭކު ފަޅައިގެން ބޮޑު ގުޅަޔާ ސަޔާ ބޯ ތަނެކޭ. ސިޔާސަތާ ޕާޓީ އާ ކޮން ގުޅުމެއް ހުރިތޯވެސް އެހި.


ދިރާގުން ރާއްޖޭގެ އެކިއެކި ކަންކޮޅުތަކަށް ފުޅާކުރަމުންދާ ބްރޯޑްބޭންޑް ޚިދުމަތުގެ މުހިންމު ލަނޑުދަނޑިއެއް ހާސިލުވުމާ ގުޅިގެން ބޭއްވެވި ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު - The President's Office\nދިރާގުން ރާއްޖޭގެ އެކިއެކި ކަންކޮޅުތަކަށް ފުޅާކުރަމުންދާ ބްރޯޑްބޭންޑް ޚިދުމަތުގެ މުހިންމު ލަނޑުދަނޑިއެއް ހާސިލުވުމާ ގުޅިގެން ބޭއްވެވި ޙަފްލާގައި ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ދެއްކެވި ވާހަކަފުޅު\n14 އޭޕްރިލް 2019، ރިފަރެންސް: SA/RIMS/2019/31\nاللهُ سُبْحَانَهُ وَتَعَالَى އަށް ޙަމްދު ކުރަން. މި އުންމަތުގެ މާތް ނަބިއްޔާ مُحَمَّدُ رَسُوْلُ اللهِ صَلَّى اللهُ عَلَيْهِ وَسَلَّمَ އަށް ޞަލަވާތާއި ސަލާމް ލެއްވުން އެދި ދުޢާކުރަން. މި ޞަލަވާތާއި ސަލާމުގައި އިތުރު އެކަލޭގެފާނުގެ އާލުންނާއި އަޞްޙާބުން ޝާމިލްކުރަން.\nމިނިސްޓަރ އޮފް ކޮމިއުނިކޭޝަން، ސައިންސް އެންޑް ޓެކްނޮލޮޖީ މުޙައްމަދު މަލީޙް ޖަމާލް، ދައުލަތުގެ ވަޒީރުން، ދިރާގު ބޯޑުގެ ޗެއަރމަން އިސްމާޢީލް ވަޙީދު، ދިރާގުގެ ސީ.އީ.އޯ އަދި މެނެޖިންގ ޑައިރެކްޓަރ އިސްމާޢީލް ރަޝީދު، ހާޒިރުވެވަޑައިގެން ތިއްބެވި އެންމެހައި ބޭފުޅުން؛\nމިރޭގެ މި ހިތްގައިމު ވަގުތުގައި އަޅުގަނޑުމެން މިތަނަށް އެއްވެ މިތިބީ، ރާއްޖޭގެ މުވާޞަލާތީ ޚިދުމަތުގެ އެންމެ ގިނަ ދުވަސްވީ ކުންފުނި، ދިވެހިރާއްޖޭގެ ގުޅުން ޕްރައިވެޓް ލިމިޓެޑްގެ، ވަރަށް މުހިންމު ކާމިޔާބީއެއް ފާހަގަކުރުމަށް. ރާއްޖޭގެ ރަށްތައް ވަކިވަކިން ދުރުދުރުގައި ހުއްޓަސް، ދިރާގުން މިހާރު ވަނީ މުޅި ދިވެހިރާއްޖެ ގުޅުވައިލަދީފައި.\nމިރޭ އަޅުގަނޑުމެން މި ފާހަގަކުރަނީ، ދިރާގު ފިކްސްޑް ބްރޯޑް ބޭންޑްގެ ޚިދުމަތް، ރާއްޖޭގެ 75 އިންސައްތަ ގޭބިސީއަށް ފޯރުކޮށްދެވުމުގެ ކާމިޔާބީ. މިއީ ހަމައެކަނި މި ކުންފުންޏަކަށް ނޫން، ދިވެހި ކޮންމެ ރައްޔިތަކަށްވެސް ވަރަށް އުފާވެރި ރެޔެއް. މި މުހިންމު ކާމިޔާބީ ފާހަގަކޮށް، ދިރާގުގެ ބޯޑް މެމްބަރުންނަށާއި މުވައްޒަފުންނަށް ވަރަށް އިޚްލާޞްތެރިކަމާއެކު މަރުޙަބާ އާއި ތަހުނިޔާ އަޅުގަނޑު ދަންނަވަން.\nދިރާގަކީ، ރާއްޖޭގައި މުވާޞަލާތީ އަދި ޑިޖިޓަލް ޚިދުމަތްތައް ދިނުމުގައި، ވަރަށް ފަޚުރުވެރި މާޒީއެއް އޮތް ކުންފުންޏެއް. އަޅުގަނޑުމެންގެ ދޭދޭ ރަށްތަކާއި، އަދި ބޭރު ދުނިޔެއާއި ރާއްޖެ ގުޅުވައިދޭ މައި ފާލަމަކީވެސް ދިރާގު.\nރާއްޖެ ފަދަ ޖަޒީރާތަކެއްގެ މައްޗަށް އެކުލެވޭ ޤައުމެއްގެ، މުޅި އާބާދީއަށް، އެއް ފެންވަރެއްގައި މުވާޞަލާތީ ޚިދުމަތްތައް ފޯރުކޮށްދިނުމަކީ، ވަރަށް ބޮޑު ގޮންޖެހުމެއް. އެ ގޮންޖެހުންތަކާއެކުވެސް، ދިރާގުން އެ އަންނަނީ، ޒަމާނީ މުވާޞަލާތީ ލުއިފަސޭހަކަމާއެކު، އެންމެ ފުރިހަމަ ޚިދުމަތްތައް ފޯރުކޮށްދެމުން.\nއޭގެ އެންމެ އަލިގަދަ ހެތްކަކީ، ހައި ސްޕީޑް ބްރޯޑްބޭންޑް އިންޓަރނެޓްގެ ޚިދުމަތް، ދިރާގުން މުޅި ރާއްޖެއަށް މިހާރު ފޯރުކޮށްދެމުން އަންނަކަން. ރައްޔިތުންގެ ކުރިއެރުމާއި ލާބަޔަށްޓަކައި ޓެކްނޮލޮޖީގެ ކުރިއެރުންތައް ހޯދައިދީ، ތަރައްޤީގެ ރާސްތާގައި ކުރިމަތިވާ ގޮންޖެހުންތައް ގިރާކުރުމަށްޓަކައި، އީޖާދީ ޙައްލުތައް ހޯދައިދިނުމަށް ފަށާފައިވާ މަސައްކަތުގައި، ދިރާގު އަންނަނީ ވަރަށް ހަލުވި ފިޔަވަޅުތަކެއް އަޅަމުން.\nދިރާގުގެ އެ ކާމިޔާބީތަކުގެ ސަބަބުން، އިޖްތިމާޢީ އަދި އިޤްތިޞާދީ ތަރައްޤީއަށް ވަރަށް ބޮޑު ދިރުމެއް އަތުވެއްޖެ. އަދި ދުނިޔޭގެ ކުރިއަރަމުން އަންނަ ޤައުމުތަކާ އެއް ސަފެއްގައި ފައި ހަމަކުރުމުގެ ޤާބިލުކަން، މި ރާއްޖެއަށް ލިބިއްޖެ. އެހެންކަމުން، އެކާވީސްވަނަ ޤަރުނުގެ ޑިޖިޓަލް ޖަޒީރާ ރާއްޖެއަކަށް، ދިރާގާއެކު އަޅުގަނޑުމެންނަށް ދެވޭނެކަން މިހާރު ޔަޤީން.\nދިވެހިންގެ އެންމެހައި ގުޅުންތަކާ ލާމެހިފައިވާ މި ކުންފުންޏަކީ، ރަށްރަށުގެ ތަރައްޤީގެ ވަރަށް މުހިންމު ބައިވެރިއެއް. ދިރާގަކީ، ރަށްރަށުގެ ވިޔަފާރިތައް ކުރިއެރުމުގައި، ވަރަށް މުހިންމު ދައުރެއް އަދާކުރާ ޚިދުމަތްތެރިއެއް. ވަކިން ޚާއްޞަކޮށް، މާލެއާ ދުރު އަތޮޅުތަކުގައި، ރިޒޯޓްތައް ތަރައްޤީ ކުރުމުގައި، ދިރާގުގެ ޚިދުމަތްތައް ވަރަށް މުހިންމު ދައުރެއް އަދާކުރޭ.\nއެނގިވަޑައިގަންނަވާނެ، މިއީ ޑިޖިޓަލް ކޮމިޔުނިކޭޝަންގެ ޒަރީޢާއިން މުޅި ދުނިޔެ، ކުޑަކުޑަ އަވަށަކަށް ބަދަލުވެފައިވާ ޒަމާނެއް. މި ސަރުކާރުން އަމާޒު ހިފާފައިވަނީ ޑިޖިޓަލް ޓެކްނޮލޮޖީގެ މަންފާ، ވީހާ ގިނަ ރައްޔިތުންނަށް ލިބޭނެގޮތަށް، ޑިޖިޓަލް ކޮމިޔުނިކޭޝަންގެ ޚިދުމަތްތައް، ރާއްޖޭގެ ހުރިހާ ކަންކޮޅެއްގައި ފުޅާކުރުން.\nރައްޔިތުން އުންމީދުކުރާ ހަލުވިމިނުގައި ޚިދުމަތްތައް ދިނުމަށްޓަކައި، ދައުލަތުގެ މުއައްސަސާތަކުން ފޯރުކޮށްދޭ ޚިދުމަތްތައް ޑިޖިޓަލައިޒް ކުރުމަށްވެސް މި އަންނަނީ މަސައްކަތް ކުރަމުން. ސަރުކާރުގެ އެ ސިޔާސަތު ތަންފީޒު ވެގެންދާއިރު، ވީހާވެސް ގިނަ ރަށްރަށަށް، ހައި ސްޕީޑް އިންޓަރނެޓްގެ ޚިދުމަތް ލިބި، ޑިޖިޓަލް ޚިދުމަތުގެ ފަރަޤު މިހާރަށްވުރެވެސް ކުޑަވެގެންދާނެ.\nދިރާގުން ފަށާފައިވާ ފައިބަރ ބްރޯޑްބޭންޑް މަޝްރޫޢުގެ އަމާޒަކީވެސް، ރަށްރަށުގެ މެދުގައި ތަފާތުނުކޮށް، އެއް ފެންވަރެއްގައި އަދި އެއް އަގެއްގައި، އާބާދީގެ ވީހާ ގިނަ ބަޔަކަށް، ހައި ސްޕީޑް އިންޓަނެޓްގެ ޚިދުމަތް ފޯރުކޮށްދިނުން. ރާއްޖޭގެ ރަށްތައް ހުރިގޮތަށް ބަލާއިރު، ދިރާގުން އެ މަޝްރޫޢު ފުރިހަމަކުރީ، ވަރަށް ކުރު މުއްދަތެއްގައިކަން އަޅުގަނޑު ފާހަގަކުރަން.\nއެ މަޝްރޫޢު ދިރާގުން ފުރިހަމަކުރީ އެންމެ ދެ އަހަރުގެ ތެރޭގައި. ވެރިރަށް މާލެއާއެކު، އާބާދީ އެންމެ ބޮޑެތި 58 ރަށަށް، ދިރާގުގެ ހައި ސްޕީޑް އިންޓަނެޓްގެ ޚިދުމަތް މިހާރު ލިބޭ. ރަށުގެ ޢަދަދު މަދުވިޔަސް، އެއީ ރާއްޖޭގެ އާބާދީގެ 75 އިންސައްތަ.\nއަޅުގަނޑުމެން މިހާރު އެއް ރަށުން އަނެއް ރަށަށް މުވާޞަލާތު ކުރަމުން މިގެންދަނީ، ރާއްޖޭގެ އެންމެ އުތުރުން އެންމެ ދެކުނަށް، ކަނޑުގެ އަޑިން ގުޅައިލާފައިވާ 1253 ކިލޯމީޓަރުގެ ފައިބަރ އޮޕްޓިކް ކޭބަލް ވިއުގައަކުން. މިދެންނެވި ވިއުގައަކީ މި ރާއްޖޭގެ އިޤްތިޞާދީ، ޞިއްޙީ އަދި އިޖްތިމާޢީ ތަރައްޤީއަށް އިންޤިލާބީ ބަދަލުތަކެއް ގެނުވި ވިއުގައެއް.\nސަރުކާރުގެ ޞިއްޙީ ޚިދުމަތުގެ ނިޒާމުގެ ތެރޭގައި ހިމެނޭ، ސަރަޙައްދީ އަދި އަތޮޅު ހޮސްޕިޓަލްތަކާއި، ރަށްރަށުގެ ޞިއްޙީ މަރުކަޒުތަކާއި، ހެލްތު ޕޯސްޓުތައް މިހާރުވަނީ، ޑިޖިޓަލް ވިއުގައިން ގުޅައިލެވިފައި. އަތޮޅު ތަޢުލީމީ މަރުކަޒުތަކާއި، ރަށްރަށުގެ ސްކޫލްތަކާއި މަދަރުސާތައްވެސް ވަނީ އެ ވިއުގައިން ގުޅައިލެވިފައި. ޝަރުޢީ ކޯޓުތައްވެސް ވަނީ އެ ވިއުގައިގެ ތެރެއިން އެއްތަން ކުރެވިފައި.\nވިޔަފާރިއާއި މުވާޞަލާތީ ދާއިރާ ފަހަނައަޅައި، އިޖްތިމާޢީ ގުޅުންތަކުގައިވެސް، ދިރާގު އަންނަނީ ވަރަށް މުހިންމު ޚިދުމަތްތަކެއް ދެމުން. ރާއްޖޭގައި އިންޓަނެޓް ވިއުގައިގެ ތެރެއިން، ޓީ.ވީ.ގެ ޚިދުމަތް ފޯރުކޮށްދޭން ފެށި ފުރަތަމަ ކުންފުންޏަކީވެސް ދިރާގު. އެ މަޝްރޫއުގެ ދަށުން، ދިރާގު ޓީ.ވީ.ގެ ޚިދުމަތް، ރާއްޖޭގެ އާބާދީގެ 72 އިންސައްތައަށް މިހާރު ލިބެމުންދޭ.\nޑިޖިޓަލް ޒަމާނެއްގެ ތެރެއަށް އަޅުގަނޑުމެން ވަދެގެން ދާއިރު، އިންސާނީ ވަސީލަތްތައް ތަރައްޤީ ކުރުމުގައި، ޑިޖިޓަލް ކޮމިޔުނިކޭޝަނާއި ޑިޖިޓަލް ޓެކްނޮލޮޖީގެ ބޭނުން ހިފެނީ، އެންމެ ރަނގަޅަށްތޯ އަޅުގަނޑުމެން ވިސްނައިލުން ރަނގަޅު. އެ ދާއިރާތަކުން ދިވެހި ޒުވާނުން އުފެއްދުމަށް، އިތުރު ހިތްވަރެއްލުމަކީ، ރާއްޖޭގެ ތަރައްޤީއަށް ވަރަށް މުހިންމު ކަމެއް ކަމުގައި ދެކެން.\nޑިޖިޓަލް ޓެކްނޮލޮޖީއަކީ އެއްވެސް އިމެއް، ހިފެހެއްޓުމެއްނެތި ތަރައްޤީވެ ފައްކާވަމުން އަންނަ ޞިނާޢަތެއް. ޒުވާނުންނަކީ އަބަދުވެސް ބަދަލުވުމާއި، އައު ކަންތަކަށް ތަރުޙީބުދޭ ބަޔަކަށްވާއިރު، އީޖާދީ އުފެއްދުންތަކަށް ޒުވާނުން އަހުލުވެރި ކުރުމުގައި، މިހާރަށްވުރެ ފުޅާގޮތެއްގައި، ޑިޖިޓަލް ޓެކްނޮލޮޖީގެ ބޭނުން ހިފުމާމެދު އަޅުގަނޑުމެން ވިސްނަންވެއްޖެ.\nއަޅުގަނޑު ގަބޫލުކުރާ ގޮތުގައި، މި ކަމުގައިވެސް ދިރާގަށް ވަރަށް އިސް ދައުރެއް އަދާކުރެވިދާނެ. ރާއްޖޭގެ ތަޢުލީމީ ނިޒާމުގެ ތެރެއިން، ޑިޖިޓަލް ޓެކްނޮލޮޖީއަށް ދަރިވަރުން އަހުލުވެރި ކުރެވިދާނެ ގޮތްތަކަކީ ކޮބައިތޯ ބަލައި، އެކަން ތަންފީޒު ކުރެވޭނެ ގޮތްތަކާމެދު، ތިޔަބޭފުޅުން ވިސްނުން ހިންގަވާނެ ކަމަށް އަޅުގަނޑު އުންމީދު ކުރަން.\nއަޅުގަނޑުގެ ދުޢާއަކީ، ރާއްޖޭގެ މުވާޞަލާތީ ޚިދުމަތްތައް ދުވަހުން ދުވަހަށް ތަރައްޤީކޮށް، ޒަމާނީ ޓެކްނޮލޮޖީގެ ލުއިފަސޭހަކަން ރައްޔިތުންނަށް ފޯރުކޮށްދިނުމަށް، ދިރާގުން ކުރަމުންދާ މަސައްކަތުގައި، މާތް ﷲ ބަރަކާތް ލައްވައި ކާމިޔާބު ދެއްވުން. ދިވެހިރާއްޖެއަށް ފާގަތި އަމާން ދުވަސްތަކެއް މިންވަރު ކުރައްވާށި! އާމީން.


"Beatles" ge lhemakah 910,000 dollaru | Mihaaru\nއަތުން ލިޔެފައިވާ "ބީޓްލްސް" ގެ ޅެމަކަށް 910،000 ޑޮލަރު\n14 އެޕްރީލް 2020 - 07:39 1 comment\nއޮކްޝަން ހައުސް ޖޫލިއަންސް އޮކްސްޝަންސް އިން "ދަ ބީޓްލްސް އޮކްޝަން" ގެ ނަމުގައި ކުރިއަށް ގެންދިޔަ ނީލަމުގައި ބޮޑު އަގަކަށް ވިއްކައިލީ 1968 ގައި ނެރުނު ލަވަ "ހެއި ޖޫޑް" ގެ ޅެމެވެ. ބޮޑު އަގެއްގައި ޅެން ވިކުނު އިރު، އެއީ އެ ނީލަމުގައި ވިއްކައިލަން ހުޅުވައިލި އަގަށް ވުރެ ހަ ގުނަ ބޮޑު އަގެކެވެ. ކުރިން ލަފާކޮށްފައި އޮތީ ޅެން 160،000-180،000 ޑޮލަރާ ދެމެދުގެ އަގަކަށް ވިއްކައިލެވޭނެ ކަމަށެވެ.\nބީޓްސްލް ރޫޅުނުތާ 50 އަހަރާ ދިމާކޮށް ބޭއްވި ނީލަމުގައި ވަނީ ބޭންޑްގެ އިތުރު ތަކެތި ވެސް ވިއްކާލައިފަ އެވެ. އޭގެ ތެރޭގައި ގިޓަ އާއި އޮޓޯގްރާފް ހިނަމާފައިވާ ގިނަ އަދަދެއްގެ ތަކެއްޗާއި ލަވަހޮޅި އަށް ލައްވާ ޑިސްކް ފަދަ އެއްޗެހި ހިމެނެ އެވެ.\nނީލަމުގައި ވިއްކައިލި އަތުން ލިޔެފައިވާ "ބީޓްލްސް" ގެ ޅެމަކީ އެ ބޭންޑްގެ ބާނީ އަދި އެއް ލީޑް ވޯކަލިސްޓްގެ ތެރޭގައި ހިމެނުނު ޖޯން ލެނަންގެ ކައިވެނި ރޫޅުމާ ގުޅިގެން އޭނާގެ ފިރިހެން ދަރިފުޅަށް ލިބުނު ހިތްދަތިކަމަށް ޝިފާއެއް ހޯދައި ދިނުމުގެ ގޮތުން މެކާޓްނީ، 72، ލިޔުނު ލަވައެކެވެ. ލެނަން ވަނީ އުމުރުން 40 އަހަރުގައި 1980 ގައި މަރާލައިފަ އެވެ.\nޅެމުގެ ނަމަކަށް އެންމެ ފުރަތަމަ ހަމަޖެއްސީ ލެނަންގެ ފިރިހެން ދަރިފުޅު އަދި މިހާރު އުމުރުން 57 އަހަރުގެ ޖޫލިއަން ޖޯން ޗާލްސް ލެނަންގެ ނަމާ ގުޅުވައިގެން "ހެއީ ޖޫލްސް" އެވެ.\nފަހުން "ހެއި ޖޫޑް" ގެ ނަން ދީގެން ނެރުނު އެ ލަވަ އަކީ ގްރެމީ އެވޯޑްސްގައި ވެސް އެތައް ނޮމިނޭޝަނެއް ލިބުނު ލަވައެކެވެ. އޭގެ ތެރޭގައި ރިކޯޑް އޮފް ދި އިޔާ، ސޯންގް އޮފް ދި އިޔާ އަދި ބެސްޓް ޕޮޕް ޕަފޯމަންސް ބައި އަ ޑުއޯ ހިމެނެ އެވެ.\nމިއުޒިކް ދުނިޔޭގައި އެންމެ ވިދައިލި ބޭންޑްތަކުގެ ތެރޭގައި ހިމެނޭ "ބީޓްލްސް" އަކީ 1960 ގައި ވުޖޫދަށް އައި ބޭންޑެކެވެ. އަދި އެ ބޭންޑްގެ ރަން ޒަމާން 1970 އާ ހަމައަށް ކުރިއަށް ދިޔަ އެވެ. ބޭންޑްގެ މައި ހަތަރު މެމްބަރުންނަކީ މެކާޓްނީ އާއި ލެނަން އާއި ޖޯޖް ހެރިސަންގެ އިތުރުން ރިންގޯ ސްޓާ އެވެ. މި ހަތަރު މެމްބަރުންގެ ތެރެއިން މިހާރު ދުނިޔޭގައި ތިބީ މެކާޓްނީ އާއި ރިންގޯ އެވެ.\n"ބީޓްލްސް" އިން މިހާތަނަށް މަގުބޫލު އެތައް ލަވައެއް ގެނެސްދީފައިވެ އެވެ. ބޭންޑުން ނެރުނު ސްޓޯޑިއޯ އަލްބަމްތަކުގެ އަދަދު 23 އަށް އަރަ އެވެ.


Netanyahuge mahchah corruptionge dhauvaa ufulaifi\nމިއީ އިސްރާއީލުުގެ ބޮޑު ވަޒީރެއްގެ މައްޗަށް ކުށެއްގެ ދައުވާ އުފުލޭ ފުރަތަމަ ފަހަރުކަން ފާހަގަކޮށްލެވޭ\nކ. މާލެ | 22 ނޮވެންބަރ 2019 | ހުކުރު 08:44 | 2,757\nއިސްރާއީލުގެ ބޮޑު ވަޒީރު ބެންޖަމިން ނަތަންޔާހޫ - ގޫގުލް\nއިސްރާއީލުގެ ބޮޑު ވަޒީރު ބެންޖަމިން ނަތަންޔާހޫގެ މައްޗަށް ކޮރަޕްޝަންގެ ދައުވާ އުފުލައިފިއެވެ.\nމިއީ އިސްރާއީލުުގެ ބޮޑު ވަޒީރެއްގެ މައްޗަށް ކުށެއްގެ ދައުވާ އުފުލޭ ފުރަތަމަ ފަހަރުކަން ފާހަގަކޮށްލެވެއެވެ.\nއޭނާ މަގާމުން އިސްތިއުފާ ދޭން ނުޖެހުނު ނަމަވެސް މިއަހަރު އެގައުމުގައި ތިން ވަނަ ފަހަރަށް އިންތިހާބެއް ބޭއްވުމުގެ ޖާގަ ބޮޑުކަމަށް ބޭރުގެ ޙަބަރުފަތުރާ ވަސީލަތްތަކުން ރިޕޯޓުކުރެއެވެ. އޭނާއާއި އިދިކޮޅު ފަރާތްތަކުން ދަނީ އިސްތިއުފާ ދިނުމަށް ގޮވާލަމުންނެވެ.\nތަހުގީގަށް އެނގިފައިވާ ގޮތުގައި އޭނާ ވަނީ ތިން ފަހަރެއްގެ މަތިން ރިޝްވަތުގެ މުއާމަލާތްތައް ހިންގާފައެވެ. އެގޮތުން އޭނާގެ ރައްޓެހިންނާއި އެއްކޮޅަށް މީޑިއާ ބޭނުންކޮށްގެން ހަބަރު ފެތުރުމުގެ ބަދަލުގައި އެތައްހާސް ރުފިޔާއެއްގެ ރަލާއި ސިގަރ ބައްލަވައިގަންފައިވެއެވެ. ތަހުގީގަށް އެނގިފައިވާގޮތުގައި އޭނާ ވަނީ ރައްޓެއްސެއްގެ އަތުން އިސްރާއީލުގެ 200000 ރުފިޔާގެ ރާ ބައްލަވައިގަންފައެވެ.\nއޭނާގެ މައްޗަށް ކުރެވޭ އެންމެ ބޮޑު ތުހުމަތަކީ އޭނާއާއި އެއްކޮޅަށް ހަބަރު ލިޔުމުގެ ބަދަލުގައި މީޑިއާގައި ހަރަކާތްތެރިވާ ރައްޓެއްސެއްގެ ކުންފުންޏަކަށް ފައިދާ ވާގޮތަށް ގަވާއިދެއް ފާސްކުރުމެވެ.\nނަތަންޔާހޫ ވަނީ އޭނާގެ މައްޗަށް އުފުލިފައިވާ ދައުވާތައް ދޮގުކޮށްފައެވެ. އަދި އޭނާ ވަނީ ތަކުރާރުކޮށް މީޑިއާ، ފުލުހުންނަށާއި އަދި ޖަސްޓިސް ސިސްޓަމަށް ފާޑު ވިދާޅުވެފައެވެ. އޭނާ ވަނީ މިއީ ފުލުހުން ރާވައިގެން ކުރާ ކަމެއްގެ ގޮތުގައި ސިފަކުރައްވާފައެެވެ.\nއެންމެ ގިނަ އަދަދަކަށް ރާއްޖެއަށް މީހުން އައި ދުވަހަކީ ހޮނިހިރު ދުވަސް!


Spain: Muskulhinthakeh maruvaan dhookohli mahsala balanee\nސްޕެއިން: މުސްކުޅިންތަކެއް މަރުވާން ދޫކޮށްލި މައްސަލަ ބަލަނީ\nސްޕެއިންގެ ސިފައިންނަށް ފެނުނު އިރު އޭގެ ތެރެއިން އެއް ބައި މީހުން މަރުވެފައިވާކަމަށްވެސް ރިޕޯޓުތައް ވަނީ ބުނެފަ އެވެ. -- ފޮޓޯ: ރޮއިޓާސް\nމެޑްރިޑް (މާޗް 25) - ސްޕެއިންގެ ބައެއް ރިޓަޔާމަންޓް ހޯމްތަކުގައި އުމުރުން ދުވަސްވީ މީހުންތަކެއް މަރުވާން ދޫކޮށްލާފައިވާ މައްސަލަ ތަހުގީގު ކުރަން ފަށައިފި އެވެ.\nސްޕެއިންގެ ހޮސްޕިޓަލުތަކަށްވެސް ނުކަތާވަރަށް އެ ބަލި ޖެހޭ މީހުންގެ އަދަދު ވަނީ އިތުރުވެފަ އެވެ. އަދި މީހުން ދިރިއުޅޭ ގޭބީސީތަކުގައި މަރުވާ މީހުންގެ ހަށިގަނޑުތައް ގެންދިޔުމަށްވެސް އެތަކެއް ދުވަހެއް ހޭދަވަމުންދާ ކަމުގެ ކަންބޮޑުވުންތައްވެސް ވަނީ އިންތިހާއަށް އިތުރުވެފަ އެވެ.\nޑަބްލިޔޫއެޗްއޯ ސްޕެއިން ކޮރޯނާ ވައިރަސް + ކޮވިޑް-19 ކޮވިޑް-19 އިގެ ބަލާއާފާތް


BREAKING NEWS: Record Adhadhakah Meehun Maruve, Fassi Vejje - Vaguthu\nއަދިވެސް ކޮންޓްރޯލެއް ނެތް، ކުރިއަށް އޮތީ ދަތި ދުވަސްތަކެއް -2ގަޑިއިރު ކުރިން\nރެކޯޑް އަދަދަކަށް މީހުން ފައްސިވެ، މަރުވެއްޖެ\n1 ހަފްތާ ކުރިން ( މާޗް 27, 2020 )\nމިއަދު ކޮވިޑް-19 ޖެހިގެން މަރުވި މީހުންގެ އަދަދާއި ފައްސި (ޕޮޒިޓިވް) ވެފައިވާ މީހުންގެ އަދަދު ރެކޯޑް މިންވަރަކަށް އިތުރުވެއްޖެއެވެ.\nމިއަދު މިހާތަނަށް ލިބިފައިވާ މައުލޫމާތައް ބަލާއިރު 2390 މީހުން މިއަދު މަރުވެއްޖެއެވެ. މީގެ ކުރިން އެންމެ ގިނަ މީހުން މަރުވީ އިއްޔެ އެވެ. އިއްޔެ 2388 މީހުން މަރުވިއެވެ. 24 ވަނަ ދުވަހު 2381 މީހަކު މަރުވިއެވެ. 23 ވަނަ ދުވަހު މަރުވީ 1873 މީހުންނެވެ.\nމިއަދު މިހާތަނަށް 51 ގައުމަކުން މީހުން މަރުވެފައި ވެއެވެ. މިއަދު ބައެއް ގައުމުތަކުން މަރުވި މީހުންގެ އަދަދުތައް އަދި ނުލިބޭތީ މަރުވި ގައުމުތަކުގެ އަދަދު ވަރަށް ބޮޑަށް އިތުރުވާނެ އެވެ.\nމިއަދު މިހާތަނަށް 49392 މީހުން ވަނީ ފައްސި ވެފައެވެ. އިއްޔެ 48461 މީހުން ފައްސިވިއެވެ. 24 ވަނަ ދުވަހު 43544 މީހުން ފައްސިވިއެވެ. 23 ވަނަ ދުވަހު 41371 ފައްސިވިއެވެ.\nކޮވިޑް-19 އަށް މީހުން ފައްސިވަމުންދާ އަދަދާއި މަރުވަމުންދާ އަދަދަށް ބަލާއިރު އަދި ގިނަ ގައުމުތަކުގައި ބަލި ކޮންޓްރޯލް ކުރެވެމުންދަ ކަމަކަށް ނުބެލެވެއެވެ. އެހެންކަމުން ކުރިއަށް އޮތް ދުވަސްތަކުގައި ބަލި ޖެހޭ މީހުންނާއި މަރުވާ މީހުންގެ އަދަދު އަދި އެތައް ހާހަކަށް އިތުރުވެގެން ދާނެއެވެ.\nމިހާރު އެންމެ ބޮޑަށް ހާލަތު ގޯސްވެފައިވާ އިޓަލީވިލާތުގެ ހާލަތު ދުވަހުން ދުވަހަށް އަދިވެސް ދަނީ ގޯސްވަމުންނެވެ. އެމެރިކާ އާއި ސްޕޭން އަދި ފްރާންސްގެ ހާލަތު ވެސް ފެންނަނީ ގޯސްވަމުންދާ މަންޒަރެވެ.\nކޮވިޑް-19 އިން ސަލާމަތްވާން ދުނިޔޭގެ ގިނަ ގައުމުތައް ވަނީ މިހާރު ވެސް ފުރަބަންދު (ލޮކްޑައުން) ކޮށްފައެވެ. ގައުމުތައް ފުރަބަންދު ކުރުމުގެ ސަބަބުން ދުނިޔެ ވަނީ ގާތްގަނޑަކަށް ހުއްޓިފައެވެ. އިޤުތިޞާދީ ގިނަ މަސައްކަތްތައް ކުރިއަކަށް ނުދެއެވެ. ދުނިޔޭގެ އެކި ގައުމުތަކުގެ ހިއްސާގެ ބާޒާރުތައް ކޮންމެ ދުވަހަކު ދަނީ ދަށްވަމުންނެވެ.\nބައެއް ތަޖުރިބާކާރުން ވިދާޅުވާ ގޮތުގައި މިހާރު ދުނިޔެއަށް ކުރިމަތިވެފައި މިވާ ހާލަތުން އަރައިގަންނަން 18 ވަރަކަށް މަސްދުވަސް ވެސް ހޭދަވުން އެކަށީގެންވެއެވެ،


Nurahkaatheri Undhonyeh, Maruge Ethi Faharakun Salaamai Vee Hama Kiriyaa! - Vaguthu\nނުރައްކާތެރި އުނދޯންޔެއް، މަރުގެ އެތިފަހަރަކުން ސަލާމަތްވީ ހަމަ ކިރިޔާ!\nރަޝިއާގެ ފަރުބަދައެއް މަތީ ނުރައްކާތެރި ގޮތަކަށް ހަދާފައިވާ އުނދޯންޔެއް ކަނޑައިގެން ގޮސް ދެ އަންހެނަކު ފަރުބަދަ މަތިން ވެއްޓިއްޖެއެވެ.\nރަޝިއާގެ ފަރުބަދައެއް މަތީ ހަދާފައިވާ އެ އުނދޯލީގެ ސަބަބުން އެ ހާދިސާ ހިނގާފައިވާއިރު، އެ އުނދޯންޔަކީ 6،300 ފޫޓު އުސް ފަރުބަދައެއް މަތީ ހަދާފައިވާ އުނދޯންޔެކެވެ.\nމީސްމީޑިއާގައި އެ ދެ އަންހެނުން ވެއްޓޭ މަންޒަރު ފެންނަ ވީޑިއޯއެއް ދައުރުވަމުން އަންނައިރު، ގިނަ ބަޔަކަށް ވަނީ އެކަމުގެ ސަބަބުން ބިރުވެރިކަމެއް ގެނުވާފައެވެ.\nއެވީޑިއޯއިން ފެނިގެން ދަނީ އެ ދެ އަންހެނުން އުނދޯލީގައި އިށީންނަތާ ކުޑައިރުކޮޅެއް ފަހުން މީހަކު އުނދޯލި ހެއްލާ މަންޒަރެވެ. އަދި އުނދޯލި ހެއްލާ ބާރުމިން 2-3 ފަހަރު އަވަސްކޮށްފައިވާއިރު، އެންމެ ފަހުން އޭނާ އުދޯލި ކޮށްޕާލާތަނާ ގޮތަކަށް އޭގެ ޖަހާފަ ހުރި ޗޭނު ކަނޑައިގެން ގޮސް އެމީހުން ވަނީ ފަރުބަދަ މަތިން ވެއްޓިފައެވެ.\nއެގައުމުގެ މީޑިއާތަކުން ރިޕޯޓް ކޮށްފައިވާ ގޮތުގައި އެމީހުން ވެއްޓިގެން ގޮސް ޖެހިފައިވަނީ ފަރުބަދަ ތިރިއަށްވާ ގޮތަށް ހުރި ތަނެއްގައެވެ. އެގޮތަށް ޖެހުމުނު ނަމަވެސް ސީރިއަސް އަނިޔާތަކެއް އެމީހުންނަށް ނުލިބެއެވެ. އެހެންކަމުން އެފަދަ ނުރައްކާތެރި ހާދިސާއަކުން އެމީހުން މަރުން ސަލާމަތް ވެފައި ތިބީ ހަމަ ކިރިޔާ ކަމަށް ބައެއް ފަރާތްތަކުން ބުނެއެވެ.\nމި މަންޒަރު ފެންނަ ވީޑިއޯ މީސްމީޑިއާގައި ދައުރުވަމުން އަންނާތީ ބައެއް ފަރާތްތަކުން ވަނީ އެފަދަ ވީޑިއޯ ހިއްސާ ނުކުރުމަށް އެދިފައެވެ. އެހެން ނަމަވެސް އިތުރު ބަޔަކު ބުނެފައިވަނީ އެފަދަ ވީޑިއޯ އާއްމުން ހޭލުންތެރި ކުރުމަށް އާއްމު ކުރަން ޖެހޭ ކަމަށާއި އެފަދަ ކަމެއް ކުރާއިރު، ރައްކާތެރިކަން ކަށަވަރު ކުރަން ޖެހޭ ކަމަށެވެ.


Falatheenuge Activist Rifka El Kurd 103 Aharufulhuga Avahaara Vejje | Dhiislam\nމިދިޔަ އަންގާރަ ދުވަހުގެ ވަޤުތެއްގައި، ފަލަސްޠީނުގެ އެކްޓިވިސްޓެއްކަމަށްވާ ރިފްޤާ އަލްކުރްދު، 103 އަހަރުފުޅުގައި އަވަހާރަވެއްޖެއެވެ.\nއުއްމު ނަބީލްގެ ނަމުން މަޝްހޫރުވެފައިވާ ފަލަސްޠީނުގެ މިނިވަންކަމަށް މަސައްކަތް ކުރައްވާ އެކްޓިވިސްޓު ރިފްޤާ އަލްކުރްދަކީ އައްސޭރިފަށުގެ ރަށެއްކަމަށްވާ ހައިފާއަށް އުފަން ބޭކަނބަލެކެވެ. އެހެނަސް ފަލަސްޠީނުގެ އެތައް ބަޔަކު، އެބައިމީހުންގެ ރަށްތަކުންނާއި ގެތަކުން ނެރެލެވި، އިސްރާއީލުންގެ ސަރަޙައްދެއް ބިނާކުރެވުނު 1948 ގެ އައްނަކްބާގެ ދުވަހުން ފެށީގެން އޭނާ ދިރިއުޅެމުންދަނީ އިރުމަތީ ޤުދުސްގައެވެ.\nމީގެ ފަހުން 1956 ވަނަ އަހަރު، މިސަރަޙައްދު އުރްދުންގެ ވެރިކަމުގެ ދަށުގައި އޮތްއިރު، އެބައިމީހުންވަނީ އދ އާއި ވާރކްސް އޭޖެންސީ އޮފް ޕެލަސްޓައިނާއި ގުޅިގެން ޝައިޚް ޖައްރާޙްގެ އަވަށުގައި، ފަލަސްޠީނުގެ ރައްޔިތުންނަށް ގެދޮރު ބިނާކޮށްދެއްވާފައެވެ. ރިފްޤާގެ ޢާއިލާއަށް، ގެދޮރުނެތި3އަހަރުދުވަހު އުޅުއްވުމަށްފަހު، ބޯހިޔާވަހިކަން ލިބިލެއްވީ މިހާ ހިސާބުންނެވެ.\nއެހެނަސް، 1967 ގައި ހިނގި މެދުއިރުމަތީގެ ހަނގުރާމަތަކަށްފަހު، އިރުމަތީ ޤުދުސް އިސްރާއީލުގެ އަތްދަށަށް ދިޔައެވެ. އެހިސާބުން 1972 ވަނަ އަހަރު، އެސަރަޙައްދުގައި ވަޒަންވެރިވި އިސްރާއީލުގެ ރައްޔިތުން، ރިފްޤާ ދިރިއުޅުއްވި ޝައިޚް ޖައްރާޙްގެ ކަރަމުލް ޖާޢޫނީ ސަަރަޙައްދުގެ ބިންތަކަކީ އެބައިމީހުންގެ ބިންތައްކަމަށް ދަޢުވާ ކޮށް، ކޯޓަށް އެމައްސަލަ ލިއެވެ.\n1970 ގެ އަހަރުތަކުގައި އިސްރާއީލު ސަރުކާރުން ފާސްކޮށްފައިވާ ޤާނޫނެއްގެ ދަށުން، ކުރީ ޒަމާނުގެ މިލްކުވެރިކަން ޘާބިތުކުރާ ލިޔުންތައް ބޭނުންކޮށްގެން އިސްރާއީލުގެ ރައްޔިތުންނަށް، ފަލަސްޠީނުގެ ރައްޔިތުންގެ ބިންތައް "އަނބުރާ" ހޯދިދާނެއެވެ. މިޤާނޫނުގެ ދަށުން ފަލަސްޠީނުގެ ރައްޔިތުންނަށް، ކުރިން ހައްދާފައިވާ މިލްކުވެރިކަން ޘާބިތުކުރާ ލިޔުންތައް ބޭނުންކޮށްގެން، އެބައިމީހުންގެ ބިން، އަނބުރާ ހޯދުމުގެ ޙައްޤު ހޯދާދީފައެއް ނުވެއެވެ. މިޤާނޫނުގެ ދަށުން އިސްރާއީލުގެ ރައްޔިތުންވަނީ، ޢުޘްމާނީ ޚިލާފާތުގެ ދަށުގައި 1885 ގައި އެބައިމީހުން ގަނެފައިވާ ބިންކަމަށް ބުނެ މިސަރަޙައްދުގެ 4.7 އޭކަރުގެ ބިން ފަލަސްޠިނުގެ ރައްޔިތުން އަތުން އަތުލަން ދަޢުވާކޮށްފައެވެ.\n15 ޖުލައި 2008 ވަނަ އަހަރު، އިސްރާއީލުގެ ސުޕްރީމު ކޯޓުން، ފަލަސްޠިނުގެ ބައެއް ޢާއިލާތައް އެބައިމީހުންގެ ގެއިން ނިކުތުމަށް އެންގިއެވެ. މިއެންގުމުގެ ސަބަބުން އިޙްތިލާލީ ވަޒަންވެރިންވަނީ އެގޭގެ އެއް ބަޔަކީ އެބައިމީހުންގެ ބިމުގައި ހަދާފައިވާ ބިމެއްކަމަށް ދަޢުވާކޮށް އެގެއާއި ގޯތިން ބައެއް ގަދަބާރުން އަތުލާފައެވެ. މިހެންކަމުން އެނާއާއި، އޭނާގެ ފިރިމީހާއާއި،5ދަރިންނާއި، އެ5ދަރިންގެ ޢާއިލާއަށް މަޖުބޫރުވީ ގޭގެ ވަކިތަންކޮޅަކަށް ދިރިއުޅުން ބަދަލުކޮށް، ޔަހޫދީންނަށް އޭނާގެ ގޭގެ އެއްބައިދޭށެވެ. ރިފްޤާ ދިރިއުޅެމުންދާ ބަޔާއި ޔަހޫދީން އުޅޭ ވަކިވެފައިވަނީ ހަމައެކަނި ފާރަކުންނެވެ. އަދި ގޯތިތެރޭގގައި ދެބައި ވަކިކުރެވުމަށް އަޅުވާލެވިފައިވަނީ ފޮތިގަނޑެކެވެ. ޔަހޫދީން އޭނާގެ ގެ އަތުލާފައިވަނީ ދިރިއުޅުމަކަށްނޫނެވެ. ރިފްޤާ ވިދާޅުވާ ގޮތުގައި، ގޭގެ އެބަޔަށް ޔަހޫދީން ވަންނަނީ ޖަމާޢަތް ޖަމާޢަތަށެވެ. ވަދެ ނަށާ، ދުޢާކޮށް، ރިފްޤާގެ ޢާއިލާއަށް ލަޢުނަތްދީ ހަދާ، އެބައިމީހުން ދިޔުމުން، ދުވަސްކޮޅަކަށްފަހު އެހެން ޖަމާޢަތެއްގެ ބަޔަކު އާދެއެވެ.\nޔަހޫދީން، އޭނާގެ ގޭގެ ބާކީ ބައި އަތުލުމަށް ގިނަ މަސައްކަތްތަކެއް ކުރި މަސައްކަތުގައި ރިފްޤާއަށާއި، އޭނާގެ އާއިލާގެ މީހުންނަށް އަނިޔާކޮށް، މުދަލަށް ގެއްލުންދީ ހެދިއެވެ. ރިފްޤާގެ 50 އަހަރުގެ އަންހެން ދަރިފުޅު ފަރުވާކުރަން4ފަހަރު ހަސްފަތާލަށް ގެންދަން ޖެހުނީ އެބައިމީހުންގެ އަނިޔާގެ ސަބަބުންނެވެ. އެދަރިފުޅަކީ ހިތުގެ މައްސަލަ ހުންނަ ބޭފުޅެއްކަމުން، އެބައިމީހުން އަނިޔާކުރާއިރު، ހިތުގެ ކައިރީގައި ޖެހޭތޯ، ޔަހޫދީން މަސައްކަތްކުރާ ކަމަށް ރިފްޤާ ވިދާޅުވެފައިވެއެވެ. އެއްފަހަރު، އެދަރިފުޅުގެ ފުރާނަ ސަލާމަތްކުރެވުނީ އަވައްޓެރި ޑޮކްޓަރެއް އޭނާއަށް އެހީތެރިވުމަށް އަވަސްވެގަތުމުން ކަމަށްވެސް އޭނާ ވިދާޅުވެފައިވެއެވެ.\nމިކަމަށް ރިފްޤާގެ ރައްދު ފިޢުލަކަށްވީ، އޭގޭގެ ގޯތީގައި ޚައިމާ ހަދާ، އެއީ އިންސާނީ ޙައްޤުތަކަށް، އަދި ފަލަސްޠިނުގެ ރައްޔިތުންގެ މިނިވަންކަމަށް މަސައްކަތްކުރާ ޖަގަހައަކަށް ހެދުމެވެ. އެނާގެ ގެކޮޅު ބަދަލުވެގެން ދިޔައީ، ފަލަސްޠިނުން އިސްރާއީލުގެ ރައްޔިތުން ކުރާ އަނިޔާއާއި ދެކޮޅަށް ތެދުވުމުގެ ރަމްޒަކަށެވެ.\nޤުދުސްގެ އަހްލުވެރިން ރިފްޤާ ޞިފަ ކުރައްވަމުން ގެންދަވަނީ އޭނާއަކީ އިޙްތިލާލީ ބާރުތަކުގެ ކުރިމަތީގައި ޘާބިތުކަން ދައްކާލި އައިޤޫނާއެއްގެ ގޮތުގައެވެ. އޭނާ އަވަހާރަވުމާއި އެކު، ފަލަސްޠިނާއި ޢަރަބި ދުނިޔޭގެ ސޯޝަލް މީޑިޔާގައިވަނީ އޭނާއަށް ވަދާޢު ކޮށްފައެވެ. އަދި އޭނާގެ މަރަކީ ޤުދުސްގެ "ހިލަތަކަށް ދަންދެން ރޮއްވާލި" ކަމެއްގެ ގޮތުގައި ދަނީ ޞިފަކުރެވެމުންނެވެ.\nރިފްޤާ އަލްކުރްދަކީ އަކީ ފަލަސްޠީނުގެ އަންހެން ކަނބަލުންނަށް، އަދި އެންމެހާ މުސްލިމު ކަނބަލުންނަށްވާ މިސާލެކެވެ. އަދި އެނާއަކީ ފަލަސްޠީނުގެ ރައްޔިތުންގެ މުޤާވަމާގެ ރަމްޒެކެވެ. މާތް ﷲ އޭނާއަށް ރަޙްމަތް ލައްވާ، އޭނާގެ ވަރުގަދަ ޖިހާދަށް ހެޔޮ ޖަޒާ ދެއްވާށިއެވެ.


JSC ge mirey ge ninmun gaanoonu asaasee aa hilaafu: Usham\nޖޭއެސްސީގެ މިރޭގެ ނިންމުން ގާނޫނު އަސާސީއާ ހިލާފު: އުޝާމް\nއުޝާމް: އޭނާ ވަނީ ޖޭއެސްސީގެ ނިންމުމަށް ފާޑުވިދާޅުވެފަ --\nސުޕްރީމް ކޯޓުގެ އަމުރު ގަބޫލު ނުކުރުމަށް މިރޭ ޖުޑީޝަލް ސާވިސް ކޮމިޝަން (ޖޭއެސްސީ)އިން ނިންމި ނިންމުން ވެސް ވާނީ ގާނޫނު އަސާސީއާ ހިލާފު ބާތިލް ނިންމުމަކަށް ކަމަށް ވިލިމާލެ ދާއިރާގެ މެންބަރު އަހުމަދު އުޝާމް ވިދާޅުވެއްޖެ އެވެ.\nސުޕްރީމް ކޯޓުގެ ފަނޑިޔާރު އަބްދުﷲ ދީދީ ސަސްޕެންޑް ކުރުމަށް އިއްޔެ ޖޭއެސްސީއިން ނިންމި ނިންމުން ތަންފީޒު ކުރަން ހުއްޓުވައި މިއަދު ހަވީރު ސުޕްރީމް ކޯޓުން ވަގުތީ އަމުރެއް ނެރުނެވެ. ނަމަވެސް އެ އަމުރަކީ ޖޭއެސްސީގެ މަސައްކަތަށް ހުރަސް އަޅާ އަމުރެއް ކަމަށް ބުނެ، ފަނޑިޔާރު ދީދީގެ ސަސްޕެންޝަން ދެމި އޮންނާނެ ކަމަށް ޖޭއެސްސީއިން ވަނީ ނިންމާފަ އެވެ.\nއެ ނިންމުމަށް ފާޑުވިދާޅުވެ، ބަންޑާރަ ނައިބުގެ ނައިބުކަން ކުރިން ކުރައްވާފައިވާ އުޝާމް މިރޭ ވިދާޅުވީ މިދިޔަ އަހަރުގެ ފެބުރުއަރީ މަހުގެ އެއްވަނަ ސުޕްރީމް ކޯޓުގެ އަމުރު ގަބޫލު ނުކުރަން ސަރުކާރުން ނިންމި ނިންމުން ގާނޫނު އަސާސީއާ ހިލާފު ކަމަށް ބުނާ ނަމަ، މިރޭގެ ޖޭއެސްސީގެ ނިންމުން ވެސް ގާނޫނު އަސާސީއާ ހިލާފުވާނެ ކަމަށެވެ.\nގާނޫނު އަސާސީގައިވާ ގޮތުން އަދުލުއިންސާފުގެ މަތީ ފަރާތަކީ ސުޕްރީމް ކޯޓެކެވެ. އެ ކޯޓުގެ އަމުރުތަކާއި ހުކުމްތަކަށް ހުރިހާ ފަރާތަކުން ވެސް ތަބާވާންޖެހޭނެ އެވެ.\nއުޝާމް ވަނީ ޝަރުއީ ދާއިރާ އިސްލާހު ކުރުމުގެ ނަމުގައި ހިތުހުރިހާ ގޮތަކަށް އަމަލު ނުކުރެވޭނެކަން ފާހަގަ ކުރައްވައި ކަންބޮޑުވުން ފާޅު ކުރައްވާފަ އެވެ.\nސުޕްރީމް ކޯޓުން މިއަދު ވަގުތީ އަމުރެއް ނެރުނީ ސަސްޕެންޝަނާ ގުޅިގެން އަބްދުﷲ ދީދީ ސުޕްރީމް ކޯޓަށް ހުށަހަޅާފައިވާ ދުސްތޫރީ މައްސަލާގައި އެފަދަ އަމުރަކަށް އޭނާ އެދިވަޑައިގެންފައިވާތީ އެވެ. އަމުރު ނެރެފައިވަނީ ސުޕްރީމް ކޯޓުގެ ތިން ފަނޑިޔާރުން ސޮއި ކުރައްވާ އެވެ. އެއީ އުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ފަނޑިޔާރު އާދަމް މުހައްމަދު އަބްދުﷲ އާއި ފަނޑިޔާރު އަބްދުލްޣަނީ މުހައްމަދެވެ.\nޖޭއެސްސީއިން އިއްޔެ ބޭއްވި ބައްދަލުވުމުގައި އަބްދުﷲ ދީދީ ސަސްޕެންޑް ކުރަން ނިންމީ، އޭނާއަށް ޖިނާއީ ތުހުމަތެއް ކުރެވި، އެ މައްސަލަ ފުލުހުން ތަހުގީގު ކުރަމުންދާތީ އެވެ. އެ މައްސަަލައަކީ މިހާރު ރައްޔިތުންގެ މަޖިލީހުގެ ރައީސް، ރައީސް މުހައްމަދު ނަޝީދަށް 13 އަހަރުގެ ޖަލު ހުކުމެއް އިއްވުމަށް އެއް މިލިއަން ޑޮލަރުގެ ރިޝްވަތު ނެންގެވި ކަމަށް ތުހުމަތު ކުރާ މައްސަލަ އެވެ. މައްސަލަ ތަހުގީގު ކުރުމަށް އެދިވަޑައިގެންފައިވަނީ ރައީސް ނަޝީދެވެ.\nރައީސް މުހައްމަދު ނަޝީދު ރައްޔިތުންގެ މަޖިލިސް ސުޕްރީމް ކޯޓް + ޖޭއެސްސީ ޝަރުއީ ދާއިރާ\nޖޭއެސްސީއަށް ތާއީދުކޮށް ނިންމާ ކޮންމެ ނިންމުމެއް ބާތިލް: އަމުރު


ފުވައްމުލަކު ޑިވެލޮޕްމަންޓް ކޯޕަރޭޝަން ޕްރައިވެޓް ލިމިޓެޑްގެ ޑިރެކްޓަރުންގެ ބޯޑު އެކުލަވައިލައްވައިފި – Maldivian Democratic Party\n02 ފެބުރުއަރީ 2012\nފުވައްމުލަކު ޑިވެލޮޕްމަންޓް ކޯޕަރޭޝަން ޕްރައިވެޓް ލިމިޓެޑްގެ ޑިރެކްޓަރުންގެ ބޯޑު އެކުލަވައިލައްވައިފި\nފުވައްމުލަކު ޑިވެލޮޕްމަންޓް ކޯޕަރޭޝަން ޕްރައިވެޓް ލިމިޓެޑްގެ ޑިރެކްޓަރުންގެ ބޯޑު، ރައީސުލްޖުމްހޫރިއްޔާ އެކުލަވައިލައްވައިފިއެވެ. ބޯޑުގެ ޗެއަރމަނަކަށް ހަމަޖައްސަވާފައިވަނީ، އެބޯޑަށް ސަރުކާރުން ޢައްޔަން ކުރެއްވި މެންބަރު، ފުވައްމުލައް ނިއުސަން މުޙަންމަދު ސަޢީދެވެ. ބޯޑުގެ މެނޭޖިންގ ޑިރެކްޓަރަކަށް ހަމަޖައްސަވާފައިވަނީ، ސަރުކާރުން ޢައްޔަން ކުރެއްވި މެންބަރު ގޮތުގައި، ފުވައްމުލައް ހަޒާރުމާގޭ ޝައްފާފް ނަޞީރެވެ.\nފުވައްމުލަކު ޑިވެލޮޕްމަންޓް ކޯޕަރޭޝަން ޕްރައިވެޓް ލިމިޓެޑްގެ ޑިރެކްޓަރުންގެ ބޯޑަށް ސަރުކާރުން ޢައްޔަން ކުރެއްވި އެހެން މެންބަރުންނަކީ، ފުވައްމުލައް އަސުރުމާގޭ ޒާހިދާ އިބްރާހީމާއި، ފުވައްމުލައް ރޭވާ އަޙްމަދު ޝަރީފެވެ.\nމިބޯޑަށް ފުވައްމުލަކު އަތޮޅު ކައުންސިލުގެ ފަރާތުން ޢައްޔަން ކުރެއްވި މެންބަރުންނަކީ، ފުވައްމުލައް ފަށަލަ މުޙަންމަދު ސައިމަނާއި، ފުވައްމުލައް ފިޔަނޫމާގޭ އަޙްމަދު ނަފީސާއި، ޏ. ފުވައްމުލައް ނިއުޒީލް މުޙަންމަދު މުސްނިމް ރަޝީދެވެ.